Sarajevo, 2018

**Dr. Džamna Duman Vranić**

**Usklađenost pravnog okvira Bosne i Hercegovine sa Istanbulskom Konvencijom**

**Projekat: Jačanje kapaciteta institucija za ravnopravnost spolova u Bosni i Hercegovini za rješavanje rodno zasnovanog nasilja**

Sadržaj:

1. Uvod
2. Izvori prava
3. Ključni doprinosi Istanbulske Konvencije
4. Uloga države
5. Usklađenost pravnog okvira sa Istanbulskom Konvencijom
6. Zaključci i preporuke
7. Bibliografija
8. UVOD

Projekat *Jačanje kapaciteta institucija za ravnopravnost spolova u Bosni i Hercegovini za rješavanje rodno zasnovanog nasilja* ima za cilj ponuditi konkretna rješenja za efikasnu primjenu Konvencije Vijeća Evrope o sprečavanju i borbi protiv nasilja nad ženama i nasilja u porodici (Istanbulska Konvencija). Društvena pitanja, koja budu prepoznata kao problemi, a tiču se društva u cjelini, zahtijevaju djelovanje institucija vlasti kako bi se riješila. Rješavanje takvih javnih problema odvija se putem javnih politika, koje predstavljaju tok ili plan djelovanja kojim se, u političkom odlučivanju, na racionalan način nastoje postići ciljevi, uz upotrebu javnih sredstava. Odlučivanje o javnim pitanjima je na bazi argumenata usmjereno na rješavanje određenog problema. Da bi bio realiziran navedeni cilj projekta, a u dijelu koji se odnosi na usklađenost pravnog okvira Bosne i Hercegovine sa odredbama Istanbulske konvencije određen je za potrebe ove analize problem, te na osnovu njega postavljen cilj analize. Problem u vezi sa pravnim okvirom je: Neusaglašenost pravnih propisa Bosne i Hercegovine sa odredbama Konvencije Vijeća Evrope o sprečavanju i borbi protiv nasilja nad ženama i nasilja u porodici (Istanbulska konvencija). Cilj je: Uspostaviti pravni okvir u cjelosti harmoniziran sa Istanbulskom konvencijom.

Metodologija: Da bi navedeni cilj bio postignut, nužno je pristupiti operacionalizaciji navednog cilja a to znači razraditi instrumente i uspostaviti jasne mehanizme provedbe i koordinacije. Uz to: važno je osnažiti institucionalne kapacitete, ali u cjelosti prilagođene trenutnom institucionalnom okviru i sistemu, te kapacitetima za provedbu. Ovdje ključnu ulogu upravo ima Agencija za ravnopravnost spolova Bosne i Hercegovine, u skladu sa svojim nadležnostima, te državni službenici u Agenciji.

U skladu sa odredbama Metodologije procjene uticaja prilikom izrade propisa, kao Aneksa 1, Jedinstvenih pravila za izradu pravnih propisa u institucijama Bosne i Hercegovine (Službeni glasnik BiH, 50/17) a u vezi sa Dio Četvrti -Koordinirajuće i kontrolna tijela, prema kojima je nosilac normativnog posla obavezan pribaviti mišljenje kontrolnih tijela, a u funkciji uspostavljanja stabilnog i konzistentnog pravnog okvira - određivanje problema je prvi i odlučujući korak u osiguranju pretpostavki za reliziranje postavljenog cilja.

Ukoliko želimo da uspostavimo dugoročnu politiku za pružanje opštih usluga žrtvama rodno zasnovanog nasilja (kao i da kreiramo efikasne modele u drugim oblastima koje Istanbulska konvencija pokriva; prevencija, sankcionisanje počinilaca itd.), proaktivan pristup je nezaobilazan. Proaktivno pravo svoj izvor ima u preventivnom pravu i obuhvata pravne i praktične principe za predviđanje i izbjegavanje pravnih problema. Proaktivno pravo je usmjereno prema budućnosti gdje je naglasak na pravnom znanju koje će biti primijenjeno prije nego što stvari krenu u negativnom smjeru. Proaktivni pristup obuhvata pravno promišljanje i skup vještina, praksi i procedura koje pomažu identifikovati mogućnosti na vrijeme da bi bile pretvorene u prednosti, kao i uočiti potencijalne probleme dok je još moguće preventivno djelovanje. Ispunjavanje obaveza iz odredbi Istanbulske konvencije iziskivati će značajne promjene ne samo (pojedinih) zakonskih propisa, već i institucionalnih politika i prakse. Analize usluga, mjera i intervencija se uglavnom fokusiraju na ono što te institucije rade - šta preduzimaju u cilju zaštite žrtava i/ili kažnjavanja počinilaca.

Naravno da je to neophodno analizirati ali prije toga trebamo znati šta princip dužne pažnje pretpostavlja, kako je to već naznačeno u međunarodnim dokumentima (uključujući Istanbulsku konvenciju), da bismo bili u stanju da konkretizujemo obaveze institucija te analiziramo djelotvornost njihovih reakcija na slučajeve nasilja.

Konvencija zahtjeva od država da se rukovode standardom dužne pažnje/potpune posvećenosti (eng. *due diligence*) u prevenciji, zaštiti, procesuiranju i sankcionisanju akata nasilja. Potrebno je identificirati koji su neophodni koraci u Bosni i Hercegovini da bi bio ispunjen ovaj standard, te integriranje navedenog standarda u nacionalne politike. Sveobuhvatne i koordinirane politike uključuju analizu problema. Analiza problema identificira negativne aspekte postojeće situacije i određuje uzroke i posljedicu između identificiranih problema. U analizi i definiranju problema naročitu pažnju treba posvetiti i stavovima ključnih aktera na koje se problem odnosi, te na njihovo viđenje uzroka i posljedica koje problem proizvodi.Konsultiranje ključnih aktera u ranim fazama izrade prijedloga javne politike značajno doprinosi izradi kvalitetnog prijedloga, koji će u fazi provođenja biti bolje prihvaćen od strane subjekata na koje se odnosi, jer se uvažava osjećaj kreiranja politike koja štiti njihove interese. U skladu s tim, potrebno je na svim razinama društva provesti konsultacije u vezi sa problemom, njegovim uzrocima, posljedicama kao i načinima ostvarivanja cilja - odnosno uspostavljanja mjera, koje će rezultirati pouzdanim pravnim okvirom. Opće usluge, uključuju to da bismo postigli pozitivne promjene, moramo kreirati mjere koje će nastojati eliminirati dublje uzroke navedenog problema. Detaljna analiza problema omogućava određivanje prioriteta i smjera političkog djelovanja - tj. definisanje jasnih ciljeva politike. Ovo će biti moguće uz uspostavljanje jasnih procedura u vezi sa uslugama žrtvama nasilja; pravnim i psihološkim savjetovalištima; finansijskom podrškom žrtvama; osiguranjem stanovanja; zdravstvenom zaštitom; te obrazovanjem i pomoći pri zapošljavanju.

[**Konvencija Vijeća Evrope o prevenciji i borbi protiv nasilja nad ženama i nasilja u porodici**](http://arsbih.gov.ba/wp-content/uploads/2014/01/CAHVIO_B.pdf) (“Službeni glasnik BIH” broj 15/13) je usvojena 11. maja 2011. godine u Istanbulu. Naime, nakon niza preporuka Vijeća Evrope o zabrani diskriminacije na osnovu spola i zaštiti od nasilja, koje su imale za cilj postavljanja zajedničkih ciljeva i minimuma zajedničkih standarda za države članice, ali nisu imale pravno obavezujući efekt, Konvencija predstavlja prvi pravno obavezujući akt Vijeća Evrope u oblasti sprečavanja i borbe protiv nasilja nad ženama. Po svojoj prirodi, ovaj akt ne mora biti direktno primjenjiv u državama potpisnicama, ali zahtijeva posebno prilagođavanje zakonskih i institucionalnih okvira država potpisnica radi njene uspješne implementacije. Bosna i Hercegovina ratifikovala je ovu Konvenciju, 7. 11. 2013. godine (Službeni glasnik Bosne i Hercegovine - Međunarodni ugovori, br. 19/13) te postala 6. zemlja članica Vijeća Evrope koja je ratificirala Konvenciju. Ovim se Bosna i Hercegovina obavezala na poduzimanje zakonodavnih i drugih mjera radi osiguranja pravnog, institucionalnog i organizacionog okvira za prevenciju nasilja nad ženama, zaštitu žrtava nasilja te kažnjavanje počinitelja nasilja.

U Preporukama CEDAW Komiteta na 4 i 5. izvještaj Bosne i Hercegovine (<http://arsbih.gov.ba/wp-content/uploads/2014/02/CEDAW_4-5.pdf>) a u vezi sa Nacionalnim mehanizmima za unapređenje položaja žena navedeno je: Iako pozdravlјa stalnu saradnju između Agencije za ravnopravnost polova i gender centara entiteta Komitet izražava zabrinutost zbog ograničene saradnje između postojećih tijela za ravnopravnost spola i nadležnih ministarstava na svim nivoima; nedovolјnog integrisanja ravnopravnosti spolova unutar ministarstava na svim nivoima što dovodi do slabog sprovođenja Gender akcionog plana što se duguje, prije svega, nejasnoj podjeli nadležnosti između ovlašćenih tijela i nedovolјne uklјučenosti ugroženih žena u izradu politika i programa.

Komitet takođe stalno ponavlјa svoju zabrinutost da Agencija za Ravnopravnost polova nije dovolјno vidlјiva i da njena pozicija unutar jednog ministarstva na nivou države može stvoriti prepreke za njenu djelotvornost u radu sa drugim ministarstvima. Nadalјe, iako se zapaža da mandat institucija za ravnopravnost spolova uklјučuje davanje mišlјenja prije usvajanja zakona i propisa, Komitet izražava zabrinutost zbog ograničenih lјudskih, finansijskih i tehničkih resursa mehanizama za ravnopravnost spolova da efikasno promovišu, koordinišu, prate i ocjenjuju zakonodavstvo i politike ravnopravnosti spolova u Zemlјi članici.

Također za potrebe ove analize, važno je prikazati i Prepruke Komiteta, a u vezi sa izvještajem Bosne i Hercegovine, a koji se tiče dijela Prikuplјanje i analiza podataka: Komitet stalno izražava svoju ozbilјnu zabrinutost zbog visoke rasprostranjenosti nasilјa u porodici i pomanjkanja mehanizama za praćenje i odgovornost u pogledu sprovođenja postojećih strategija, i na nivou države i na nivou entiteta; nedovolјnog prikuplјanja podataka radi procjene fenomena nasilјa u porodici; i nedovolјne podrške uslugama koje zavise od nevladinih organizacija i inostranog finansiranja. Komitet nadalјe izražava zabrinutost zbog nedoslјedne primjene zakona koji regulišu nasilјe u porodici na sudovima u oba entiteta, što podriva povjerenje žena u pravosudni sistem uprkos sveobuhvatnom zakonskom okviru koji je na snazi kao i zbog nedovolјnog prijavlјivanja nasilјa u porodici, ograničenog broja izrečenih zaštitnih mjera i blage kaznene politike, uklјučujući ogroman procenat uslovnih osuda.

Pozivajući se na Konvenciju za zaštitu ljudskih prava i osnovnih sloboda (ETS br. 5, 1950) i njenih protokola, Evropsku socijalnu povelju (ETS br. 35, 1961., revidirano 1996., ETS br. 163), Konvenciju Vijeća Evrope o borbi protiv trgovine ljudima (ETS br. 197, 2005.) i Konvenciju Vijeća Evrope o zaštiti djece od seksualnog iskorištavanja i seksualnog zlostavljanja (ETS No. 201, 2007.); Pozivajući se na sljedeće preporuke Vijeća ministara državama članicama Vijeća Evrope: Preporuku Rec(2002)5 o zaštiti žena od nasilja, Preporuku CM/Rec(2007)17 o standardima i mehanizmima rodne ravnopravnosti, Preporuku CM/Rec(2010)10 o ulogama žena i muškaraca u prevenciji i razrješenju konflikta i izgradnji mira, i na druge relevantne preporuke; Uzimajući u obzir sve veći obim sudske prakse Evropskog suda za ljudska prava koji postavlja značajne standarde u oblasti nasilja nad ženama; Imajući u vidu Međunarodni pakt o građanskim i političkim pravima (1966.), Međunarodni pakt o ekonomskim, socijalnim i kulturnim pravima (1966.), Konvenciju Ujedinjenih naroda o eliminiranju svih oblika diskriminacije žena (CEDAW, 1979.) i Opcioni protokol Konvencije (1999.), kao i Opću preporuku br. 19 Komiteta za eliminiranje svih oblika diskriminacije žena (Komiteta CEDAW) o nasilju nad ženama, Konvencije Ujedinjenih naroda o pravima djeteta (1989.) i Opcioni protokoli Konvencije (2000.) i Konvencija Ujedinjenih naroda o pravima lica s invaliditetom (2006.); Imajući u vidu Rimski statut Međunarodnog krivičnog suda (2002.); Pozivajući se na osnovne principe međunarodnog humanitarnog prava, a posebno na Ženevsku konvenciju (IV.) koja se odnosi na zaštitu civila u vrijeme rata (1949.) i dodatne protokole I. i II. (1977.) te konvencije, države članice Vijeća Evrope 7. aprila 2011. godine usvojile su Konvenciju Vijeća Evrope o spriječavanju i borbi protiv nasilja nad ženama i nasilja u porodici.

Države članice Vijeća Evrope navodeći razloge za donošenje Konvencije, usaglasile, kako je to i navedeno u Preambuli Konvencije, o slijedećem: Osuđujući sve vidove nasilja nad ženama i nasilja u porodici; Prepoznajući da je postizanje *de jure* i *de facto* jednakosti između žena i muškaraca ključni element u prevenciji nasilja nad ženama; Prepoznajući da je nasilje nad ženama manifestacija historijski nejednakih odnosa moći između žena i muškaraca, koji su doveli do dominacije i diskriminacije muškaraca nad ženama, kao i do sprečavanja napredovanja žena u punoj mjeri; Prepoznajući strukturnu prirodu nasilja nad ženama kao rodno zasnovano nasilje, kao i da je nasilje nad ženama jedan od ključnih društvenih mehanizama kojima se žene primoravaju da budu u podređenom položaju u odnosu na muškarce; Prepoznajući, uz ozbiljnu zabrinutost, da su žene i djevojčice često izložene ozbiljnim oblicima nasilja poput nasilja u porodici, seksualnog uznemiravanja, silovanja, prinudnog braka, krivičnih djela počinjenih u ime tzv.časti i genitalnog sakaćenja, koji predstavljaju ozbiljno kršenje ljudskih prava žena i djevojčica i glavnu prepreku ostvarivanju jednakosti između žena i muškaraca; Prepoznajući da kršenje ljudskih prava tokom oružanih sukoba koji pogađaju civilno stanovništvo, posebno žene, u vidu raširenog ili sistematskog silovanja i seksualnog nasilja, kao i potencijalno povećanje rodno zasnovanog nasilja tokom i nakon sukoba; Prepoznajući da su žene i djevojčice izložene većem riziku od rodno zasnovanog nasilja od muškaraca; Prepoznajući da nasilje u porodici pogađa žene neravnomjerno, a da muškarci također mogu biti žrtve nasilja u porodici; Prepoznajući da su djeca žrtve nasilja u porodici, kao i svjedoci nasilja u porodici; Nastojeći da se iskorijeni nasilje nad ženama i nasilje u porodici u Evropi. Ovaj dokument dodatno dobija na značaju i zbog činjenice da je Evropska unija pristupila ovoj konvenciji.

*Iz Prijedloga Odluke Vijeća o sklapanju, od strane Europske unije, Konvencije Vijeća Europe o sprečavanju i borbi protiv nasilja nad ženama i nasilja u obitelji [[1]](#footnote-1)(COM/2016/0109 final - 2016/062)*

*nasilje nad ženama predstavlja kršenje njihovih ljudskih prava i ekstreman oblik diskriminacije, a njegovo je uporište u nejednakosti spolova koje se njime održava i produbljuje. Jednakost muškaraca i žena temeljna je vrijednost i cilj Europske unije, kako je priznato u Ugovorima (članci 2. i 3. Ugovora o Europskoj uniji (UEU) i članak 8. Ugovora o funkcioniranju Europske unije (UFEU)) te u Povelji Europske unije o temeljnim pravima (članak 23.). Poveljom se priznaje i pravo na ljudsko dostojanstvo, pravo na život i pravo na integritet osobe te se zabranjuje nečovječno ili ponižavajuće postupanje, kao i svi oblici ropstva i prisilnog rada (članci od 1. do 5. Povelje). Zaštita žena od nasilja obveza je i iz Konvencije UN-a o pravima osoba s invaliditetom čija je stranka EU zajedno s državama članicama, a Odbor UN-a koji nadzire provedbu te Konvencije preporučio je EU-u da ratificira Konvenciju Vijeća Europe jer bi to značilo korak naprijed u borbi protiv nasilja nad ženama i djevojčicama s invaliditetom.*

*EU se općenito snažno zalaže za borbu protiv nasilja, ne samo unutar svojih granica, nego i u okviru svojih međunarodnih inicijativa.*

*EU je zauzeo čvrst stav o potrebi iskorjenjivanja nasilja nad ženama te s tim ciljem financira posebne kampanje i lokalne projekte. Postojećim zakonodavstvom u području zaštite žrtava zločina, seksualnog iskorištavanja i zlostavljanja djece, azila te migracija obuhvaćene su posebne potrebe žrtava rodno uvjetovanog nasilja.*

*Unatoč svim naporima na nacionalnoj razini i razini EU-a, rasprostranjenost nasilja nad ženama i dalje izaziva veliku zabrinutost: prema istraživanju Agencije za temeljna prava objavljenom 2014.* [*6*](https://eur-lex.europa.eu/legal-content/HR/TXT/?uri=CELEX:52016PC0109#footnote6) *, trećina žena u EU-u od svoje je 15. godine doživjela fizičko i/ili seksualno nasilje, svaka je dvadeseta žena silovana, 75 % žena u kvalificiranim zanimanjima ili na najvišim rukovodećim položajima doživjelo je seksualno uznemiravanje i svaka je deseta žena uhođena ili seksualno uznemiravana preko novih tehnologija.*

*Rodno uvjetovano nasilje ne utječe samo na zdravlje i dobrobit, nego i na sudjelovanje žena na tržištu rada, što ima negativan utjecaj na njihovu ekonomsku neovisnost i, općenito, na gospodarstvo. Europski institut za ravnopravnost spolova procjenjuje da rodno uvjetovano nasilje nad ženama stvara troškove u EU-u u iznosu od oko 226 milijardi EUR godišnje.*

*Pristup Konvencije potpuno je u skladu s višedimenzionalnim pristupom Unije fenomenu rodno uvjetovanog nasilja i s glavnom idejom mjera uspostavljenih unutarnjim i vanjskim politikama EU-a. Sklapanjem Konvencije poslala bi se snažna politička poruka o predanosti EU-a borbi protiv nasilja nad ženama, uskladilo bi se unutarnje i vanjsko djelovanje, kao i djelovanje na nacionalnoj razini i razini EU-a te bi se učvrstila vjerodostojnost Konvencije i odgovornost prema njezinim međunarodnim partnerima. Isto tako, uspostavom usklađenijeg unutarnjeg pristupa objedinilo bi se djelovanje EU-a protiv nasilja nad ženama te bi na taj način to djelovanje imalo djelotvorniju ulogu na međunarodnim forumima.*

*Prijedlog ODLUKE VIJEĆA o sklapanju, od strane Europske unije, Konvencije Vijeća Europe o sprečavanju i borbi protiv nasilja nad ženama i nasilja u obitelji*

*VIJEĆE EUROPSKE UNIJE,*

*uzimajući u obzir Ugovor o funkcioniranju Europske unije, a posebno njegov članak 82. stavak 2. i članak 84., u vezi s člankom 218. stavkom 6. točkom (a),*

*uzimajući u obzir prijedlog Europske komisije,*

*uzimajući u obzir suglasnost Europskog parlamenta,*

*budući da:*

*(1)U skladu s Odlukom Vijeća [XXX] od […] , Konvencija Vijeća Europe o sprečavanju i borbi protiv nasilja nad ženama i nasilja u obitelji („Konvencija”) potpisana je […], podložno kasnijem sklapanju.*

*(2)Konvencija čije su stranke ...država, uključujući .... država članica, prvi je međunarodni instrument kojim se nastoji iskorijeniti nasilje nad ženama, uključujući djevojke mlađe od 18 godina, kao temeljnog uzroka trajne nejednakosti muškaraca i žena uspostavljanjem sveobuhvatnog okvira pravnih i političkih mjera za sprečavanje nasilja nad ženama i zaštitu žrtava takvog nasilja te pružanje pomoći tim žrtvama. Konvencija je stupila na snagu 1. travnja 2014. U skladu s člankom 75. Konvencije Europska unija može postati stranka Konvencije.*

*(3)Konvencijom se uspostavlja sveobuhvatan i višedimenzionalan pravni okvir za zaštitu žena od svih oblika nasilja. Njome se nastoji spriječiti, kazniti i iskorijeniti nasilje nad ženama i djevojčicama, kao i nasilje u obitelji. Njome je obuhvaćen širok spektar mjera od prikupljanja podataka i podizanja svijesti do pravnih mjera kriminalizacije raznih oblika nasilja nad ženama. Konvencija uključuje mjere za zaštitu žrtava i pružanje usluga podrške te se bavi pitanjima rodno uvjetovanog nasilja u području azila i migracija. Konvencijom se uspostavlja poseban mehanizam nadzora kako bi se osiguralo da stranke uspješno provode njezine odredbe.*

*(4)Sklapanjem Konvencije od strane Unije pridonosi se ostvarivanju jednakosti muškaraca i žena u svim područjima, što su temeljni cilj i temeljna vrijednost Unije koje je potrebno postići u svim njezinim djelovanjima u skladu s člancima 2. i 3. Ugovora o Europskoj uniji, člankom 8. Ugovora o funkcioniranju Europske unije i člankom 23. Povelje Europske unije o temeljnim pravima. Nasilje nad ženama predstavlja kršenje njihovih ljudskih prava i ekstreman oblik diskriminacije, a njegovo je uporište u nejednakosti spolova koje se njime održava i produbljuje. Obvezujući se na provedbu Konvencije Unija potvrđuje svoj angažman u borbi protiv nasilja nad ženama na svojem državnom području i diljem svijeta te učvršćuje svoje trenutačno političko djelovanje i postojeći materijalan pravni okvir u području kaznenog postupovnog prava koji je posebno važan za žene i djevojčice.*

*(5)Iako su države članice i dalje nadležne za kriminalizaciju više oblika nasilnog ponašanja prema ženama u svojem materijalnom kaznenom pravu, kako se zahtijeva Konvencijom, EU je nadležan za provođenje većine odredaba Konvencije te je donio opsežan niz pravila u tim područjima. Unija je donijela pravila posebno o pravima žrtava kaznenih djela, osobito u Direktivi 2012/29/EU Europskog parlamenta i Vijeća. Konvencijom su obuhvaćene i potrebe migrantica i osoba koje traže azil ili dodatnu i supsidijarnu zaštitu uvodeći rodnu perspektivu u tim područjima koja su već uređena sveobuhvatnim paketom propisa Unije.*

*(6)Unija ima isključivu nadležnost u onoj mjeri u kojoj se Konvencijom može utjecati na zajednička pravila ili izmijeniti njihovo područje primjene.*

*(7)Konvencijom bi se trebala dopunjavati postojeća pravila i pridonijeti dosljednom tumačenju zakonodavstva Unije. Kao posljedica sklapanja Konvencije, Unija bi trebala sudjelovati u aktivnostima provedbe i praćenja utvrđenima Konvencijom.*

*(8)Unija i njezine države članice nadležne su u područjima obuhvaćenima Konvencijom. Unija i države članice trebale bi stoga postati njezine stranke kako bi zajedno mogle ispuniti obveze utvrđene Konvencijom i na dosljedan način ostvariti prava koja su im dodijeljena.*

*(9)Irska i Ujedinjena Kraljevina obvezane su Direktivom 2012/29/EU te stoga sudjeluju u donošenju ove Odluke.*

*(10)U skladu s člancima 1. i 2. Protokola br. 22 o stajalištu Danske priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje.*

*(11)Konvenciju bi trebalo odobriti u ime Unije*

Za potrebe Analize usklađenosti pravnog okvira Bosne i Hercegovine sa odredbama Istanbulske konvencije, u okviruProjekata *Jačanje kapaciteta institucija za ravnopravnost spolova u Bosni i Hercegovini za rješavanje rodno zasnovanog nasilja,* posebno će dat prikaz usklađenosti pravnog okvira Bosne i Hercegovine sa odredbama Istanbulske Konvencije, s tim da je posebna pažnja prema metodologiji za pojedine odredbe (komentar, analiza, zaključak i preporuka) data za slijedeće članovi Konvencije, i to:

* 1. član 3,
	2. član 5,
	3. član 6, ide zajedno sa dijelom o ARS BIH u uvodu,
	4. član 10,
	5. član 11- Analiza o prikupljanju podataka,
	6. član 14,
	7. član 15,
	8. član 16 - Analize zdravstvo i standardi
	9. član 18
	10. član 20 - Analize zdravstvo i socijalna zaštita
	11. član 22
	12. članovi 23 i 24
	13. član 25 - Analize zdravstvo i standardi
	14. član 26
	15. članovi 31 i 48
	16. član 57 Analiza standarda

2. IZVORI PRAVA

Predmet ove Analize je usklađenost pravnog okvira Bosne i Hercegovine sa odredbama Konvencije Vijeća Evrope o spriječavanju i borbi protiv nasilja nad ženama i nasilja u porodici (Istanbulska Konvencija). U ovom dijelu bit će dat prikaz izvora prava, koji su nužan pravni okvir, za usklađivanje zakonodavstva u ovom području.

**Međunarodni pravni okvir**:

Univerzalna deklaracija o ljudskim pravima, 1948.

Konvencija o zabrani trgovine ljudima i iskorištavanju prostitucije drugih, 1949.

Konvencija o državljanstvu udatih žena, 1957.

Konvencija o pristanku na brak, minimalnoj dobi za brak i registriranju brakova, 1962

Konvencija o eliminaciji svih oblika diskriminacije žena (CEDAW), 1993. i Opcionalni protokol

Konvencija o pravima djeteta, 1989.

Opšta preporuka 13. Komiteta za prava djeteta

Ženevske konvencije II V o zaštiti žrtava rata, 1949 i Dopunski protokoli I i II, 1977.

Konvencija o statusu izbjeglica, 1951. i Protokol, 1966.

Konvencija o državljanstvu udatih žena, 1957.

Konvencija protiv mučenja i drugih surovih, nehumanih ili ponižavajućih postupanja ili kažnjavanja, 1987.

Okvirna konvencija za zaštitu nacionalnih manjina, 1994.

Pekinška deklaracija sa Platformom za akciju, 1995.

Rezolucija UNSC 1325 Žene, mir i sigurnost, 2000.

Milenijski razvojni ciljevi i Milenijska deklaracija UN, 2000.

**Evropski pravni okvir:**

Evropska konvencija o zaštiti ljudskih prava i temeljnih sloboda, 1950. i Dodatni protokoli

Konvencija Vijeća Evrope o sprečavanju i borbi protiv nasilja nad ženama i nasilja u porodici, 2011

Evropska konvencija o međusobnom pružanju pravne pomoći u krivičnim stvarima, 1959.

Evropska konvencija o ekstradiciji, 1957. i Dodatni protokoli

Revidirana Evropska socijalna povelja

Evropska konvencija o sprečavanju mučenja, nehumanog ili ponižavajućeg postupanja ili kažnjavanja, 1987.

Konvencije Vijeća Evrope o borbi protiv trgovine ljudima, 2005.

KonvencijaVijeća Evrope o zaštiti djece od seksualnog iskorištavanja i seksualnog zlostavljanja, 2007.

Preporuka Rec 2002/05 o zaštiti od nasilja nad ženama

Preporuka Rec 2007/17 o standardima i mehanizmima jednakosti spolova

Preporuka Rec (2010) 10 o ulogama žena i muškaraca u prevenciji i razrješenjukonflikta i izgradnji mira

Preporuka R(2007)13 o gender mainstreamingu u obrazovanju

Strategija Vijeća Evrope za prava djeteta 2016-2021, 2015 godina;

Proposal for a COUNCIL DECISION on the conclusion, by the European Union, of the Council of Europe Convention on preventing and combating violence against women and domestic violence <http://eur-lex.europa.eu/legal> content/EN/TXT/?qid=1519311665915&uri=CELEX:52016PC0109

**Domaći pravni okvir:**

Zakon o ravnopravnosti spolova BiH prečišćeni tekst („Službeni glasnik BiH“,br. 32/10).

Zakon o zabrani diskriminacije BiH („Službeni glasnik BiH“,br. 59/09)

Porodični zakon FBiH, “Službene novine FBiH”, br. 35/05 i 31/14;

Porodični zakon RS, “Službeni glasnik RS”, br. 54/02, 41/8 i 63/14;

Porodični zakon BD BiH, “Službeni glasnik BD”, br. 23/07;

Zakon o zaštiti od nasilja u porodici FBiH, “Službene novine FBiH”, br. 20/13;

Zakon o zaštiti od nasilja u porodici RS, “Službeni glasnik RS”, br. 102/12 i 108/13, 82/15;

Zakon o zaštiti od nasilja u porodici BD (Skupština Brčko distrikta Bosne i Hercegovine na 26. redovnoj sjednici, održanoj 28. februara 2018. Godine usvojila zakon)

Krivični zakon FBiH, “Službene novine FBiH“, br. 36/03, 37/03, 21/04, 69/04, 18/05, 42/10, 42/11, 59/14, 76/14, 46/16;

Krivični zakon RS, “Službeni glasnik RS”, br. 63/17;

Krivični zakon BD BiH, “Službeni glasnik BD”, br. 6/05, 21/10, 9/13 i 33/13 – službena prečišćena verzija;

Zakon o krivičnom postupku FBiH, “Službene novine FBiH”, br. 35/03, 56/04, 37/03, 78/04, 28/05, 55/06, 27/07, 53/07, 9/09, 12/10, 8/13 i 59/14;

Zakon o krivičnom postupku RS, “Službeni glasnik RS”, br. 53/12 i 91/17;

Zakon o krivičnom postupku BD BiH, “Službeni glasnik BD”, br. 48/04, 6/05, 14/07, 19/07, 21/07, 2/08, 17/09, 9/13, 33/13 – službena prečišćena verzija i 27/14;

Zakon o zaštiti i postupanju sa djecom i maloljetnicima u krivičnom postupku FBiH, “Službene novine FBiH”, broj 7/14;

Zakon o zaštiti i postupanju sa djecom i maloljetnicima u krivičnom postupku RS, “Službeni glasnik RS”, br. 13/10 i 61/13

Zakon o zaštiti i postupanju sa djecom i maloljetnicima u krivičnom postupku BD BiH, “Službeni glasnik BD”, br. 44/11

Zakon o Vijeću Ministara BiH

<http://www.vijeceministara.gov.ba/pdf_doc/default.aspx?id=12235&langTag=bs-BA> –

Okvirni zakon o predškolskom odgoju i obrazovanju u Bosni i Hercegovini „Službeni glasnik BiH“, broj 88/07)

Okvirni zakon o osnovnom i srednjem obrazovanju u Bosni i Hercegovini „Službeni glasnik BiH“, broj 18/03

Okvirni zakon o srednjem stručnom obrazovanju „Službeni glasnik BiH“, broj 63/08“

Okvirni zakon o visokom obrazovanju u Bosni i Hercegovini „Službeni glasnik BiH“, broj 59/07

Strategije i izvještaji:

Okvirna Strategija za provedbu Konvencije Vijeća Evrope o prevenciji i borbi protiv nasilja nad ženama i nasilja u porodici <http://arsbih.gov.ba/wp-content/uploads/2015/10/CAHVIO_Strategija.pdf>

Odluka o usvajanju Okvirne strategije za provedbu konvencije o prevenciji i borbi protiv nasilja nad ženama i nasilja u porodici u Bosni i Hercegovini za period 2015-2018 “Službeni glasnik BiH“ br. 75/15

Komitet za prava djeteta, Zaključne primjedbe – Bosna i Hercegovina, 2005. godina;

Komitet za prava djeteta, Zaključna zapažanja Kombinovanog drugog, trećeg i četvrtog Periodičnog izvještaja Bosne i Hercegovine, 2012. godina;

Četvrti i peti periodični CEDAW izvještaj Bosne i Hercegovine, 2011

Preporuke CEDAW Komiteta na 4 i 5. izvještaj Bosne i Hercegovine

<http://arsbih.gov.ba/wp-content/uploads/2014/02/CEDAW_4-5.pdf>

BiH, Vijeće ministara, Ministarstvo za ljudska prava i izbjeglice BiH, Smjernice za postupanje u slučaju nasilja nad djecom u BiH, 2013. godina

Strategija razvoja i socijalnog uključivanja BiH

Strategija zapošljavanja FBiH (2009- 2013)

Strategija zapošljavanja Republike Srpske (2011- 2015)

Strategija za suzbijanje nasilja u porodici Republike Srpske (2014-2019)<http://www.vladars.net/sr-SP-Cyrl/Vlada/Ministarstva/mpos/Documents/_182131543.pdf>

Gender akcioni plan BiH, 2013-2017.<http://arsbih.gov.ba/wp-content/uploads/2014/01/GAP_BIH.pdf>

Vlada FBiH, Strategija za prevenciju i borbu protiv nasilja u porodici Vlade FBiH (2013-2017) („Službene novine Federacije BiH“, broj 22/13).

Vijeće ministara BiH, Strategija za borbu protiv nasilja nad djecom u BiH, 2012-2015, “Službeni glasnik BiH”, br. 38/13;

Vijeće ministara BiH, Akcijski plan za djecu BiH 2015-2019, Sarajevo, juni 2015. godina;

3. KLJUČNI DOPRINOSI ISTANBULSKE KONVENCIJE

Prema zvaničnoj informaciji Agencije za ravnopravnost spolova Bosne i Hercegovine, Dom naroda (na sjednici održanoj 23. jula 2013.) i Zastupnički dom (na sjednici 18. jula 2013) Parlamenta Bosne i Hercegovine donijeli su odluku o ratifikaciji (vidjeti: http://www.arsbih.gov.ba/en/component/content/article/157-ratificirana-istambulskacahvio- konvencija)

U daljem tekstu ćemo samo sažeto ukazati na važnost Konvencije kao ključnog međunarodno-pravnog instrumenta za prevenciju i suzbijanje nasilja nad ženama. Značaj Istanbulske konvencije može se rezimirati na sljedeći način:

*Istanbulska konvencija predstavlja prvi i jedini evropski pravno obavezujući instrument u oblasti nasilja nad ženama.;*

*Zahtjeva standard “potpune posvećenosti“ („due diligence“) u prevenciji, zaštiti, procesuiranju i sankcionisanju akata nasilja;*

*Reafirmiše rodno razumijevanje fenomena nasilja nad ženama na kojem počivaju mnogi raniji međunarodni dokumenti, tj. definiše nasilje nad ženama kao oblik diskriminacije žena i kršenje njihovih ljudskih prava; ima jasnu rodnu dimenziju koja prožima odredbe i uspostavlja jasne strukturalne veze između nasilja nad ženama i rodnih nejednakosti;*

*Integriše i reafirmiše odluke Evropskog suda za ljudska prava i Komiteta CEDAW;*

*Uspostavlja jasne standarde u oblastima zakonodavstva, prevencije, obuhvatnih mjera pravne i institucionalne zaštite i podrške žrtvama (uključujući uspostavljanje i održiv razvoj opštih i specijalizovanih usluga žrtvama), zatim, efikasnog procesuiranja i kažnjavanja počinilaca ali i programa tretmana za njih;*

*Promoviše i integriše modele dobre prakse u zaštiti žrtava iz pojedinih evropskih zemalja (uključujući koordinisane akcije institucija i saradnju sa specijalizovanim ženskim NVO) i principe rada sa žrtvama globalnog/evropskog ženskog pokreta (npr. osnaživanje, dugoročna podrška;*

*Postavlja smjernice i standarde za kreiranje zakonodavno-strateškog okvira, kao i efikasnu implementaciju na nacionalnom nivou; Iziskuje znatne promjene u zakonodavnom i strateškom okviru za prevenciju i suzbijanje nasilja nad ženamau mnogim zemljama – članicama Vijeća Evrope;*

*Priznaje i reafirmiše dostignuća nevladinog sektora, a ženske NVO preporučuje kao ključne aktere u pružanju specijalizovanih usluga i nezaobilazne partnere u prevenciji, koordinisanim akcijama zaštite i drugim glavnim oblastima borbe protiv nasilja nad ženama;*

*Prepoznaje problem višestruko diskriminisanih žrtava, prije svega izbjeglica, migranata/kinja, azilanata/kinja;*

*Uspostavlja nezavisan međunarodni mehanizam za nadgledanje i praćenje implementacije Konvencije na nacionalnom nivou (GREVIO);*

*Sadrži specifične odredbe koje promovišu međunarodnu saradnju.[[2]](#footnote-2)*

Uzimajući u obzir da reaktivno pravo, više ne može biti obrazac rješavanja najvažnijih pitanja za jedno društvo, a zaštita od nasilja nad ženama i zaštita od nasilja u porodici, zasigurno jeste među najvažnijim pitanjima, sve države potpisnice saglasne su da je potreban proaktivan pristup prava. Proaktivan pristup prava uključuje potpuno usklađivanje institucionalne politike i prakse u Bosni i Hercegovini sa odredbama Konvencije. Da bi navedeno bilo realizirano bit će neophodne značajne promjene u domaćem zakonodavnom i strateškom okviru u oblasti nasilja nad ženama i nasilja u porodici.

4. ULOGA DRŽAVE

Države se obavezuju da preduzmu zakonodavne i druge mjere da bi obezbijedile sprječavanje daljeg nasilja, tj. zaštitile žrtve od ponavljanja nasilja, zatim, sistem zaštite treba da bude zasnovan na efikasnoj saradnji svih državnih institucija i nevladinih aktera. Sve mjere zaštite i podrške žrtvama treba da budu zasnovane na razumijevanju nasilja nad ženama iz rodne perspektive, a da pritom budu fokusirane na ljudska prava i sigurnost žrtve, zatim, treba da počivaju na principu izbjegavanja sekundarne viktimizacije.

Član 18 Istanbulske konvencije glasi:

*1) Države se obavezuju da preduzmu neophodne zakonodavne ili druge mjere zaštite svih žrtava od daljeg nasilja.*

*2) U skladu sa domaćim propisima, države se obavezuju da preduzmu neophodne zakonodavne ili druge mjere i obezbijede odgovarajuće mehanizme za djelotvornu saradnju između svih relevantnih državnih organa, uključujući sudove, javna tužilaštva, organe unutrašnjih poslova, lokalne i regionalne uprave, kao i nevladine organizacije i ostale relevantne organizacije i lica u pružanju zaštite i podrške žrtvama i svjedocima svih oblika nasilja obuhvaćenih Konvencijom, uključujući i upućivanje na opšte i specijalizovane službe podrške, navedene u čl. 20. i 22. ove konvencije.*

*3) Države obezbjeđuju da mjere, koje preduzimaju u skladu sa ovim poglavljem, budu:*

*– zasnovane na razumijevanju nasilja nad ženama i nasilja u porodici iz rodne perspektive i da su usmjerene na ljudska prava i sigurnost žrtve;*

*– zasnovane na integrisanom pristupu, koji uzima u obzir odnos između žrtava, počinilaca, djece i njihovog šireg društvenog okruženja;*

*– usmjerene na izbjegavanje sekundarne viktimizacije;*

*– usmjerene na osnaživanje i ekonomsku nezavisnost žena žrtava nasilja;*

*– omogućene, tamo gdje je to prikladno, u istim prostorijama za različite usluge namijenjene zaštiti i podršci žrtava;*

*– odgovarajuće za specifične potrebe ugroženih lica, uključujući i djecu žrtve, i da su im dostupne.*

*4) Pružanje usluga ne smije da zavisi od spremnosti žrtve da podnese prijavu ili svjedoči protiv bilo kog počinioca.*

*5) U skladu sa svojim obavezama i prema međunarodnom pravu, države se obavezuju da preduzmu odgovarajuće mjere za pružanje konzularne i druge zaštite i podrške svojim državljanima i drugim žrtvama, koje imaju pravo na tu zaštitu.*

Obaveze država u vezi sa obezbjeđivanjem opštih usluga podrške žrtvama u Istanbulskoj konvenciji su definisane na sljedeći način. Prema članu 20. (st. 1), države ugovornice će preduzeti: *„neophodne zakonodavne odnosno druge mjere kako bi obezbjedile da žrtve imaju pristup uslugama koje omogućavaju njihov oporavak od nasilja*. Ove mjere treba da obuhvataju, kada je to neophodno, usluge kao što su pravno i psihološko savjetovalište, finansijska pomoć, stanovanje, obrazovanje, obuka i pomoć prilikom zapošljavanja“. Nadalje, države se obavezuju i da preduzmu sve neophodne zakonodavne i druge mjere kako bi obezbjedile žrtama „pristup uslugama zdravstvene i socijalne zaštite, kao i adekvatnu opremljenost ovih službi i obučenost zaposlenih za pomoć žrtvama i upućivanje na odgovarajuće službe“ (član 20., stav 2.).

Istanbulska konvencija u članu 22. ukazuje na neophodnost specijalizovanih usluga podrške žrtvama, što podrazumjeva obavezu država da preduzmu neophodne zakonske i druge mjere da, vodeći računa o odgovarajućoj geografskoj rasprostranjenosti, omoguće odnosno obezbjede „*neposredne kratkoročne i dugoročne specijalizovaneusluge podrške za svaku žrtvu koja je bila izložena bilo kom obliku nasiljaobuhvaćenog Konvencijom“* (član 22, st.1.).

Definisano je, takođe, da će države ugovornice omogućiti odnosno obezbijediti „specijalizovane usluge podrške za sve žene žrtve nasilja i njihovu djecu“ (član 22, st. 2.). Precizirani su i oblici specijalizovane podrške. Prema Istanbulskoj konvenciji, neohodno je da država omogući odnosno obezbjedi: 1. odgovarajuće, lako dostupne sigurne kuće u dovoljnom broju koje pružaju bezbjedan smeštaj ženama - žrtvama i njihovoj djeci, a zasnovane su na proaktivnom pristupu (član 23., Sigurne kuće), 2. SOS telefone (član 24.), što podrazumeva besplatne SOS nacionalne (u smislu da pokrivaju cijelu zemlju) linije operativne 24 sata, 7 dana u nedelji, koje pružaju savjete u poverljivoj formi, tj. uz zaštitu anonimnosti 3. odgovarajuće, lako dostupne servise za žrtve seksualnog nasilja: krizne centre za žrtve silovanja/seksualnog nasilja (eng. *rape crisis centre*) odnosno centre za prijavljivanje seksualnog nasilja (eng. *Sexual Assault (Referral) Centre)* koji pružaju medicinske i forenzičke usluge, kao i usluge podrške i savjetovanja radi prevazilaženja traume (član 25.) 4. zaštitu i podršku za djecu svjedoke nasilja (član 26.), što podrazumeva da se prilikom pružanja podrške žrtvama dužna pažnja posvećuje pravima i potrebama djece svjedoka svih oblika nasilja obuhvaćenih Konvencijom, a nalaže i obezbjeđivanje psihosocijalne podrške/savjetovanja (prilagođene uzrastu) djece svjedoka, uz poštovanje najboljeg interesa djeteta. Važnost kreiranja i funkcionisanja posebnih, specijalizovanih kriznih centara za žrtve silovanja odnosno centara za žrtve seksualnog nasilja definisana je u članu 25. (Podrška za žrtve seksualnog nasilja) – države ugovornice će preduzeti neophodne zakonodavne i druge mjere kako bi omogućile otvaranje odgovarajućih, lako dostupnih, kriznih centara za slučajeve silovanja odnosno centre za žrtve seksualnog nasilja, u dovoljno velikom broju, koji žrtvama obezbjeđuju „usluge ljekarskog i forenzičkog pregleda, podršku u slučaju traume i savjetovanje.“ Zaštita i podrška za djecu svjedoke podrazumijeva da će države ugovornice preduzeti sve zakonodavne odnosno druge mjere kako bi obezbjedile da se prilikom pružanja usluga zaštite i podrške žrtvama vodi računa o pravima i potrebama djece svjedoka svih oblika nasilja obuhvaćenih Konvencijom (čl. 26, st. 1); precizirano je i da „mjere u skladu sa ovim članom uključuju psihosocijalno savjetovanje primjereno uzrastu djece svjedoka svih vidova nasilja obuhvaćenih ovom Konvencijom, a dužna pažnja poklanja se najboljem interesu djeteta (čl. 26., st.2).

U stavu 125. Eksplanatornog memoranduma Istanbulske konvencije je navedeno da pri obezbjeđivanju servisa podrške žrtvama treba praviti razliku između opštih i specijalizovanih servisa, pri čemu se termin „opšti servisi/službe“ odnosi na usluge koje pružaju javne/državne službe, kao što su ustanove socijalne zaštite, zdravstvene i službe za zapošljavanje. Te usluge su često dugoročnog karaktera i nisu posebno kreirane samo za žrtve, već služe opštoj populaciji. Nasuprot tome, specijalizovane službe podrške su kreirane specijalno za žrtve i osmišljene tako da izađu u susret (često urgentnim) potrebama žrtava različitih oblika nasilja nasilja nad ženama ili nasilja u porodici i dostupne opštoj populaciji (Eksplanatorni memorandum). Većinu specijalizovanih servisa pružaju nevladine organizacije.

U Eksplanatornom memorandumu se takođe konkretizuju obaveze države u vezi sa funkcionisanjem opštih servisa. Te obaveze su sljedeće: obezbjeđivanje funkcionisanja javnih službi, uključujući one koje se odnose na stanovanje/smeštaj, službe za zapošljavanje ili pomoć nezaposlenima, javno obrazovanje i usavršavanje, javne službe psihološkog i pravnog savjetovanja namjenjene opštoj populaciji i službe finansijske podrške. Ovi opšti servisi treba da odgovore na potrebe žrtava svih oblika nasilja obuhvaćenih ovom Konvencijom.

Obaveza države u vezi sa funkcionisanjem opštih servisa je da žrtvama osigura pristup tim servisima i obezbjedi da im predstavnici institucija pruže odgovarajuću podršku, da ih tretiraju na podržavajući način, vodeći računa o njihovim potrebama. Pošto žrtve, u većini slučajeva, prvo dolaze u kontakt sa zdravstvenim službama i institucijama socijalne zaštite, stav 2. u okviru člana 20. Konvencije ukazuje da su države dužne da obezbjede adekvatnu kadrovsku i finansijsku opremljenost tih službi da bi mogle da se posvete dugoročnim potrebama žrtava, a posebno se naglašava važnost stručnog usavršavanja osoblja u institucijama o različitim oblicima nasilja, kao i o specifičnim potrebama žrtava i pružanju pomoći na podržavajući način (Eksplanatorni memorandum, stav 127).

Uz navedene opšte servise podrške, potrebno je prikazati i način definisanja uloge i funkcionisanja specijalizovnih servisa podrške. U Eksplanatornom memorandumu se organizacije koje pružaju ovu vrstu podrške žrtvama nazivaju „specijalističkim sektorom podrške“ i pojašnjeno je da tu vrstu usluga najbolje pružaju ženske NVO, dok je obaveza država ugovornica da im osigura adekvatno finansiranje. Uz to, Države su obavezne da uspostave ili osiguraju adekvantne finansijske resurse za funkcionisanje specijalističkog sektora podrške. Specijalistički servisi imaju kompleksan cilj da obezbjede osnaživanje žrtava putem optimalne podrške i pomoći koja je osmišljena prema njihovim specifičnim potrebama (Eksplanatorni memorandum). U Eksplanatornom memorandumu se nadalje precizira: „*Ovakvu vrstu usluga najbolje obezbjeđuju ženske organizacije, ili npr. specijalizovani lokalni servisi koji funkcionišu uz podršku lokalnih vlasti, sa iskusnim osobljem koje poseduje dubinsko znanje o rodno zasnovanom nasilju*. Naročito je važno da servisi budu rasprostranjeni na celoj teritoriji države-potpisnice i dostupni svim žrtvama. Osim toga, osoblje specijalizovanih servisa treba da bude osposobljeno da pruža pomoć žrtvama svih oblika nasilja obuhvaćenih Konvencijom, uključujući i žrtve iz marginalizovanih („teško dostupnih“) grupa. Vrsta usluga koje specijalizovani sektor treba da pruža precizirana je na slijedeći način*: „bezbjedan smeštaj u skloništima/sigurnim kućama, urgentna medicinska pomoć, prikupljanje forenzičkih medicinskih dokaza u slučajevima silovanja i drugih oblika seksualnog nasilja, kratkoročno i dugoročno psihološko savjetovanje, savjetovanje u cilju prevazilaženja traume nasilja, pravna pomoć/savjetovanje, zastupanje i proakivni rad u zajednici, SOS linije koje upućuju žrtve na odgovarajuće službe u lokalnoj zajednici, kao i specifične usluge za djecu koja su žrtve ili svedoci nasilja“*.

Prilikom definisanja vrste usluga koje specijalizovani sektor treba da pruža, Istanbulska konvencija je integrisala, nalaze i preporuke studije Vijeća Evrope o minimalnim standardima za specijalizovane servise[[3]](#footnote-3). U ovoj studiji, analizirani su međunarodni dokumenti koji se odnose na pravo žena na zaštitu od nasilja, sudska praksa Evropskog suda za ljudska prava iodluke Komiteta CEDAW na osnovu Opcionog protokola uz Konvenciju CEDAW.

Navedena studija, imala je za cilj da definiše minimalne standarde koji će se potom primjenjivati u svim zemljama članicama Vijeća Evrope. Posebna pažnja posvećena je razlikama u zakonodavnim i strateškim okvirima između zemalja, koje, naravno, mogu da otežaju buduću primjenu standarda u praksi specijalizovanih organizacija na nacionalnom nivou.

U navedenoj studiji je ukazano da su svi standardi utemeljeni u međunarodnom pravu, što predstavlja osnov za njihovo usvajanje na nacionalnom nivou, odnosno u svim zemljama članicama Vijeća Evrope. U isto vrijeme, u studiji je naglašeno da usaglašavanje i implementacija standarda u pojedinačnim državama – članicama Vijeća Evrope mora da bude zasnovano na procesu pregovaranja između svih interesno uticajnih skupina/ključnih aktera.

Nadalje, kako zahtjevaju odredbe Konvencije, a pojašnjeno je u Ekplanatornom memordandumu, države su dužne da ispune slijedeće zahtjeve u vezi sa funkcionisanjem opštih servisa:

 a) dostupnost opštih servisa žrtvama svih oblika nasilja obuhvaćenih Konvencijom,

 b) tretman žrtava nasilja na podržavajući način od strane predstavnika/ca institucija (opštih servisa), uz pružanje neophodne pomoći i podrške, u skladu sa potrebama žrtava,

 c) adekvatnu kadrovsku i finansijsku opremljenost opštih servisa, tj. državnih/javnih institucija, kao i

 d) stručno usavršavanje osoblja u institucijama o različitim oblicima nasilja

5. USKLAĐENOST PRAVNOG OKVIRA SA ISTANBULSKOM KONVENCIJOM

Za potrebe Analize usklađenosti pravnog okvira Bosne i Hercegovine sa odredbama Istanbulske konvencije, u okviru Projekata *Jačanje kapaciteta institucija za ravnopravnost spolova u Bosni i Hercegovini za rješavanje rodno zasnovanog nasilja,* bit će dat prikaz usklađenosti pravnog okvira Bosne i Hercegovine sa odredbama Istanbulske Konvencije, s tim da je posebna pažnja prema metodologiji za pojedine odredbe (komentar, analiza, zaključak i preporuka) data za slijedeće članove Konvencije, i to: članovi: 3, 5, 6 (u uvodu zajedno sa ARS BIH); 10, 14, 15, 18, 22, 23, i 24, 26, 31 i 48.

Član 11 će biti predmet analize Prikupljanje podataka; Član 16 će biti predmet analiza Zdravstvo i standardi, član 20, će biti predmet analize Zdravstvo i socijalana zaštita, član 25, će biti predmet analiza Zdravstvo i standardi, član 57, će biti predmet Analiza standarda.

U tekstu koji slijedi, analizirajući usklađenost pravnog okvira Bosne i Hercegovine sa Istanbulskom konvencijom, pojam „djelimično usklađeno“, znači da ne postoji konzistentnost u regulaciji određenog pitanja u okviru Bosne i Hercegovine. Primjera radi, propisi jednog entiteta su u saglasnosti sa Istanbulskom konvencijom, dok drugog ne; nepotpunost ili nedorečenost propisa koja ostavlja mogućnost različitog tumačenja (ciljnog, doktrinarnog) o stepenu usklađenosti; nepostojanje jasnih procedura o vertikalnoj i horizontalnoj koordinaciji nadležnih tijela...

***Poglavlje I. Ciljevi, definicije, princip jednakosti i nediskriminacije, opće obaveze***

***Član 1. Ciljevi Konvencije***

1. Ciljevi ove konvencije su:

a. zaštita žena od svih vidova nasilja i sprečavanje, procesuiranje i eliminiranje nasilja nad ženama i nasilja u porodici;

b. doprinos suzbijanju svih oblika diskriminacije nad ženama i promoviranje suštinske jednakosti između žena i muškaraca, uključujući i osnaživanje žena;

c. izrada sveobuhvatnog okvira, politika i mjera zaštite i pomoći svim žrtvama nasilja nad ženama i nasilja u porodici;

d. unapređenje međunarodne saradnje u pogledu eliminiranja nasilja nad ženama i nasilja u porodici;

e. pružanje podrške i pomoći organizacijama i organima unutrašnjih poslova u djelotvornoj saradnji da bi se usvojio obuhvatni pristup eliminiranju nasilja nad ženama i nasilja u porodici.

2. Da bi se osigurala djelotvorna primjena odredbi Konvencije, u okviru ove konvencije određen je mehanizam za praćenje.

**Član 2. Oblast primjene Konvencije**

1. Konvencija se odnosi na sve vidove nasilja nad ženama, uključujući nasilje u porodici, koje žene pogađa nesrazmjerno u odnosu na muškarce.

2. Preporučuje se članicama da primjenjuju ovu konvenciju na sve žrtve nasilja u porodici.

Članice treba da poklone posebnu pažnju ženama koje su žrtve rodno zasnovanog nasilja prilikom primjene odredbi ove konvencije.

3. Ova konvencija primjenjuje se u doba mira kao i u situacijama oružanog sukoba.

***Član 3. Definicije***

*U svrhu ove konvencije:*

*a. „nasilje nad ženama“ označava kršenje ljudskih prava i oblik diskriminacije nad ženama i predstavlja sva djela rodno zasnovanog nasilja koja dovode do, odnosno mogu da dovedu do, fizičke, seksualne, psihičke odnosno ekonomske povrede odnosno patnje za žene, obuhvatajući i prijetnje takvim djelima, prinudu odnosno arbitrarno lišavanje slobode, bilo u javnosti ili u privatnom životu;*

*b. „nasilje u porodici“ označava svako djelo fizičkog, seksualnog, psihičkog odnosno ekonomskog nasilja do kojeg dođe u porodici ili domaćinstvu odnosno između bivših odnosno sadašnjih supružnika odnosno partnera, nezavisno od toga da li učinilac dijeli ili je dijelio domaćinstvo sa žrtvom;*

*c. „rod“ označava društveno određene uloge, ponašanja, aktivnosti i atribute koje dato društvo smatra prikladnim za žene i muškarce;*

*d. „rodno zasnovano nasilje nad ženama“ označava nasilje koje je usmjereno protiv žene zato što je žena, odnosno ono koje nesrazmjerno utiče na žene;*

*e. „žrtva“ označava svako fizičko lice koje je izloženo ophođenju opisanom pod tačkama a i b;*

*f. pojam „žena“ uključuje djevojke ispod 18 godina starosti.*

U obrazloženju datom u Eksplanatornom memorandumu Istanbulske konvencije, a u vezi sa članom 3., nasilje nad ženama predstavlja predstavlja kršenje ljudskih prava i oblikdiskriminacije. Novina koju Istanbulska konvencija donosi u odnosu na druge dokumente na koje se u svojoj Preambuli poziva jeste navođenje ekonomske štete koja se može povezati sa psihološkim nasiljem.

**Definicija “porodičnog nasilja”**

Prema Eksplanotornom memorandumu porodično nasilje pokriva činove tjelesnog, seksualnog, psihološkog ili ekonomskog nasilja koji se događaju među članovima porodice ili domaćinstva, bez obzira na biološke ili zakonske porodične veze. Porodično nasiljepretpostavlja: nasilje intimnih partnera između sadašnjih ili bivših bračnih ili izvanbračnih partnera te međugeneracijsko nasilje, koje se obično pojavljuje između roditelja i djece. Definicija je rodno neutralna te uključuje žrtve i počinitelje obaju spolova. Porodično nasilje kao nasilje intimnih partnera uključuje tjelesno, seksualno, psihološko ili ekonomsko nasilje između sadašnjih ili bivših bračnih partnera kao i sadašnjih ili bivših izvanbračnih partnera. Ono predstavlja oblik nasilja koji nerazmjerno pogađa žene i stoga je izrazito rodno označen. Zajedničko prebivalište žrtve i počinitelja nije neophodno.

**Definicija “roda”**

U Eksplanatornom memorandumu je navedeno da termin rod, temeljen na dvama spolovima, muškom i ženskom, pojašnjava da postoje i društveno konstruirane uloge, ponašanja, aktivnosti i atributi koje određeno društvo smatra primjerenim za žene i muškarce. Istraživanja su pokazala da određene uloge ili stereotipi proizvode neželjene ili štetne prakse i pridonose da se nasilje nad ženama smatra prihvatljivim. Kako bi se prevladale takve rodne uloge, član 12 (1) uokviruje iskorjenjivanje predrasuda, običaja, tradicija i ostalih praksi koje se temelje na ideji inferiornosti žena ili na stereotipnim rodnim ulogama kao opću obvezu za sprečavanje nasilja. Na drugim mjestima, Konvencija poziva na rodno razumijevanje nasilja nad ženama i obiteljskog nasilja kao temelj za sve mjere za zaštitu i potporu žrtvama. To znači da se ti oblici nasilja moraju rješavati u kontekstu prevladavajuće neravnopravnosti žena i muškaraca, postojećih stereotipa, rodnih uloga i diskriminacije žena kako bi se adekvatno odgovorilo na složenost ovog fenomena.

**Definicija “ro**d**no utemeljenog nasilja nad ženama”**

 U obrazloženju “rodno utemeljeno nasilje nad ženama” odnosi na nasilje koje je usmjereno na ženu zbog toga što je žena. Žrtvin rod primaran je motiv za djela nasilja. Drugim riječima, rodno utemeljeno nasilje odnosi se na svaku štetu počinjenu protiv žene, a koja je i uzrok i rezultat nejednakih odnosa moći na temelju razlika između žena i muškaraca koji vode do podređenog statusa žene i u privatnoj i u javnoj sferi. Ovaj izraz treba razumjeti tako da je usmjeren na zaštitu žena od nasilja koje je rezultat rodnih stereotipa, a koje posebno uključuje žene.

**Definicija “žrtve”**

Termin “žrtva” odnosi se i na žrtve nasilja nad ženama i na žrtve porodičnog nasilja. Dok samo žene, uključujući djevojčice, mogu biti žrtve nasilja nad ženama, žrtve porodičnog nasilja mogu uključivati muškarce i žene, kao i djecu. U skladu s ostalim međunarodnim sporazumima o ljudskim pravima, termin “dijete“ označivat će svaku osobu mlađu od osamnaest godina.

**Definicija “žene”**

Prema navedenom obrazloženju uz Istanbulsku konvenciju termin “žene” uključuje i djevojčice mlađe od osamnaest godina.

Kako je već navedeno, Istanbulska konvencija kod definiranja nasilja nad ženama polazi od činjenice da nasilje predstavlja oblik diskriminacije žena i narušavanje njenih ljudskih prava, što znači da je u duh Konvencije ugrađena jasna rodna dimenzija koja ne podržava korištenje rodno neutralnog pojma kao što je npr. nasilje u porodici, za označavanje nasilja nad ženama ili rodno zasnovanog nasilja.[[4]](#footnote-4)

**Analizom bosanskohercegovačkog pravnog okvira nasilje nad ženama nije prepoznato kao specifičan oblik rodno zasnovanog nasilja**. U kontekstu nasilja u porodici, pravni okvir u Bosni i Hercegovini je usklađen sa odredbama Istanbulske konvencije. Ipak, na ovom mjestu bilo bi dobro predstaviti definicije porodice prema odredbama porodičnog zakonodavsva u Bosni i Hercegovini.

Porodični zakon Federacije Bosne i Hercegovine u članu 2. st. 1. porodicu definira kao životnu zajednicu roditelja i djece i drugih krvnih srodnika, srodnika po tazbini, usvojilaca i usvojenika i osoba iz vanbračne zajednice ako žive u zajedničkom domaćinstvu. Porodični zakon Republike Srpske u članu 2. st.1. porodicu definira kao životnu zajednicu roditelja i djece. Iz analize predstavljenih rješenja izvodi se zaključak da bračni partneri, ukoliko nisu roditelji, **prema odredbama porodičnih zakona**, nemaju status člana porodice iako između tih lica postoje međusobna prava i obaveze.[[5]](#footnote-5)

U Bosni i Hercegovini je učinjen značajan iskorak u pravcu uvođenja zaštite koja se pruža u slučajevima rodno zasnovanog nasilja. Izmjene koje su nastupile u 2016. i 2017. godini u kontekstu krivičnopravne zaštite žrtava rodno zasnovanog nasilja su sljedeće:

* Krivični zakon Republike Srpske u članu 123 daje značenje djela mržnje: *Krivično djelo iz mržnje je djelo izvršeno u potpunosti ili djelimično zbog rasne, nacionalne ili etničke pripadnosti, jezika, vjerskog uvjerenja, boje kože, pola ili seksualnog opredjeljenja, zdravstvenog statusa ili rodnog identiteta nekog lica.*
* Osim ovog člana, a spojivo sa rodno utemeljenim nasiljem jesu i članovi 132. st. 2. Krivičnog zakona Republike Srpske - Teška tjelesna povreda - *Ko drugog tjelesno povrijedi ili mu zdravlje naruši tako teško da je usljed toga doveden u opasnost život povrijeđenog ili je uništen ili trajno i u znatnoj mjeri oslabljen koji važan dio njegovog tijela ili koji važan organ, ili je prouzrokovana trajna nesposobnost za rad povrijeđenog, ili trajno i teško narušavanje njegovog zdravlja ili unakaženost ili je djelo izvršeno iz mržnje, kazniće se kaznom zatvora od dvije do osam godina*
* čl. 165. st. 2. - Silovanje *Ako je djelo iz stava 1. ovog člana izvršeno prema djetetu starijem od petnaest godina, ili na naročito svirep ili naročito ponižavajući način, ili od strane više lica, ili iz mržnje, ili je usljed djela nastupila teška tjelesna povreda, teško narušenje zdravlja ili trudnoća silovanog ženskog lica, učinilac će se kazniti kaznom zatvora od pet do petnaest godina.*
* Član 359. Krivičnog zakona Republike Srpske predviđa djelo - Javno izazivanje i podsticanje nasilja i mržnje - *Ko putem štampe, radija, televizije, kompjuterskog sistema ili društvene mreže, na javnom skupu ili javnom mjestu ili na drugi način javno poziva, izaziva ili podstiče ili učini dostupnim javnosti letke, slike ili neke druge materijale kojima se poziva na nasilje ili mržnju usmjerenu prema određenom licu ili grupama zbog njihove nacionalne, rasne, vjerske ili etničke pripadnosti, boje kože, pola, seksualno opredjeljenja, invaliditeta, rodnog identiteta, porijekla ili kakvih drugih osobina, kazniće se novčanom kaznom ili kaznom zatvora do tri godine.*
* Zakon o izmjenama i dopunama Krivičnog zakona Federacije Bosne i Hercegovine u članu 2. st. 11. propisuje: *Krivično djelo iz mržnje je svako krivično djelo učinjeno zbog rasne pripadnosti, boje kože, vjerskog uvjerenja, nacionalnog ili etničkog porijekla, jezika, invaliditeta, spola, seksualne orijentacije ili rodnog identiteta druge osobe. Takvo postupanje uzet će se kao otežavajuća okolnost ako ovim zakonom nije izričito propisano teže kažnjavanje za kvalifikovani oblik krivičnog djela učinjenog iz mržnje*.

Rodno utemeljeno nasilje prepoznato je u Zakonu o ravnopravnosti spolova u članu 6. st. 1.

Iako su veliki pomaci učinjeni uvođenjem u krivična zakonodavstva djela iz mržnje koja rodni identitet svrstavaju u red osnova za pružanje krivičnopravne zaštite, istaći ili potvrditi da je pravni okvir u Bosni i Hercegovini u potpunosti usklađen sa Istanbulskom konvencijom uistinu bi značilo razvodnjavanje ciljeva i principa koje Konvencija postavlja.

**Pravni okvir djelimično usklađena sa Konvencijom**

Preporuka: Rodno zasnovano nasilje uvesti kao osnov po kojem se mogu pružiti i drugi vidovi zaštite (zaštita pretpostavlja i procesuiranje; postoji građanskopravna zaštita, krivičnopravana.. materijalni i procesni zakoni – jedni daju normu a drugi postupak njene realizacije)

**Član 4. Osnovna prava, princip jednakosti i nediskriminacije**

1. Članice će preduzeti neophodne zakonodavne odnosno druge mjere za unapređenje i zaštitu prava svakoga, posebno žena, da živi slobodno od nasilja kako u javnoj tako i u privatnoj sferi.

2. Članice će osuditi sve oblike diskriminacije nad ženama i bez odgađanja preduzeti neophodne zakonodavne i druge mjere za sprečavanje diskriminacije, a posebno:

- uključivanjem u ustav države odnosno druge odgovarajuće zakone princip jednakosti

između žena i muškaraca i osiguravanjem praktičnog ostvarivanja ovog principa;

- zabranom diskriminacije nad ženama, uključujući korištenje sankcija, prema potrebi;

- ukidanjem zakona i praksi koje diskriminiraju žene.

3. Članice će osigurati primjenu odredbi ove konvencije, posebno mjera zaštite prava žrtava, bez diskriminacije po bilo kojem osnovu, kao što su: spol, rod, rasa, boja kože, jezik, vjeroispovijest, političko ili neko drugo mišljenje, nacionalno odnosno društveno porijeklo, pripadnost nacionalnoj manjini, imovina, rođenje, seksualno opredjeljenje, rodni identitet, uzrast, zdravstveno stanje, invaliditet, bračno stanje, status migranta ili izbjeglice, odnosno neki drugi status.

4. Posebne mjere neophodne za sprečavanje i zaštitu žena od rodno zasnovanog nasilja ne smatraju se diskriminacijom u smislu ove konvencije.

**Član 5. Obaveze država i dužna pažnja**

*1. Članice će se suzdržati od učešća u bilo kakvom činu nasilja nad ženama i osigurati da*

*državni organi, zvaničnici, službenici, ustanove i drugi akteri koji nastupaju u ime države*

*postupaju u skladu s ovom obavezom.*

*2. Članice će preduzeti neophodne zakonodavne odnosno druge mjere da s dužnom pažnjom*

*spriječe, istraže, kazne i osiguraju reparaciju za djela nasilja obuhvaćena ovom konvencijom*

*koja učine akteri koji ne istupaju u ime države.*

Odgovornost države za počinjena nezakonita djela, a koja se mogu s njom povezati kroz rad njenih organa proističe iz međunarodnih dokumenata o ljudskim pravima. U tom smislu, država ima negativne i pozitivne obveze: državni službenici moraju i poštivati zakon i suzdržati se od činjenja nezakonitih djela te moraju zaštititi pojedince od strane drugih nedržavnih aktera. Zahtjev za dužnom pažnjom usvojen je u više međunarodnih instrumenata za ljudska prava, tumačenja i presuda u pogledu nasilja nad ženama. Oni uključuju *Opću preporuku br. 19 Cedaw Odbora o nasilju nad ženama* (1992), član 4. *Deklaracije o uklanjanju nasilja nad ženama Opće skupštine Ujedinjenih naroda* (1993), *Konvenciju o sprečavanju nasilja nad ženama* (Konvenciju Belém do Pará, 1994), koju je usvojila Organizacija američkih država, kao i *Preporuku* rec(2002)5 *Odbora ministara Vijeća Europe zemljama članicama o zaštiti žena od nasilja* (2002). Nadalje, sadržaj člana 5. odražava zauzeto stajalište proisteklo iz sudske prakse Europskog suda za ljudska prava. U svojoj odluci vezanoj za porodično nasilje, Sud je usvojio obvezu dužne pažnje (presuda *Opuz protiv Turske*, 2009). Utvrdio je da pozitivna obveza zaštite prava na život (člana 2. Evropske konvencije o zaštiti ljudskih prava i sloboda) zahtijeva od državnih vlasti da provedu dužnu pažnju, na primjer, poduzimanjem preventivnih operativnih mjera, u zaštiti pojedinca čiji je život izložen riziku. Od država se zahtijeva da organiziraju svoj odgovor na sve oblike nasilja koje pokriva opseg ove Konvencije na način koji omogućuje relevantnim vlastima da ustrajno spriječe, istraže, kazne i osiguraju nadoknadu štete za takva djela nasilja.

Sud je u svom obrazloženju istakao da **u slučajevima nasilja u porodici ni u kom slučaju prava počinioca nasilja ne mogu prevazići prava žrtve na život i fizički i psihički integritet**. U obrazloženju nadalje stoji da su domaći sudovi mogli odrediti zaštitne mjere zabrane pristupa, kontaktiranja i uznemiravanja, u skladu sa važećim propisima, ali to nisu učinili što je za posljedicu imalo ubistvo majke i djeteta, žrtava porodičnog nasilja.

Termin “naknada štete” može obuhvaćati različite oblike naknade štete prema međunarodnom pravu za ljudska prava kao što su restitucija, naknada, rehabilitacija, zadovoljština i osiguranje od neponavljanja. Što se tiče naknade, važno je napomenuti da će ovaj oblik nadoknade štete država pružiti jedino pod uvjetima navedenima u članu 30 (2) ove Konvencije. Konačno, termin “nedržavni subjekt” odnosi se na privatne osobe, koncept koji je već izražen u točki ii. *Preporuke rec (2002)5 Vijeća Europe o zaštiti žena od nasilja*

Zakoni o zaštiti nasilja u porodici u Bosni i Hercegovini propisuju da će zaštita, pomoć i podrška žrvama nasilja u porodici biti pružena hitno od svih državnih aktera: policija, organ starateljstva, sud, zdravstvene i obrazovne ustanove.

Zakonodavstvo predviđa i odgovornost službenih lica koja postupaju u vezi sa slučajevima nasilja u porodici koja može biti krivična i disciplinska.

Krivična djela protiv službene dužnosti, koja se mogu dovesti u vezu sa nasiljem u porodici, su: zloupotreba službenog položaja ili ovlašćenja (član 347. KZ RS i član 383. F BiH) nesavjestan rad u službi (član 354. KZ RS i član 387. F BiH), povreda ljudskog dostojanstva zloupotrebom službenog položaja ili ovlašćenja, te povreda zakona od strane sudije član 376. KZ RS i član 357. F BiH).

Radi razumijevanja na koji način se pristupa standardu dužne pažnje, a u vezi sa položajem Evropske konvencije za ljudska prava i temeljne slobode u našem pravnom sistemu, budući da je ona izvor prava te kao takva ima prednost u odnosu na sve druge propise, u dijelu koji slijedi bit će dat prikaz presuda Evropskog suda za ljudska prava koji se odnose na nasilje nad ženama. Pregled najznačajnih presuda dala je Christine Chirkin koje je analizirala za potrebe Komiteta CAHVIO.[[6]](#footnote-6)

U slučaju Aydin protiv Turske, koji se odnosio na silovanje kurdske djevojke u pritvoru od strane državnih službenika – pripadnika turskih bezbjednosnih snaga, Evropski sud za ljudska prava je Tursku proglasio odgovornom za kršenje člana 3. Evropske konvencije za zaštitu ljudskih prava i osnovnih slobod. Sud je zaključio da su pripadnici državne institucije podvrgli pritvorenicu posebno teškom i ponižavajućem postupanju, što je izazvalo duboke psihičke posljedice. Prema presudi Suda, akumulacija psihičkog i mentalnog nasilja i posebno surov čin silovanja kojem je bila izložena, predstavljaju torturu. Država je propustila da preduzme adekvatnu istragu u vezi sa kršenjem člana 3. Evropske konvencije o ljudskim pravima, pošto počinioci silovanja nisu ispitani, istinitost njihove izjava iz izveštaja o događaju nisu preispitivane, a ustanovljeni su i problemi prilikom medicinskog pregleda žrtve, koji nije bio u skladu sa „zahtjevima pravedne i efikasne istrage silovanja u pritvoru“ (istraga je više bila koncentrisana na određivanje da li je žrtva bila nevina nego da li je bila silovana).

U slučaju Airey protiv Irske (1979), radilo se o nepostojanju pravne pomoći u situacijama sudskog razvoda braka u kojem je žena bila izložena partnerskom nasilju. Žena je tražila razvod od muža koji je ranije bio osuđen zbog napada na nju, a prema zakonskim procedurama, razvod je bio moguć jedino na Višem sudu, dok pravna pomoć nije bila obezbjeđena. Evropski sud za ljudska prava je presudio da zaštita ljudskih prava ne smije da bude teorijska i iluzorna, već praktična i efikasna. **Obaveza države u osiguranju prava garantovanih Evropskom konvencijom o ljudskim pravima nije samo u tome da se uzdrži od mešanja u privatni ili porodični život (čl. 8. Konvencije**), već podrazumjeva pozitivne obaveze, u ovom slučaju – da obezbjedi pravnu pomoć u slučaju razvoda

Slučaj X i Y protiv Holandije (1985) odnosio se na seksualno zlostavljanje devojčice sa mentalnim hendikepom u privatnoj ustanovi za djecu sa invaliditetom. Sud je utvrdio da je šesnaestogodišnju Y silovao muškarac B u toj ustanovi, što je dovelo do teške traume. X, otac djevojčice, prijavio je nasilje policiji, ali usljed praznina u zakonu, slučaj nije mogao biti procesuiran. Sud je ustanovio da je Holandija prekršila član 8. Evropske konvencije, **pošto krivično zakonodavstvo nije predviđalo pravna sredstva u slučaju djece sa mentalnim hendikepom koja su preživela seksualno zlostavljanje**, pa je zaključak Suda bio da građansko-pravna zaštita nije bila adekvatna.

U slučaju, Bevacqua protiv Bugarske (2001), Evropski sud je Bugarsku proglasio odgovornom zbog prebacivanja tereta dokazivanja lake tjelesne povrede (prouzrokovane u kontekstu nasilja u porodici) na žrtvu. Podnosioci predstavke bili su majka i sin. Majka je preživjela nasilje u porodici, napustila nasilnog muža i tražila da sin bude povjeren njoj. Tokom susreta sa djetetom, otac je u više navrata bio nasilan prema majci i jednom prilikom joj nanio i lake tjelesne povrede (sud je modrice, slomljen nos i kontuzije glave smatrao lakom povredom). Prema (tadašnjem) krivičnom zakonodavstvu Bugarske, u slučaju namerno nanete lake telesne povrede, krivični postupak pokreće žrtva privatnom tužbom. Podnositeljka predstavke je tvrdila da joj državne vlasti nisu omogućile da tuži muža zbog nasilja u porodici, kao i da prebacivanje tereta dokazivanja lake tjelesne povrede u situaciji nasilja u porodici na žrtvu nije saglasno sa obavezom države da obezbjedi zaštitu od nasilja u porodici. Takođe, ona je tvrdila da je pomenuti zakon diskriminatoran, pošto nedostaci zakona disproporcionalno pogađaju žene, a zakon tretira nasilje u porodici kao trivijalnu porodičnu stvar koja ne zaslužuje krivično gonjenje. Tvrdila je, takođe, da državne institucije ne samo da joj nisu pomogle, već su je optužile za otmicu sina kada je zatražila prijem u sklonište za žrtve porodičnog nasilja.

U presudi, Sud je ukazao da pozitivna obaveza države u skladu sa članom 8. Evropske konvencije o ljudskim pravima može da podrazumjeva usvajanje mjera regulisanja odnosa između pojedinaca, posebno kada se radi o ranjivim grupama. **Obaveze države uključuju usvajanje i primjenu u praksi pravnog okvira zaštite od nasilnih akata privatnih lica, a Sud je ukazao i da je:„u mnogim međunarodnim instrumentima naglašena posebna vulnerabilnost žrtava nasilja u porodici i potreba za aktivnim angažovanjem** **države u njihovoj zaštiti**“. Aktivnost države u konkretnom slučaju je izostala budući da domaći sudovi nisu donijeli privremenu mjeru u vezi sa povjeravanjem djeteta jer brakorazvodni postupak nije riješen 8 mjeseci bez obzira na dokaze koji su ukazivali da je podnositeljica zahtjeva trpila nasilje te da je nasilje ostavilo teške posljedice na trogodišnje dijete koje je bilo svjedok nasilja. Ovakva situacija je zahtijevala donošenje privremene mjere u vezi sa povjeravanjem djeteta dok se ne okonča brakorazvodni postupak

Sud je ustanovio da država jeste pružila pomoć žrtvi, pošto su policija i sudstvo preduzeli neke mjere protiv počionica, a nije prihvatio tvrdnju žrtve da Evropska konvencija iziskuje gonjenje po službenoj dužnosti u svim slučajevima nasilja u porodici (nasuprot gonjenju na osnovu privatne tužbe). Interesantno je, međutim, da se Sud pozvao na Preporuku (2002)5 Komiteta ministara Saveta Evrope o zaštiti žena od nasilja (Rec.(2002)5, i njene odredbe (para. 33) o potrebi da država usvoji administrativne mjere i mjere javnih politika i zaključio da bugarski zakoni nisu adekvatni, a da aktivnosti sudstva i policije nisu bile efikasne.

Sud je u presudi dalje zaključio da postojanje mogućnosti privatne tužbe nije bilo dovoljno, jer nije moglo da spriječi ponavljanje nasilja. Državne vlasti **su propustile da primjene sankcije protiv počinioca, i da ga primoraju da se uzdrži od daljeg nasilja, čime je država propustila da urgentno pruži pomoć koja je podnosiocima predstavke (supruzi i sinu) bila potrebna, a da je stanovište žrtava da su vlasti tretirale njihov problem kao „privatnu stvar“ u suprotnosti sa pozitivnim obavezama države** u skladu sa članom 8. Evropske konvencije o ljudskim pravima.

U slučaju Kontrova protiv Slovačke (2007), Evropski sud za ljudska prava podnositeljka predstavke je podnijela krivičnu prijavu protiv supruga koji ju je tukao električnim kablom, tvrdeći da je bila izložena dugotrajnom psihičkom i fizičkom nasilju od strane supruga. Par dana nakon podnošenja prijave, otišla je, zajedno sa suprugom, u okružnu policijsku stanicu, tražeći da povuče prijavu. Državne institucije nisu tim povodom preduzele nikakvu dalju akciju. Nekoliko nedelja nakon toga, suprug je ubio dvoje zajedničke djece i sebe.

U presudi Evropskog suda, reafirmisana je pozitivna obaveza države da „preduzme odgovarajuće korake da bi zaštitila život osoba pod njenom nadležnošću“, kao i primarnu obavezu da obezbjedi pravo na život tako što će uspostaviti efikasne krivičnopravne odredbe da bi spriječile krivične radnje protiv privatnih lica, uz odgovarajuće policijske i sudske mehanizme za sprječavanje, suzbijanje i kažnjavanje prekršilaca krivičnog zakonodavstva.

Nadalje, Sud je utvrdio da pozitivna obaveza države obuhvata i obavezu državnih vlasti da preduzmu operativne preventivne mjere da bi zaštitile pojedince čiji je život u opasnosti od kriminalnih radnji drugih privatnih lica. Ova obaveza mora da se tumači na takav način da ne stvara nemoguć ili disproporcionalan teret državnim vlastima, to jest, da se ne odnosi na bilo koju tvrdnju o ugroženosti života.

 **Da bi postojala pozitivna obaveza države, mora se ustanoviti da su vlasti znale ili morale znati u trenutku kada su se događaji dešavali da postoji stvaran i neposredni rizik da život identifikovane individue bude ugrožen od strane trećeg lica, a da nisu preduzele mjere u okvirima svojih nadležnosti koje bi, na osnovu razumne procjene, mogle da dovedu do toga da rizik po život bude izbjegnut.**

Sud je reafirmisao stav da je, u ovom slučaju, jedan od glavnih zadataka policije bio da zaštiti fundamentalna prava i slobode, život i zdravlje, a da je lokalna policijska stanica bila upoznata sa situacijom (na osnovu prethodne komunikacije i telefonskih poziva hitnoj policijskoj službi) da postoje ozbiljne optužbe da se odvija dugotrajno fizičko i psihičko nasilje, uz teško premlaćivanje električnim kablom i prijetnje puškom. **Policija je imala specifične obaveze: da primi i evidentira krivičnu prijavu žrtve, da vodi propisnu evidenciju o telefonskim pozivima policijskoj službi, da proslijedi informacije narednoj smjeni o situaciji, kao i da preduzme akciju u vezi sa optužbom da suprug ima pušku i prijeti supruzi njome. Policija je propustila da ispuni ove obaveze, a jedan od policijskih službenika je čak pomogao žrtvi i njenom suprugu da promjeni svoju prvobitnu krivičnu prijavu u prekršajnu, što je sve zajedno dovelo do ubistva djece.**

Ovaj propust policije predstavlja, prema presudi Evropskog suda, kršenje člana 2. Evropske konvencije o ljudskim pravima, prava na život.

U slučaju Branko Tomašić i drugi protiv Hrvatske (2009), Evropski sud za ljudska prava je u presudi reafirmisao stav iz slučaja Kontrova protiv Slovačke (2007) o pozitivnoj obavezi države da preduzme mjere radi zaštite prava na život (i o proceduralnoj obavezi da obavi istragu) saglasno članu 2. Evropske konvencije o ljudskim pravima. Radilo se o slučaju nasilja u porodici koji se završio ubistvom žrtve M.T. od strane supruga M.M., kao i zajedničkog djeteta počinioca i žrtve.

Prema tvrdnjama podnositelja pritužbe, roditelja i rođaka pokojne M.T., ona je živjela zajedno sa počiniocem, nevjenčanim suprugom, u stanu svojih roditelja, a 2005. rodila se kćerka M.T. i M.M. Počinilac M.M. je imao niz sukoba sa ukućanima, upućivao je prijetnje M.T., zbog čega se 2005. iselio iz kuće. Nadležni Centar za socijalni rad Čakovec podnio je prijavu policijskoj upravi, navodeći između ostalog da je 2006. M.M. došao u Centar tvrdeći da ima bombu koju će “baciti na svoju bivšu suprugu M.T. i dijete“. M.T. je tužilaštvu podnijela krivičnu prijavu protiv M.M. Navela je da je M.M. u više navrata dolazio u dom njenih roditelja gde je živela s kćerkom i da je prijetio da će i nju i njihovu zajedničku kćerku raznijeti bombom ako ne pristane da mu se vrati. Nakon prijave, M.M. je pritvoren i započeta je krivična istraga protiv njega. U psihijatrijskom vještačenju, utvrđeno je da pati od ozbiljnog poremećaja ličnosti. Pošto je odslužio kaznu, počinilac je ubio svoju nevjenčanu suprugu i zajedničku kćerku, a potom i sebe.

U presudi, Evropski sud se ponovo pozvao na primarnu obavezu države da zaštiti pravo na život tako što će usvojiti i primeniti krivično-pravne odredbe da bi spriječila nasilne akte protiv privatnih lica, kao i uspostaviti odgovarajući policijsko-sudski sistem prevencije, suzbijanja i kažnjavanja kriminalnih akata privatnih lica. Sud je reafirmisao stav da pozitivna obaveza države podrazumeva operativne preventivne mjere zaštite pojedinaca čiji je život u opasnosti od kriminalnih radnji drugih privatnih lica, pri čemu je razjašnjeno da član 2. Konvencije (pravo na život) ne tumači na način da vlastima nametne nemoguć ili nesrazmjeran teret (kao što je istaknuto u presudi u slučaju Osman protiv Velike Britanije (1998). Prema tome, vlasti ne mogu u slučaju svakog navodnog rizika po život da podliježu zahtevu iz Konvencije u vezi s preduzimanjem operativnih mjera radi sprečavanja ostvarenja tog rizika.

Međutim, kako je utvrdio Sud, **„pozitivna obaveza države će nastati ukoliko se utvrdi da su „državne institucije znale ili morale znati u trenutku kada su se događaji dešavali da postoji stvaran i neposredni rizik po život identifikovane individue zbog kriminalnih radnji trećeg lica, a da su propustile da preduzmu mjere u okviru svojih nadležnosti za koje se, prema razumnoj procjeni, moglo očekivati da će sprečiti taj rizik.“**

Sud je, takođe, zaključio da su hrvatske vlasti propustile da preduzmu odgovarajuće mjere u okolnostima ovog slučaja. Iako je suprug tvrdio da ima bombu, u prvoj krivičnoj istrazi protiv njega **nije** **naložena pretraga njegovog stana i vozila**. Također, iako je psihijatrijsko vještačenje (izvršeno tokom sudskog postupka) pokazalo da je potreban kontinuiran psihijatrijski tretman, određen mu je obavezan tretman koji je zapravo bio prekratak, a vlasti su propustile da dokažu da je taj tretman bio propisno i odgovarajuće sproveden. Na osnovu toga što njegovo stanje nije adekvatno procjenjeno neposredno prije izlaska iz zatvora, to jest, nije procjenjen rizik po život njegove supruge i kćeri, Sud je zaključio da su hrvatske vlasti propustile da sprovedu adekvatan tretman dok je počinilac bio u zatvoru. Sud je ovaj posljednji propust smatrao „posebno upadljivim“, s obzirom na to da su lokalni sudovi njegove prijetnje ocjenili kao ozbiljne, a prethodni izveštaj psihijatrijskog vještaka je ukazivao da postoji veliki rizik da će on ponoviti slične kriminalne radnje.

Zato je zaključak presude Suda glasio da Hrvatska nije preduzela odgovarajuće mjere kako bi smanjila rizik da počinilac ostvari svoje prijetnje nakon puštanja iz zatvora (pozivajući se na odluku iz slučaja Osman protiv Velike Britanije), kao i da je prekršila materijalnopravni aspekt člana 2. Konvencije.

Sud je ponovio ranije usvojen stav (u presudi donesenoj u slučaju McCann i drugi protiv Velike Britanije) da obaveza zaštite života na osnovu člana 2. Konvencije „nalaže sprovođenje djelotvorne službene istrage kada je smrt pojedinca/ke nastala kao posljedica upotrebe sile, bilo od strane državnih službenika/ca ili privatnih lica“. Osnovna svrha takve istrage je da se osigura djelotvorno sprovođenje domaćih zakona kojima se štiti pravo na život (para. 62), što podrazumjeva da vlasti moraju preduzeti razumne raspoložive mjere kako bi osigurale dokaze koji se odnose na incident. Bilo kakav propust u istrazi koji dovodi u pitanje mogućnost utvrđivanja uzroka smrti ili identifikovanja osobe ili osoba koje su za to odgovorne će dovesti do rizika povrede tih standarda. Za koji god da se način postupanja odluče, vlasti moraju djelovati na sopstvenu inicijativu čim saznaju za dotičnu stvar.“ (Evropski sud za ljudska prava, 2009; para 62).

U slučaju Šobota-Gajić protiv BiH, Evropski sud je donio presudu koja je utvđeno kršenje prava na poštovanje privatnog i porodičnog života, odnosno člana 8. Evropske konvencije za zaštitu ljudskih prava i osnovnih sloboda koji govori o pravu na privatnost i porodični život. Utvrđeno kršenje ticalo se prava na poštovanje porodičnog života aplikantice do kojeg je došlo kao posljedica neuspjeha nadležnih lokalnih vlasti (u Gradišci) da preduzmu sve neophodne mjere kako bi omogućili ponovno sjedinjenje aplikantice sa njenim sinom. Aplikantici su odlukom suda maloljetna kćer i sin povjereni na staranje. Bivši suprug aplikantice ja zatim oteo sina, koji je nakon nastupjele smrti supruga/oca preostalo vrijeme proveo sa bakom (očevom majkom), dok je majka četri godine neuspješno tražila izvršenje pravosnažnih sudskih presuda koje su u međuvremenu bile donesene u njenu korist u krivičnim i izvršnim postupcima. Sin je predat na staranje majci od strane nadležnih lokalnih ustanova, za koje je sud u Strazburu utvrdio da su potpuno zakazale u provođenju efikasnih i blagovremenih postupaka i mjera povodom dosuđenog prava majke na staranje čime je konačno utvrđena povreda prava na poštovanje porodičnog života aplikantice. Povreda je utvrđena tako što su lokalni organi vlasti prekršili svoje pozitivne obaveze da efikasno izvrše svoje zakonske obaveze i omoguće izvršenje pravosnažnih sudskih presuda u korist aplikantice. Iako činjenice slučaja ukazuju tek na indirektnu vezu sa nasiljem u porodici, sadrže jasne indicije da je aplikantica pretrpila psiho-fizičko nasilje uslijed višegodišnje odvojenosti od sina, a koje je bilo posljedica nepostupanja nadležnih vlasti u skladu sa standardom dužne pažnje.

Već istaknuti položaj Evropske konvencije u našem pravnom sistemu te činjenica da odluke Evropskog suda obavezuju Bosnu i Hercegovinu, uputnim se činilo, u kontekstu dužne pažnje, ove odluke predstaviti kao smjernice za postupanje organa u našoj zemlji.

Značaj ovih odluka, a u vezi sa postupanjem našim organa, jeste dovođenje člana 2. Evropske konvencije o zaštiti ljudskih prava i temeljnih sloboda (pravo na život) te člana 3. iste Konvencije (zabrana mučenja i okrutnog i nehumanog postupanja) u vezu sa slučajevima nasilja nad ženama u porodici i seksualnog zlostavljanja žena.

Pravni okvir djelimično usklađen sa odredbom člana 5. Konvencije.

**Preporuka: Kontinuirane edukacije svih organa u Bosni i Hercegovini u vezi sa praksom Evropskog suda za ljudska prava, posebno sudija koji rade na općinskim sudovima, tužioca, i socijalnih radnika. (Iz analiza sudske prakse vidljivo je da se sudije općinskih sudova ne pozivaju na Evropsku konvenciju koja je izvor prava. Vidljivo je da tek kada predmeti dođu pred sud više instance ovaj izvor prava se uzima u obzir. Nije razumljivo zašto općinski sudovi ne uvažavaju sudsku praksu viših sudova koja može poslužiti kao svojevrstan izvor prava. Time bi se na efikasniji način pružila zaštita povrijeđenom ili ugroženom pravu žrtve, okončalo suđenje u hitnom ili bar razumnom roku, što u praksi, nažalost, nije slučaj.**

**Smatram da mogućnost uvođenje specijalnih odjeljenja nije realno moguće. To bi onda izazvalo sasvim opravdano pitanje zašto u drugim slučajevima koji imaju biće krivičnog djela ta mogućnost ne postoji. Ili: Porodičnim zakonom F BiH je predviđena obaveza formiranja porodičnih odjeljenja pa sada to odjeljenje imamo samo u Sarajevu. Ipak, to rješenje, odnosno mogućnost uspostave specijaliziranih odjeljenja je više nego poželjno, a to je ujedno i jedan od zahtjeva koji se pred Bosnu i Hercegovinu stavlja u kontekstu reforme pravosuđa.)**

**Član 6. Rodno osjetljive politike**

Članice će raditi na integriranju pitanja roda tokom primjene i procjene uticaja odredbi ove konvencije i na promociji i djelotvornoj primjeni politika jednakosti između žena i muškaraca i osnaživanja žena.

Od Država potpisnica se očekuje da osiguraju da se rodna perspektiva ne primjenjuje samo kod izrade mjera u implementaciji Konvencije, nego i pri evaluaciji njihovog stvarnog učinka. To znači da se procjena učinka roda mora provoditi u stadiju planiranja svake mjere koju Država poduzima u implementaciji ove Konvencije. To nadalje znači da se u procesu evaluacije zahtijeva da bude određeno postoji li rodna razlika u učinku odredaba. Ovaj član ima za cilj promicanje i implementiraju politika usmjerenih na postizanje ravnopravnosti žena i muškaraca kao i na osnaživanje žena te predstavlja odredbu koja, zbog svog značaja, nadopunjuje odredbu člana 4. Konvencije koja govori o uklanjanju diskriminacije, a ujedno je u direktnoj vezi sa članom 1. Konvencije.

Problemi koji se javljaju kod uspostave politika jesu da one ili ne prepoznaju rodnu nejednakost ili su zakoni koji se donose napisani na rodno nesenzitivan način. Zakoni koji se donose, a u vezi su sa pitanjima zaštite od ili zabrane nasilja u porodici pisani su na rodno neutralan način što nikako ne oslikava realnost koja ukazuje, više nego očito, da su žene te koje su procentualno više izložene nasilju od muškaraca. Upravo to je razlog zašto zakoni moraju biti pisani rodno senzitivni jezikom.

Konvencija priznaje da uživanje prava na slobodu od nasilja je povezano sa obavezom Države da osigura jednakost žena i muškaraca u ostvarivanju i uživanju svih prava, od građanskih, političkih, ekonomskih i socijalnih na način kako je to predviđeno različitim instrumentima za zaštitu ljudskih prava Vijeća Evrope, a posebno Evropskom konvencijom o zaštiti ljudskih prava i temeljnih sloboda i njenim protokolima, Evropskom socijalnom poveljom te CEDAW konvencijom.

**Preporuke**

**Potrebno je osigurati da politike o rodnoj jednakosti budu koordinirane sa politikama koje su usmjerene protiv nasilja nad ženama i nasilja u porodici;**

**Uključiti rodnu perspekivu kod implementacije Istanbulske konvencije u svim područjima kao i evaluaciju svih tih politika;**

**Osigurati da sve mjere koje Država poduzima idu u smjeru osnaživanja žena u pravcu realizacije njihovih socio-ekonomska prava kako je to propisano u članu 18. st. 3. Istanbulske konvencije;**

**Uspostaviti jasne i obavezujuće politike za sve uposlenike u svim institucijama u vezi sa rodnom jednakošću i zabranom nasilja nad ženama;**

**Osigurati da standardi podrške za preživjele žrtve rodno zasnovanog nasilja budu utemeljeni tako da jasno bude vidljivo da je pozadina tog problema rodna dimenzija.**

**Osigurati i primjeniti rodno budžetiranje koje će osigurati pomoć žrtvama a i prevenciju nasilja nad ženama.**

**Poglavlje II. Integriranje politika i prikupljanje podataka**

**Član 7. Sveobuhvatne i koordinirane politike**

1. Članice će preduzeti neophodne zakonodavne odnosno druge mjere za usvajanje i primjenu

djelotvornih, sveobuhvatnih i koordiniranih državnih politika koje obuhvataju sve relevantnemjere za sprečavanje i borbu protiv svih vidova nasilja obuhvaćenih ovom konvencijom i nude holistički odgovor na nasilje nad ženama.

2. Članice će osigurati da politike koje se navode u stavu 1. stave prava žrtve u središte svihmjera i da se primjenjuju kroz djelotvornu saradnju svih nadležnih organa, institucija i organizacija.

3. Mjere koje se preduzimaju u skladu s ovim članom uključit će, prema potrebi, sve nadležne

aktere, kao što su državni organi, nacionalne, regionalne i lokalne skupštine i uprave, državne

institucije za zaštitu ljudskih prava i organizacije civilnog društva.

Pravni okvir djelimično usklađen sa odredbom člana 7. Konvencije.

**Član 8. Finansijska sredstva**

Članice će odvojiti odgovarajuća finansijska sredstva i ljudske resurse za adekvatnoprovođenje integriranih politika, mjera i programa za sprečavanje i borbu protiv svih vidovanasilja obuhvaćenih ovom konvencijom, uključujući i one koje provode nevladine organizacijei civilno društvo.

**Pravni okvir djelimično usklađen sa odredbom člana 8. Konvencije**.

**Član 9. Nevladine organizacije i civilno društvo**

Članice će prepoznati, podsticati i podržavati, na svim nivoima, rad nevladinih organizacija iorganizacija civilnog društva u borbi protiv nasilja nad ženama i uspostaviti djelotvornusaradnju s ovim organizacijama.

Pravni okvir djelimično usklađen sa odredbom člana 9. Konvencije.

**Član 10. Koordinaciono tijelo**

*1. Članice će odrediti odnosno uspostaviti jedno ili više zvaničnih tijela nadležnih za koordinaciju, provođenje, praćenje i procjenu politika i mjera za sprečavanje i borbu protivsvih vidova nasilja obuhvaćenih ovom konvencijom. Ova tijela će koordinirano prikupljati podatke u skladu s članom 11. vršiti analizu i objavljivati rezultate.*

*2. Članice će osigurati da određena odnosno uspostavljena tijela u skladu s ovim članom dobiju opće podatke o mjerama preduzetim u skladu s Poglavljem VIII.*

*3. Članice će osigurati da određena odnosno uspostavljena tijela u skladu s ovim članom imaju kapacitet za neposrednu komunikaciju i održavanje veza s odgovarajućim tijelima drugih članica.*

Uloga ovog tijela jeste koordinacija, implementacija, praćenje i evaluacija politika i mjera koje je država potpisnica Konvencije razvila za sprečavanje i borbu protiv svih oblika nasilja. U pogledu zadaća implementacije, praćenja i evaluacije, to tijelo treba postojati na nivou strukture koja je zadužena za provedbu tih mjera.

Cilj precizno definiranih uloga koordinacionog tijela jeste osigurati da mjere koje država poduzima u implementaciji ove Konvencije budu dobro koordinirane i da vode do usklađenog napora svih tijela i svih sektora vlade u cilju obezbjeđenja stvarne implementacijesvih mjera koje su poduzete u pravcu realizacije odredbi Konvencije. Zadaća praćenja zadana tim tijelima ograničena je na praćenje kako i koliko učinkovito se politike i mjere za sprečavanje i borbu protiv svih oblika nasilja koje pokriva opseg ove Konvencije implementiraju na nacionalnoj i/li regionalnoj i lokalnoj razini. Na kraju, evaluacija politika i mjera koje ta tijela imaju mandat provesti sastoji se od znanstvene evaluacije određene politike ili mjere kako bi se procijenilo zadovoljava li potrebe žrtava i ispunjava li svoju svrhu te kako bi se otkrile neželjene posljedice. To će zahtijevati pouzdane administrativne podatke i podatke o stanovništvu, na prikupljanje kojih članom 11. obvezuje Stranke Konvencije. Zbog toga, tijela stvorena u skladu s ovim članom imaju i zadaću koordinacije prikupljanja potrebnih podataka i analize i širenja rezultata.

Odlukom o usvajanju Okvirne strategije za provedbu konvencije o prevenciji i borbi protiv nasilja nad ženama i nasilja u porodici u Bosni i Hercegovini za period 2015-2018.[[7]](#footnote-7) određeno je da Vlada Republike Srpske, odnosno Vlada Federacije Bosne i Hercegovine uspostave koordinaciona tijela za teritoriju Republike Srpske, odnosno Federacije Bosne i Hercegovine. Ova koordinaciona tijela će biti zadužena i za pripremu izvještaja o provedenim mjerama i politikama iz Strategije na teritoriji entiteta, koji će biti sadržani u Izvještaju o zakonodavnim i drugim mjerama, koji Bosna i Hercegovina podnosi nezavisnom međunarodnom mehanizmu za praćenje provođenja Konvencije (GREVIO i Komitet članica). Izvještaj koji Bosna i Hercegovina podnosi međunarodnom mehanizmu za praćenje provođenja Konvencije bit će dostavljen na prethodnu saglasnost Vladi Republike Srpske u dijelu koji se odnosi na Republiku Srpsku, odnosno Vladi Federacije Bosne i Hercegovine u dijelu koji se odnosi na Federaciju Bosne i Hercegovine.

Uspostava koordinacionog tijela na nivou Bosne i Hercegovine, a vodeći računa o zadaćama koja su mu povjerena, jeste važna pretpostavka za osiguranje realizacije svih odredbi Istanbulske konvencije, odnosno put ka rješavanju svih slabosti pravnog sistema Bosne i Hercegovine koji su evidentni u vezi sa ravnopravnošću spolova.

**Pravni okvir nije usklađen sa Konvencijom**

**Preporuka: U što hitnijem roku uspostaviti koordinaciono tijelo**

**Član 11. Prikupljanje podataka i istraživanje**

1. U svrhu primjene ove konvencije, članice će preduzimati sljedeće:

a. prikupljati relevantne statističke podatke u redovnim vremenskim razmacima o slučajevima svih vidova nasilja obuhvaćenih konvencijom;

b. podržavati istraživanja na terenu svih vidova nasilja obuhvaćenih konvencijom radi proučavanja osnovnih uzroka i posljedica, učestalosti i stope osuda, kao i efikasnosti mjera koje se preduzimaju u primjeni ove konvencije.

2. Članice će nastojati provoditi ankete među stanovništvom u redovnim vremenskim razmacima radi procjene prevalence i trendova svih oblika nasilja obuhvaćenih Konvencijom.

3. Članice će grupi eksperata, koja se pominje u članu 66. ove konvencije, dati prikupljene podatke u skladu s ovim članom kako bi se stimulirala međunarodna saradnja i omogućilo međunarodno upoređivanje (benchmarking).

4. Članice će osigurati da prikupljeni podaci u skladu s ovim članom budu dostupni javnosti.

**Pravni okvir nije usklađen sa odredbom člana 11. Konvencije. - Analiza Prikupljanje podataka**

**Poglavlje III. Prevencija**

**Član 12. Opće obaveze**

1. Članice će preduzeti neophodne mjere za promoviranje promjena u društvenim i kulturnim

obrascima ponašanja žena i muškaraca kako bi se iskorijenile predrasude, običaji, tradicije i

druge prakse koje se zasnivaju na ideji inferiornosti žena odnosno na stereotipnim ulogama

žena i muškaraca.

2. Članice će preduzeti neophodne zakonodavne odnosno druge mjere za prevenciju svih oblika nasilja obuhvaćenih Konvencijom svakog fizičkog odnosno pravnog lica.

3. Sve mjere preduzete u skladu s ovim poglavljem obuhvataju i odgovaraju na specifične

potrebe lica ugroženih određenim okolnostima, a u njihovom središtu nalaze se ljudska prava svih žrtava.

4. Članice će preduzeti sve neophodne mjere za podsticanje svih članova društva, posebno

muškaraca i dječaka, da aktivno doprinesu sprečavanju svih oblika nasilja obuhvaćenih Konvencijom.

5. Članice će osigurati da se kultura, običaji, religija, tradicija odnosno tzv. čast ne smatraju

opravdanjem za bilo koje djelo nasilja obuhvaćeno Konvencijom.

6. Članice će preduzeti sve neophodne mjere za promoviranje programa i aktivnosti za osnaživanje žena.

**Član 13. Podizanje svijesti**

1. Članice će promovirati odnosno provoditi redovno i na svim nivoima kampanje odnosno programe podizanja svijesti, uključujući i saradnju s državnim institucijama za ljudska prava i

tijelima za rodnu ravnopravnost, civilnim društvom i nevladinim, posebno ženskim, organizacijama, prema potrebi, a s ciljem podizanja svijesti i razumijevanja šire javnosti različitih manifestacija svih vidova nasilja obuhvaćenih Konvencijom, njihovih posljedica po

djecu i potrebe da se takvo nasilje spriječi.

2. Članice će osigurati širenje informacija u široj javnosti o raspoloživim mjerama za sprečavanje djela nasilja obuhvaćenih Konvencijom.

**Pravni okvir djelimično usklađen sa odredbom člana 13. Konvencije.**

**Član 14. Obrazovanje**

*1. Članice će preduzeti, prema potrebi, neophodne korake za uvođenje nastavnog materijala o pitanjima poput jednakosti žena i muškaraca, nestereotipnih rodnih uloga, uzajamnog poštovanja, nenasilnog rješavanja sukoba u međuljudskim odnosima, rodno zasnovanog nasilja nad ženama i prava na lični integritet prilagođenog sposobnostima učenika u zvanične nastavne planove na svim nivoima obrazovanja.*

*2. Članice će preduzeti sve neophodne korake kako bi promovirale principe iz stava 1. u neformalnim obrazovnim ustanovama, kao i u sportu, kulturnim i rekreativnim ustanovama i u sredstvima javnog informiranja.*

U Zaključnom komentaru br. 19. koji je Komitet uputio Bosni i Hercegovini ponavlјena je *zabrinutost zbog otpornosti patrijarhalnih stavova i duboko ukorijenjenih stereotipa o ulogama i odgovornostima žena i muškaraca u porodici i društvu u cjelini (CEDAW, C/BIH/CO/3, tačka 23). Komitet zapaža da ovakvi rodni stereotipi čine značajnu kočnicu za provođenje Konvencije jer su u korijenu uzroka (1) nepovolјnog položaja žena u zemlji članici u političkom i javnom životu, naročito na položajima odlučivanja i među izabranim predstavnicima vlasti, kao i na tržištu rada (2) rasprostranjenosti porodičnog i seksualnog nasilja u zemlji članici i (3) rodne segregacije koja se odražava u izborima obrazovanja žena i djevojčica. Dodatno, Komitet izražava žalјenje zbog ozbilјnog oklijevanja u otklanjanju preostalih rodnih stereotipa iz školskih udžbenika.*

U tom pravcu preporuka data Bosni i Hercegovini 20: *Komitet zahtijeva da zemlja članica: (a) ukloni, kao pitanje prioriteta, rodne stereotipe iz obrazovnih udžbenika i nastavnih sadržaja; (b) širi principe nediskriminacije i ravnopravnosti spolova kroz obrazovni sistem, i formalni i neformalni, s ciljem povećanja pozitivnog i nestereotipnog prikazivanja žena, ugradnjom ljudskih prava i ravnopravnosti spolova u obuke i obrazovne materijale i obezbjeđenjem obuka o pravima žena za nastavno osoblje; (c) razvije opsežnu sveobuhvatnu strategiju kroz sve sektore, s proaktivnim i održivim mjerama, koje ciljaju na žene i muškarce, djevojčice i dječake, da se prevaziđu stereotipni stavovi o ulogama i odgovornostima žena i muškaraca u porodici i društvu, naročito u oblastima gdje su žene u najnepovoljnijem položaju, kao što su javni i politički život i zapošljavanje; i (d) pojača saradnju sa civilnim društvom i ženskim organizacijama, političkim strankama, zaposlenima u obrazovanju, privatnim sektorom i medijima, i da širi informacije o pravima žena široj javnosti i određenim grupama, kao što su donosioci odluka, poslodavci, omladina i ugrožene grupe žena.*

Promicanje ravnopravnosti spolova, uzajamnog poštovanja u međuljudskim odnosima i nenasilja moraju početi što je ranije moguće i to je prvenstveno odgovornost roditelja. Obrazovne institucije, međutim, imaju važnu ulogu u poticanju promicanja tih vrijednosti kako na nivou formalnog tako i na nivou neformalnog obrazovanja

Zakon i osnovnom i srednjem obrazovanju Bosne i Hercegovine u članu 3. propisuje da opći ciljevi obrazovanja proizlaze iz opće prihvaćenih, univerzalnih vrijednosti demokratskog društva, te vlastitih vrijednosnih sistema zasnovanih na specifičnostima nacionalne, historijske, kulturne i vjerske tradicije naroda i nacionalnih manjina koje žive u Bosni i Hercegovini.

Opći ciljevi obrazovanja su: a) omogućavanje pristupa znanju kao osnovi za razumijevanje sebe, drugoga i svijeta u kojem se živi; b) osiguravanje optimalnog razvoja za svaku osobu, uključujući i one s posebnim potrebama, u skladu s njihovim uzrastom, mogućnostima i mentalnim i fizičkim sposobnostima; c) promocija poštivanja ljudskih prava i osnovnih sloboda, i priprema svake osobe za život u društvu koje poštuje principe demokratije i vladavine zakona; d) razvijanje svijesti o pripadnosti državi Bosni i Hercegovini, vlastitom kulturnom identitetu, jeziku i tradiciji, na način primjeren civilizacijskim tekovinama, upoznajući i uvažavajući druge i drugačije, poštujući različitosti i njegujući međusobno razumijevanje, toleranciju i solidarnost među svim ljudima, narodima i zajednicama u Bosni i Hercegovini i svijetu; e) osiguranje jednakih mogućnosti za obrazovanje i mogućnost izbora na svim nivoima obrazovanja, bez obzira na spol, rasu, nacionalnu pripadnost, socijalno i kulturno porijeklo i status, porodični status, vjeroispovijest, psihofizičke i druge lične osobine

Iako iz predstavljenih ciljeva možemo zaključiti da zakonski okvir daje dovoljno prostora da u nastavnim sadržajima osnovnog i srednjeg obrazovanja dužna pažnja bude data pitanjima ravnopravnosti spolova, to nije slučaj. Posljedica toga jesu stereotipni stavovi koje učenici usvajaju o ulogama koje trebaju preduzimati u društvu.

**Pravni okvir djelimično usklađen sa odredbom člana 14. Konvencije.**

**Preporuka: Sadržaji koji se nude djeci u formalnom i neformalnom obrazovanju moraju isključiti rodne stereotipe i promovirati one sadržaje koje promoviraju univerzalne vrijednosti zasnovane na uvažavanju i zaštiti ljudskih prava.**

**Član 15. Obuka stručnjaka**

*1. Članice će osigurati odnosno ojačati odgovarajuće obuke za nadležne stručnjake koji se bave žrtvama odnosno učiniocima svih djela nasilja obuhvaćenih Konvencijom, o sprečavanju i otkrivanju takvog nasilja, jednakosti između žena i muškaraca, potrebama i pravima žrtava, kao i o sprečavanju sekundarne viktimizacije.*

*2. Članice će osigurati da obuke iz stava 1. uključe obuku o koordiniranoj saradnji više organa*

*radi sveobuhvatnog i odgovarajućeg upućivanja u slučajevima nasilja obuhvaćenog Konvencijom*.

**Pravni okvir djelimično usklađen sa članom 15.**

**Član 16. Programi preventivne intervencije i programi za rad s učiniocima nasilja**

1. Članice će preduzeti neophodne zakonodavne odnosno druge mjere za osnivanje i podrškuprograma koji imaju za cilj da učinioci nasilja u porodici nauče i usvoje nenasilno ponašanje umeđuljudskim odnosima u pogledu sprečavanja daljnjeg nasilja i izmjene obrazaca nasilnogponašanja.

2. Članice će preduzeti neophodne zakonodavne odnosno druge mjere za osnivanje i podrškuprograma za rad s učiniocima, posebno seksualnim prijestupnicima, koji imaju za ciljsprečavanje ponavljanja krivičnog djela.

3. Prilikom preduzimanja mjera iz st. 1. i 2., članice će osigurati da bezbjednost, podrška za žrtve i njihova ljudska prava budu od primarnog značaja i da, prema potrebi, osnivanje iprovođenje ovih programa bude u bliskoj saradnji sa specijaliziranim službama za podršku žrtvama.

Pravni okvir djelimično usklađen sa članom 16. Konvencije Analiza -Zdravstvo ili specijalne usluge podrške

**Član 17. Učešće privatnog sektora i sredstava javnog informiranja**

1. Članice će podsticati privatni sektor, sektor za informacione i komunikacione tehnologije isredstva javnog informiranja, uz dužno poštivanje slobode govora i njihove nezavisnosti, daučestvuju u razradi i provođenju politika i da uspostave pravilnike i standarde za sprečavanjenasilja nad ženama i veće poštivanje njihovog dostojanstva.

2. Članice će razvijati i promovirati, u saradnji s privatnim sektorom, sposobnosti kod djece,roditelja i vaspitača za rad u informaciono-komunikacionom okruženju koje omogućavapristup degradirajućem sadržaju seksualne odnosno nasilne prirode koji može biti štetan.

**Pravni okvir djelimično usklađen sa članom 16. Konvencije**

**Poglavlje IV. Zaštita i podrška**

**Član 18. Opće obaveze**

*1. Članice će preduzeti neophodne zakonodavne odnosno druge mjere zaštite svih žrtava od daljnjeg nasilja.*

*2. Članice će preduzeti neophodne zakonodavne odnosno druge mjere, u skladu s međunarodnim pravom, da osiguraju odgovarajuće mehanizme za djelotvornu saradnju između svih nadležnih državnih organa, uključujući sudove, javna tužilaštva, organe unutrašnjih poslova, lokalne i regionalne uprave, kao i nevladine organizacije i ostale relevantne organizacije i lica, u pružanju zaštite i podrške žrtvama i svjedocima svih oblika nasilja obuhvaćenih Konvencijom, uključujući i upućivanje na opće i specijalizirane službe podrške, navedene u čl. 20. i 22. ove konvencije.*

*3. Članice će osigurati da mjere koje preduzimaju u skladu s ovim poglavljem ispunjavaju sljedeće kriterije:*

*- da su zasnovane na razumijevanju nasilja nad ženama i nasilja u porodici iz rodne perspektive i da su usmjerene na ljudska prava i sigurnost žrtve;*

*- da su zasnovane na integriranom pristupu koji uzima u obzir odnos između žrtava, učinilaca, djece i njihovog šireg društvenog okruženja;*

*- da imaju za cilj izbjegavanje sekundarne viktimizacije;*

*- da imaju za cilj osnaživanje i ekonomsku nezavisnost žena žrtava nasilja;*

*- da, tamo gdje je to prikladno, različite službe za zaštitu i podršku žrtava budu u istim prostorijama;*

*- da odgovaraju na specifične potrebe ugroženih lica, uključujući i djecu-žrtve, i da su im dostupne.*

*4. Pružanje usluga ne smije zavisiti od spremnosti žrtve da podnese prijavu ili svjedoči protiv bilo kojeg učinioca.*

*5. Članice će preduzeti odgovarajuće mjere za pružanje konzularne i druge vrste zaštite svojim državljanima i drugim žrtvama koje imaju pravo na takvu zaštitu u skladu sa svojim obavezama i međunarodnim pravom.*

 *Eksplanatorni memorandum u vezi sa ovim članom ističe opću obvezu poduzimanja zakonskih i drugih mjera za zaštitu svih žrtava na njihovu teritoriju od svih daljnjih činova nasilja koje pokriva ova Konvencija. U skladu s općim međuresornim i sveobuhvatnim pristupom koji promiče Konvencija, stav 2. zahtijeva od Stranaka Konvencije da osiguraju da, u skladu s unutarnjim pravom, postoje odgovarajući mehanizmi koji osiguravaju učinkovitu suradnju među sljedećim tijelima, koje su priređivači Nacrta odredili kao relevantne: sudstvo, javni tužitelji, tijela za provedbu zakona, lokalne i regionalne vlasti te nevladine organizacije. Dodavanjem “drugih relevantnih organizacija” priređivači Nacrta osigurali su da ovaj popis ostane otvoren kako bi se omogućila suradnja s bilo kojom drugom organizacijom koju Stranka smatra relevantnom. Termin “mehanizam” odnosi se na bilo koju formalnu ili neformalnu strukturu kao što su dogovoreni protokoli, okrugli stolovi ili bilo koja druga metoda koja omogućuje većem broju stručnjaka da surađuju na standardiziran način. Ne zahtijeva osnivanje službenog tijela ili institucije.*

*Naglasak stavljen na suradnju među ovim akterima proizlazi iz uvjerenja da oblike nasilja koje pokriva ova Konvencija najbolje rješava na usklađen i koordiniran način više tijela. Tijela za provedbu zakona koja su često prva u kontaktu sa žrtvama kad ih se pozove na mjesto zločina moraju moći žrtvu uputiti na specijalizirane službe za potporu, na primjer, sklonište ili krizni centar za žrtve silovanja ili seksualnog nasilja, koje često vode nevladine organizacije. Ove službe za potporu pružit će žrtvi potporu osiguravanjem zdravstvene skrbi, prikupljanjem forenzičkih dokaza ako je potrebno, psihološkim i pravnim savjetovanjem. Također će pomoći žrtvi u poduzimanju sljedećeg koraka, što često zahtijeva i rad s pravosuđem. Važno je napomenuti da ova obveza nije ograničena na žrtve, nego se proširuje i na svjedoke, osobito imajući na umu djecu svjedoke.*

*Stavak 3. navodi ciljeve i kriterije kojima usluge zaštite i potpore trebaju težiti ili na kojima se trebaju temeljiti. Kao prvo, sve poduzete mjere trebaju se temeljiti na rodnom razumijevanju nasilja nad ženama i obiteljskog nasilja. To znači da ponuđene usluge moraju pokazati pristup, relevantan za njihove korisnike, koji prepoznaje rodnu dinamiku, učinak i posljedice ovih oblika nasilja i koji djeluje unutar okvira ravnopravnosti spolova i ljudskih prava.*

*Kao drugo, ovaj stavak traži da sve takve mjere uzmu u obzir odnose između žrtava, počinitelja, djece i njihove šire okoline kako bi se izbjegao rizik zadovoljavanja njihovih potreba u izolaciji ili bez prihvaćanja njihove društvene stvarnosti. Priređivači Nacrta smatrali su da je važno osigurati da se potrebe žrtava procjenjuju u svjetlu svih relevantnih okolnosti kako bi se stručnjacima omogućilo donošenje informiranih i primjerenih odluka. Termin “integrirani pristup” odnosi se na integrirani pristup utemeljen na ljudskim pravima koji se naziva “pristup tri P”, a koji je usmjeren na integrirano sprečavanje, zaštitu i procesuiranje (prevention, protection, prosecution).*

*Kao treće, mjere i usluge koje su dobronamjerne, ali koje ne razmatraju dovoljno razorne učinke nasilja i duljinu procesa oporavka ili koje se bezosjećajno odnose prema žrtvama, nose rizik od reviktimizacije korisnika usluga.*

*Nadalje, stavak 3. traži da sve mjere ciljaju na osnaživanje i ostvarivanje ekonomske neovisnosti žena žrtava takvog nasilja. To znači omogućiti da žrtve ili korisnici usluga budu upoznati sa svojim pravima i mogu donositi odluke u okolini koja im pruža potporu i koja se prema njima odnosi s dostojanstvom, poštovanjem i osjećajem. Istodobno, usluge trebaju dati žrtvama osjećaj kontrole nad njihovim životima, što u mnogim slučajevima znači izgradnju financijske sigurnosti, naročito ekonomske neovisnosti od počinitelja.*

*Neki primjeri kada su službe, uključujući odjele tijela za provedbu zakona, smještene u istoj zgradi ili u neposrednoj blizini te međusobno surađuju, pokazali su da znatno povećavaju zadovoljstvo uslugama te su u nekim slučajevima povećale spremnost žrtava da podignu optužbu ili da nastave s postupkom. Ti primjeri poznatiji su kao su “One-stop-shop” te su iskušani i testirani za službe obiteljskog nasilja, ali se jednostavno mogu prilagoditi i za druge oblike nasilja. Zbog toga stavak 3. poziva Stranke da se potrude smjestiti službe u istu zgradu.*

*Naposljetku, stavak 3. traži od Stranaka Konvencije da osiguraju da raspoložive usluge potpore budu dostupne izloženim osobama i odgovaraju na njihove specifične potrebe. Termin “izložene osobe” odnosi se na isti popis osoba koji je objašnjen u komentarima uz članak 12. Stranke trebaju učiniti te usluge dostupnima žrtvama neovisno o njihovu socioekonomskom statusu i pružati ih bez naknade kada je to moguće.*

*Svrha stavka 4. jest da se naglase ozbiljne nedaće koje žrtve često imaju tražeći pomoć i potporu. Mnoge usluge, javne i privatne, čine svoju potporu ovisnom o spremnosti žrtve da podigne tužbu ili svjedoči protiv počinitelja. Ako zbog straha ili emocionalne rastresenosti i bliskosti žrtva nije spremna podići tužbu ili odbija svjedočiti na sudu, ona ili on neće dobiti savjetovanje i smještaj. To nije u skladu s načelom osnaživanja i pristupa temeljenog na ljudskim pravima i treba se izbjegavati. Važno je naglasiti da se ova odredba prvenstveno odnosi na opće i specijalizirane službe potpore koje se navode u člancima 20. i 22. Konvencije – s iznimkom službi pravne pomoći.*

*Neki oblici nasilja koje pokriva opseg ove Konvencije mogu imati međunarodnu dimenziju. Žrtve nasilja poput prisilnog braka ili obiteljskog nasilja, ali također žene i djevojčice kojima prijeti sakaćenje genitalija i koje su izvan svoje domovine, zahtijevaju konzularnu zaštitu te, moguće, i medicinsku i financijsku pomoć. Stavak 5. traži od Stranaka da poduzmu odgovarajuće mjere za pružanje potrebne konzularne pomoći te, ako je potrebno, druge zaštite i pomoći, što uključuje pomoć žrtvama nasilnih zločina, pomoć u slučajevima uhićenja ili pritvaranja, pomoć i povratak u domovinu za državljane u nevolji, izdavanje novih identifikacijskih dokumenata i drugu konzularnu pomoć.*

*Ova obveza nije ograničena na državljane Stranke Konvencije nego se odnosi i na sve druge žrtve koje, u skladu s njihovim obvezama prema međunarodnom pravu, imaju pravo na nacionalnu zaštitu od te Stranke, na primjer, državljani zemlje članice Europske unije koja sama ne nudi zaštitu posredstvom stalnog predstavništva (veleposlanstvo, generalni konzulat ili konzulat) kao što je navedeno u članku 20. (2) točka c. Ugovora o funkcioniranju Europske unije.[[8]](#footnote-8)*

**Pravni okvir djelimično usklađen sa članom 18. Konvencije, iako u vezi sa ovim članom posebno je važno naglasiti da se standardi propisani članom 18. Konvencije moraju ostvariti i u praksi. Potrebno je staviti u funkciju već postojeće mehanizme zaštite; Poboljšati uvezanost sistema na način da budu precizno pobrojanje koje subjekti koji su u kontaktu sa žrtvom moraju poduzeti. Isto tako iz prakse je vidljivo da ne postoji uvezanost postupaka koji se u vezi nasilja u porodici vode.**

**U skladu sa navedenim, moguće je reći da postojeća zakonska rješenja pružaju okvir zaštite, ali da njihovo neprovođenje u praksi rezultira stravičnim posljedicama kako za žene tako i za djecu žrtve nasilja.**

**Član 19. Informiranje**

Članice će preduzeti neophodne zakonodavne odnosno druge mjere kako bi osigurale dažrtve dobiju odgovarajuće i blagovremene informacije o raspoloživim uslugama podrške izakonskim mjerama na jeziku koji razumiju.

Pravni okvir djelimično usklađen sa članom 19. Konvencije

**Član 20. Opće usluge podrške**

1. Članice će preduzeti neophodne zakonodavne odnosno druge mjere kako bi osigurale dažrtve imaju pristup uslugama koje omogućavaju njihov oporavak od nasilja. Ove mjere trebada obuhvataju, kada je to neophodno, usluge kao što je pravno i psihološko savjetovalište,finansijska pomoć, stanovanje, obrazovanje, obuka i pomoć prilikom zapošljavanja.

2. Članice će preduzeti sve neophodne zakonodavne odnosno druge mjere kako bi osiguraležrtvama pristup uslugama zdravstvene i socijalne zaštite, kao i adekvatnu opremljenost ovihslužbi i obučenost zaposlenih za pomoć žrtvama i upućivanje na odgovarajuće službe.

U Obrazloženju Konvenciju utvrđeno je razlikovanje između općih i specijaliziranih usluga podrške. Opće usluge podrške odnose se na pomoć koju nude javne institucije kao što su socijalna služba, zdravstvena služba, služba za zapošljavanje, koje pružaju dugotrajnu pomoć i nisu isključivo namijenjene samo na korist žrtvama, nego javnosti u cjelini. Nasuprot njima, specijalizirane usluge po specijalizirane su za pružanje podrške i pomoći namijenjene za – često neposredne – potrebe žrtava posebnih oblika nasilja nad ženama ili porodičnog nasilja i nisu dostupne široj javnosti. Te usluge mogu voditi ili financirati vladine institucije, a veliku većinu specijaliziranih usluga nude nevladine organizacije.

Usluge javne pomoći poput stambenog zbrinjavanja, zapošljavanja ili službi za zapošljavanje, javnog obrazovanja i usluga usavršavanja, usluga javnog psihološkog i pravnog savjetovanja, ali i usluga finansijske naravi, odgovore, kada je to potrebno, na specifične potrebe žrtava svih oblika nasilja koje pokriva opseg ove Konvencije. Zdravstvene i socijalne službe najčešće prve stupe u kontakt sa žrtvama. Stav 2. zahtijeva da se osigura da te službe imaju adekvatne resurse kako bi odgovorile na njihove dugoročne potrebe kao i na važnost usavršavanja članova osoblja vezano uz problematiku različitih oblika nasilja, specifične potrebe žrtava i način odgovaranja na njih tako da im pruže podršku.

**Pravni okvir nije usklađen sa članom 20. Konvencije - Analiza zdravstvo i socijala**

**Član 21. Pomoć prilikom ulaganja pojedinačnih/kolektivnih žalbi**

Članice će osigurati da žrtve imaju informacije i pristup važećim regionalnim imeđunarodnim mehanizmima za individualne/kolektivne žalbe. Članice će promoviratipružanje senzitivne i informirane pomoći žrtvama prilikom ulaganja takvih žalbi.

**Pravni okvir djelimično usklađen sa članom 21. Konvencije**

**Član 22. Specijalizirane usluge podrške**

1. Članice će preduzeti neophodne zakonodavne odnosno druge mjere da omoguće odnosnoosiguraju, uz odgovarajuću geografsku rasprostranjenost, neposredne kratkoročne idugoročne specijalizirane usluge podrške za svaku žrtvu koja je bila izložena bilo kojem djelunasilja obuhvaćenog Konvencijom.

2. Članice će omogućiti odnosno osigurati specijalizirane usluge podrške za sve žene žrtvenasilja i njihovu djecu.

**Pravni okvir djelimično usklađen sa članom 22. Konvencije**- **Analiza standarda**

**Član 23. Sigurne kuće**

Članice će preduzeti sve neophodne zakonodavne i druge mjere kako bi omogućile otvaranjeodgovarajućih, lako dostupnih sigurnih kuća u dovoljnom broju za siguran smještaj iproaktivnu pomoć žrtvama nasilja, posebno ženama i njihovoj djeci.

**Pravni okvir djelimično usklađen sa članom 23. Konvencije- Analiza standarda**

**Član 24. SOS telefoni**

Članice će preduzeti neophodne zakonodavne odnosno druge mjere za uspostavljanje 24-satne besplatne SOS telefonske linije koja pokriva cijelu zemlju, radi davanja savjetapozivaocima, povjerljivo odnosno čuvajući njihovu anonimnost, u vezi sa svim vidovimanasilja obuhvaćenih ovom konvencijom.

**Pravni okvir nije usklađen sa članom 24. Konvencije - Analiza standarda**

**Član 25. Podrška za žrtve seksualnog nasilja**

Članice će preduzeti neophodne zakonodavne odnosno druge mjere kako bi omogućileotvaranje odgovarajućih, dovoljno velikog broja lako dostupnih kriznih centara za slučajevesilovanja odnosno centara za žrtve seksualnog nasilja koji žrtvama osiguravaju uslugeljekarskog i forenzičkog pregleda, podršku u slučaju traume i savjetovanje.

Ne postoji usklađenost sa članom 25. Konvencije.

**Član 26. Zaštita i podrška za djecu svjedoke - Analiza standarda**

1. Članice će preduzeti neophodne zakonodavne odnosno druge mjere kako bi osigurale da se

prilikom pružanja usluga zaštite i podrške žrtvama vodi računa o pravima i potrebama djece

svjedoka svih vidova nasilja obuhavćenih Konvencijom.

2. Mjere u skladu s ovim članom uključuju psihosocijalno savjetovanje primjereno uzrastu djece svjedoka svih vidova nasilja obuhvaćenih Konvencijom, a dužna pažnja poklanja se najboljem interesu djeteta.

Prilikom pružanja usluga i pomoći žrtvama s djecom koja su svjedočila nasilju, moraju se uzeti u obzir prava i potrebe te djece. Termin “djeca svjedoci” ne odnosi se samo na djecu koja su prisustvuju činu nasilja i aktivni su mu svjedoci, već i onu koja su izložena vriskovima i drugim zvukovima nasilja dok se skrivaju u blizini ili su izložena dugotrajnim posljedicama takvog nasilja. Važno je prepoznati i odgovoriti na viktimizaciju djece kao svjedoka svih oblika nasilja koje pokriva ova Konvencije i njihovo pravo na podršku. Stav 2. stoga poziva na najbolje dokazane psihosocijalne intervencije primjerene dobi i razvojnom stupnju te koje su posebno izrađene za djecu da im pomognu nositi se s traumatskim iskustvima kada je to potrebno. Sve ponuđene usluge moraju pridati posebnu pažnju najboljim interesima djeteta.

Izlaganje tjelesnom, seksualnom ili psihološkom nasilju i zlostavljanju među roditeljima ili drugim članovima u porodici ima snažan uticaj na djecu. Ono rađa strah, izaziva traume i negativno utječe na njihov razvoj. Tjelesno i psihičko pretpostavlja u isto vrijeme znači i neostvarivanje roditeljskog staranja te povredu prava djeteta na staranje o zdravlju i razvoju ličnosti te prava na zaštitu od svih oblika nasilja i zlostavljanja. Nasilje, prvenstveno nad majkom, u prisustvu djeteta kod njega stvara osjećaj nesigurnosti i nezaštićenosti u porodičnom okruženju koji narušava njegov tjelesni i duševni integritet.

Konvencija o pravima djeteta koja uvodi djecu kao subjekte međunarodnog prava i zaštite, kao lica koja imaju pravo na svoja posebna ljudska prava. Posebna zaštita i briga za djecu, uključujući i odgovarajuću pravnu zaštitu, detaljno su razrađeni upravo u odredbama ove Konvencije. Konvencija uspostavlja standarde i univerzalne principe koji se odnose na promociju i zaštitu prava djeteta i zahtijeva jedan novi i kvalitetniji odnos prema djeci.

Član 6. Konvencije ističe da svi oblici nasilja, zlostavljanja, zloupotreba ili zanemarivanja kojima se ugrožava ili narušava fizički, psihički ili polni integritet deteta predstavljaju povredu jednog od osnovnih ljudskih prava koje je u članu 6. Konvencije podignuto na nivo principa, a to je pravo na život, opstanak i razvoj.

U članu 9. Konvencije se ističe da će se države pobrinuti da dijete ne bude protiv svoje volje odvojeno od svojih roditelja, osim kada nadležne vlasti koje podliježu sudskom ispitivanju odluče, u skladu s odgovarajućim zakonima i procedurama, da je takvo odvajanje potrebno u najboljem interesu djeteta. Takva odluka može biti potrebna i u slučajevima kao što su zlostavljanje ili zanemarivanje djeteta od roditelja. Države potpisnice će poštovati pravo djeteta koje je odvojeno od jednog ili oba roditelja da održava lične veze i neposredni dodir s oba roditelja redovno, osim kada je to suprotno interesima djeteta.

Član 12. Konvencije: Stav 1 ovog člana, djeci sposobnoj da formiraju sopstveno mišljenje, garantuje pravo da slobodno izražavaju svoje mišljenje o svim pitanjima koja ih se tiču. Ovo predstavlja jedno od osnovnih načela Konvencije o pravima djeteta “Mišljenju djeteta se posvećuje dužna pažnja u skladu sa godinama života i zrelošću djeteta”. A u stavu 2 člana 12. se propisuje da se u tu svrhu djetetu izravno ili preko posrednika, odnosno odgovarajuće službe, mora osigurati da bude saslušano u svakom sudskom i upravnom postupku koji se na njega odnosi na način koji je usklađen s proceduralnim pravilima nacionalnog zakonodavstva.

U članu 19. Konvencije države potpisnice se obavezuje da poduzmu sve potrebne zakonodavne, upravne, socijalne i prosvjetne mjere da zaštite dijete od svakog oblika tjelesnog ili duševnog nasilja, povreda ili zloupotreba, zanemarivanja ili zapuštenosti, zlostavljanja ili iskorištavanja, uključujući spolno zlostavljanje, dok o njemu brine roditelj(i), zakonski skrbnik(ci) ili neka druga odgovorna osoba kojoj je skrb djeteta povjerena. Mjere zaštite po potrebi moraju obuhvatiti djelotvorne postupke uvođenja socijalnih programa za pružanje potrebne pomoć i djetetu i onima koji o njemu brinu te za druge oblike prevencije i utvrđivanja, izvještavanja, ukazivanja, istraživanja, postupanja i praćenja slučajeva zlostavljanja djeteta koji su gore opisani i, bude li potrebno, za uključivanje suda.

Član 20. Konvencije o pravima djeteta propisuje da dijete kojem je privremeno ili trajno uskraćena porodična sredina, ili koje zbog svoje dobrobiti u njoj ne smije ostati, ima pravo na posebnu zaštitu i pomoć države. Države potpisnice će u skladu sa svojim nacionalnim zakonodavstvom takvom djetetu osigurati zamjensku zaštitu.

Odredbom člana 39. Konvencije određena je obaveza države da obezbijedi sve odgovarajuće mjere za podsticanje fizičkog i psihičkog oporavka djeteta koje je žrtva nekog oblika zanemarivanja, eksploatacije, zloupotrebe, mučenja ili nekog drugog oblika okrutnog, nehumanog ili ponižavajućeg postupanja ili kažnjavanja, kao i njegovu socijalnu reintegraciju u sredini koja podstiče zdravlje, samopoštovanje i dostojanstvo djeteta. Bosna i Hercegovina je potpisnica Konvencije o pravima djeteta, a odredbe porodičnih zakona su usklađene sa njom u kontekstu prava djeteta.

Zakoni o krivičnom postupku u Bosni i Hercegovini sadrže niz odredbi koje odražavaju principe Konvencije u smislu posvećivanja posebne pažnje interesu i zaštiti djeteta, kada ono kao svjedok, a posebno žrtva učestvuje u krivičnom postupku. Te odredbe su detaljnije razrađene i naglašene donošenjem posebnih krivičnih procesnih zakona koji uređuju postupanje sa djecom i maloljetnicima u krivičnom postupku.

Zakon o zaštiti i postupanju s djecom i maloljetnicima u krivičnom postupku donesen je u Republici Srpskoj 2010., u Brčko Distriktu BiH 2011., a u Federaciji BiH 2014. godine. Ovim zakonima utvrđuju se posebna pravila postupanja prema djeci koja su u sukobu sa zakonom, mlađim punoljetnim osobama i djeci koja su žrtve ili svjedoci prema kojima su dužni postupati sudovi, tužiteljstva, uključujući ovlaštene službene osobe, organe starateljstva, porodice, škole, institucije na svim nivoima društvene zajednice, kao i druge učesnike uključene u krivičnu proceduru na način kojim se bez diskriminacije unapređuje osjećaj dostojanstva i lične vrijednosti djeteta, uzima u obzir uzrast djeteta, najbolji interes djeteta, njegovo pravo na život, opstanak i razvoj, te omogućava da dijete u skladu sa uzrastom i zrelošću izrazi svoje mišljenje o svim pitanjima koja se na njega odnose, pri čemu sva zalaganja trebaju voditi rehabilitaciji i njegovom preuzimanju konstruktivne uloge u društvu. Zakoni sadrže i odredbe o krivičnopravnoj zaštiti djece na čiju štetu je izvršeno krivično djelo, te uvode pojam sudije i tužioca za maloljetnike koji treba da posjeduju afinitet za rad sa djecom i specijalna znanja iz oblasti prava djeteta.

Zakoni propisuju da sudovi i tužilaštva, po pravilu, imaju stručne savjetnike: socijalne pedagoge - defektologe, socijalne radnike, pedagoge i psihologe, koji u toku postupka mogu davati stručno mišljenje o potrebi poduzimanja određenih mjera prema djeci koja su žrtve ili svjedoci učinjenog krivičnog djela. Kada se u krivičnom postupku vrši ispitivanje djece i maloljetnika na čiju štetu je učinjeno krivično djelo ili su bili svjedoci učinjenog djela[[9]](#footnote-9) sud određuje prisustvo stručnog savjetnika. Ukoliko tužiteljstva ili sudovi nemaju stručne savjetnike, tužitelj i sudija mogu, radi ispitivanja djece i maloljetnika angažirati stručnu osobu (socijalni pedagozi - defektolozi, socijalni radnici, pedagozi i psiholozi) iz drugih odgovarajućih ustanova.

Sudija za maloljetnike, odnosno vijeće kojim predsjedava sudija za maloljetnike ili sudija koji ima posebna znanja iz oblasti prava djeteta sudi i punoljetnim učiniocima krivičnih djela propisanih Krivičnim zakonom kada se u krivičnom postupku kao oštećeni pojavljuje dijete i maloljetna osoba, za određena krivična djela, među kojima je i nasilje u porodici.

Zakoni propisuju da se u krivičnim predmetima protiv učinilaca krivičnih djela na štetu djece i maloljetnika, pri provođenju procesnih radnji, posebno obazrivo odnosi prema djetetu ili maloljetniku na čiju štetu je učinjeno krivično djelo, imajući u vidu njegov uzrast, osobine njegove ličnosti, obrazovanje i prilike u kojima živi kako bi se izbjegle moguće štetne posljedice na budući život, odgoj i razvoj. Saslušanje djeteta ili maloljetnika se, po pravilu, obavlja uz pomoć pedagoga, psihologa ili druge stručne osobe.

Ako se kao svjedok saslušava dijete oštećeno određenim krivičnim djelima, među kojima je i nasilje u porodici, takvo saslušanje se može provesti najviše dva puta. Tužitelj ili ovlaštena službena osoba ispitivanje obavlja putem tehničkih uređaja za prijenos slike i zvuka, a bez prisustva tužitelja ili ovlaštene službene osobe u prostoriji gdje se svjedok nalazi. Saslušanje djeteta ili maloljetnika se, po pravilu, obavlja uz pomoć pedagoga, psihologa ili druge stručne osobe. Dijete ili mlađa maloljetna osoba može se saslušati u svom stanu ili drugom prostoru u kojem boravi ili centru za socijalni rad. Sud će saslušati dijete ili maloljetnika oštećenog određenim krivičnim djelima, a među kojima je i nasilje u porodici, tako da sud, tužitelj, maloljetnik i branitelj mogu postavljati pitanja a da ne budu prisutni u istoj prostoriji sa oštećenim. Saslušanje djeteta ili maloljetnika se obavlja tako da se pitanja mogu postavljati posredstvom suda, a, po potrebi, uz pomoć pedagoga, psihologa ili druge stručne osobe.

Za potrebu analize ovog člana, dato je istraživanja sudske prakse u Bosni i Hercegovini u pogledu nasilja u porodici koje je provedeno od organizacije za promociju civilnog društva Atlanska inicijativa[[10]](#footnote-10)

* **Primjer 2.**

Izvod iz izreke presude:

"Optuženi je dana 16.12.2013. godine [...] u dnevnom boravku porodične kuće [...] u pijanom stanju, prvo verbalno napao svoju suprugu oštećenu S. D., a zatim je odgurao u spavaću sobu, gdje je oborio na krevet i više puta udario otvorenim pesnicama i nogama, u predjelu glave i tijela, pri tome joj govoreći da je kurva, psujući joj mrtvu majku i upućujući joj druge uvrjedljive riječi, dok je oštećena vrištala i dozivala u pomoć, za koje vrijeme su u kući bili prisutni maloljetni sinovi oštećene, starosti četiri i sedam godina, koji su navedeni događaj posmatrali, da bi ga u daljem fizičkom napadu na oštećenu spriječio susjed M. N., koji je čuvši vrištanje i zapomaganje, ušao u kuću oštećene, uhvatio optuženog s leđa i izgurao ga u dvorište. [...] Čime je počinio krivično djelo ‘nasilje u porodici ili porodičnoj zajednici’ iz člana 208. stav 1. KZ RS."

Komentar:

Pogrešna pravna kvalifikacija djela – djelo učinjeno u prisustvu lica mlađeg od 18 godinaje kvalifikatorna okolnost i zasniva teži oblik djela prema KZ RS.

* **Primjer 3.**

Izvod iz obrazloženja presude:

"[...] optuženi je u dužem vremenskom periodu, ugrožavao spokojstvo i tjelesni integritet svoje supruge oštećene P. S., tako što je istoj [...] počev od 2011. godine pa do [...] 2013. godine ugrožavao spokojstvo i tjelesni integritet te ju je verbalno i fizički napadao, da bi je [...] 2013. godine u stanu [...] u kojem stanuje sa oštećenom i dvoje maloljetne djece, oštećenoj P. S., zadao više udaraca šakom u predjelu glave, nakon čega ju je gurnuo na namještaj, kojom prilikom joj je nanio tjelesne povrede u vidu [...]."

Odmjeravanje kazne:

"Sud je cijeneći psihički odnos optuženog prema izvršenom krivičnom djelu [...] našao da jeoptuženi ovo krivično djelo učinio [...] sa direktnim umišljajem. Prilikom odluke o izboru i visini krivične sankcije koju treba izreći optuženom [...] a kao olakšavajuće okolnosti na strani optuženog sud je cijenio priznanje optuženog, njegovo kajanje, korektno ponašanje pred sudom, materijalne i porodične prilike, da do sada nije osuđivan, dok otežavajućih okolnosti sud nije našao [...]."

Komentar

1. Upornost pri izvršenju krivičnog djela koja se manifestuje u duževremenom ponavljanjunasilja ukazuje na veći stepen ugrožavanja ili povrede zaštićenog dobra. Nije cijenjeno kao otežavajuća okolnost.

2. Izloženost djece nasilju u porodici i posljedice nasilja na djecu sud nije uzeo u obzir kao otežavajuću okolnost prilikom razmatranja svih okolnosti pod kojima je djelo izvršeno.

3. Sud ne obrazlaže u čemu se sastoji korektno ponašanje optuženog pred sudom. Sud bi trebao obrazložiti u svakom slučaju u čemu se sastoji korektno ponašanje optuženog, a ne korektno ponašanje, samo po sebi, cijeniti kao olakšavajuću okolnost.

4. Kajanje se ne bi trebalo uzimati u obzir kao olakšavajuća okolnost s obzirom da se u konkretnom slučaju ne radi o jednokratnoj radnji izvršenja djela, već o nasilju u porodici koje traje duži vremenski period.

5. Sud ne obrazlaže u čemu se sastoje materijalne i porodične prilike koje se cijene kao olakšavajuća okolnost. Optuženi je učinio krivično djelo protiv porodice kao zaštićenog dobra, te se porodične prilike ne bi trebale cijeniti kao olakšavajuća okolnost.

Izvod iz izreke presude:

"[Optuženi kriv što je] dana 24.04.2012. godine [...] u porodičnoj kući svoga oca [...] u kojoj živi sa nevjenčanom suprugom M. J. i troje maldb. djece, izvršio nasilje nad oštećenom i ocem I.H., na način da je došavši kući u pijanom stanju i nakon kraće prepirke sa suprugom istu fizički napao uhvativši je jednom rukom u predjelu vrata, a drugom rukom-zatvorenom pesnicom nanio više udaraca u predjelu glave, a zatim i po cijelom tijelu, da bi potom oštećeni I.H., čuvši plač djece ušao u kuću u namjeri da zaštiti oštećenu, nakon čega ga je optuženi fizički napao udarivši ga zatvorenom pesnicom u predio glave, potom oborio na sećiju i rukama uhvatio u predio vrata, te su se naguravali, nakon čega je je oštećeni H.I. izašao iz kuće, a oštećena J. M. pozvala pripadnike PS T., koji su ga priveli u prostorije PS T. [...] Čime je počinio dva krivična djela "nasilje u porodici" iz člana 222. stav 2. KZ FBiH."

Izvod iz obrazloženja presude:

"Nakon što je sud nesporno utvrdio da je optuženi počinio krivična djela, te cijenio njegov odnos prema djelima i našao da je ista počinio sa direktnim umišljajem. [...] Od olakšavajućeokolnosti na strani optuženog sud je našao i cijenio da se radi o osobi koja do sada nije osuđivana, koja je priznala izvršenje krivičnog djela, da je nezaposlen, korektno se držao tokom vođenja postupka, porodičan, otac troje djece, a od otežavajućih okolnosti na strani optuženog sud nije našao niti jednu."

Komentar

1. Stepen krivice se ne uzima u obzir kao otežavajuća okolnost.

2. Činjenicu da je optuženi izvršio dva krivična djela nasilja u porodici, odnosno nasilje prema više članova porodice, što predstavlja visok stepen ugrožavanja ili povrede zaštićenog dobra i veći stepen protivpravnosti, sud nije cijenio kao otežavajuću okolnost.

3. Sud ne obrazlaže u čemu se sastoji korektno ponašanje optuženog pred sudom. Sud bi trebao obrazložiti u svakom slučaju u čemu se sastoji korektno ponašanje optuženog; a ne korektno ponašanje, samo po sebi, cijeniti kao olakšavajuću okolnost.

4. Sud cijeni kao olakšavajuću okolnost da je optuženi porodičan čovjek i otac troje djece, iako je djelo počinjeno protiv porodice kao zaštićenog dobra. Okolnost da je optuženi porodičan čovjek ne bi se trebala cijeniti kao olakšavajuća u kontekstu krivičnog djela nasilja u porodici.

Ono što je važno istaći, a nameće se kao zaključak na koji upućuju iznad ilustrovani primjeri u kombinaciji sa predstavljenom kaznenom politikom, jeste da se uzroci blage kaznene politike očigledno mogu (bar djelimično) staviti na teret tužilaštava i sudova, te da bi ove pravosudne institucije trebale pažljivije pristupati procjeni obilježja djela, kao i restriktivnije pristupati procjeni otežavajućih i olakšavajućih okolnosti, a u svakom slučaju posebnu pažnju bi morali posvetiti izricanju zaštitnih i sigurnosnih mjera predviđenih krivičnim zakonodavstvom, kao i nadzoru nad izvršavanjem istih.

Pravni okvir djelimično usklađen sa članom 26. Konvencije, ali praksa ukazuje da se o principu „najbolji interesi djeteta“ ne zna šta on jeste, a posljedično i ne vodi dovoljno računa o njegovoj primjeni.

**Preporuke:** Kod odmjeravnja sankcije počiniocu nasilja uzeti u obzir da je nasilje vršeno nad djetetom te to cijeniti kao otežavajuću okolnost.

Obavezna obuka za sudije, advokate, policijske službenike o jedinstvenoj primjeni postojećeg pravnog okvira, uključujući definiciju nasilja u porodici i o rodnim stereotipima.

Centri za socijalni rad moraju uspostaviti takve evidencije iz kojih je vidljivo da je dijete bilo svjedok nasilja što trenutno nije slučaj kao i evidenciju iz koje će biti vidljivo ko je žrtva a ko nasilnik jer iz sadašnjih evidencija to nije moguće utvrditi budći da evidencije ne uključuju rodnu dimenziju

**Član 27. Prijavljivanje**

Članice će preduzeti neophodne mjere kako bi se ohrabrio svaki svjedok počinjenog krivičnogdjela nasilja obuhvaćenog Konvencijom, odnosno ona lica koja imaju opravdane razloge dasumnjaju da je takvo djelo učinjeno odnosno da se mogu očekivati dalja djela nasilja, da toprijavi nadležnim organizacijama odnosno organima.

**Pravni okvir u BiH usklađen za članom 27.**

**Član 28. Prijavljivanje stručnjaka**

Članice će preduzeti neophodne mjere kako bi osigurale da pravila o povjerljivosti koja

međunarodno pravo nalaže određenim stručnjacima ne predstavljaju prepreku da, pod odgovarajućim uslovima, prijave nadležnim organizacijama odnosno organima ukoliko imaju

osnovanu sumnju da je učinjeno ozbiljno djelo nasilja obuhvaćeno ovom konvencijom i da se

mogu očekivati dalja djela nasilja.

**Pravni okvir u BiH usklađen sa članom 28.**

**Poglavlje V. Materijalno krivično pravo**

**Član 29. Građanske parnice i pravni lijekovi**

1. Članice će preduzeti neophodne zakonodavne odnosno druge mjere da osiguraju žrtvamaodgovarajuće građanske pravne lijekove protiv učinilaca.

2. Članice će preduzeti neophodne zakonodavne odnosno druge mjere da osiguraju žrtvama, uskladu s općim principima međunarodnog prava, adekvatne građanske pravne lijekove protiv državnih organa koji nisu ispunili svoju dužnost i preduzeli neophodne preventivne izaštitne mjere u okviru svojih nadležnosti.

**Pravni okvir u BiH usklađen sa članom sa članom 29**

**Član 30. Naknada**

1. Članice će preduzeti neophodne zakonodavne odnosno druge mjere kako bi omogućiležrtvama pravo na naknadu od učinilaca za svako krivično djelo iz ove konvencije.

2. Odgovarajuća državna naknada bit će dodijeljena onima koji su zadobili ozbiljne tjelesnepovrede odnosno onima kojima je narušeno zdravlje, ako šteta nije pokrivena iz drugih izvorakao što je učinilac, osiguranje odnosno državno zdravstveno i socijalno davanje.To nećespriječiti članice da zahtijevaju vraćanje naknade od učinioca, dokle god se vodi računa osigurnosti žrtve.

3. Mjere preduzete u skladu sa stavom 2. osigurat će dodjelu naknade u razumnom

vremenskom roku.

**Pravni okvir u BiH djelimično usklađen sa članom 30.**

 **31. Starateljstvo, pravo na posjetu i sigurnost**

*1. Članice će preduzeti neophodne zakonodavne odnosno druge mjere kako bi osigurale da, prilikom dodjele starateljstva i prava na posjetu djece, slučajevi nasilja obuhvaćeni ovom konvencijom budu uzeti u obzir.*

*2. Članice će preduzeti neophodne zakonodavne odnosno druge mjere kako bi osigurale da ostvarivanje svakog prava na posjetu odnosno starateljstvo ne ugrozi prava i sigurnost žrtve odnosno djece.*

**Pravni okvir djelomično usklađen sa članom 31**

Prevod na jezik naroda Bosne i Hercegovine nije adekvatan. Pod ovim članom, ako pogledamo originalni tekst na engleskom jeziku, a u duhu našeg jezika, odnosno instituta porodičnog prava, misli se na *roditeljsko staranje/pravo* te na održavanje ličnih odnosa i neposrednih kontakata roditelja sa djecom*.*. U tom smislu potrebno je izmjeniti terminologiju datu u članu 31. Starateljstvo je institut porodičnog prava kojim se pruža zaštita maloljetnim osobama i punoljetnim osobama koje nisu sposobne ili nisu u mogućnosti starati se o svojim pravima, interesima i obavezama. Roditeljsko staranje/pravo je skup dužnosti, prava i odgovornosti roditelja u cilju zaštite ličnih i imovinskih prava djeteta.

Cilj ove odredbe osigurati da pravosudne vlasti ne donose odluke koje su vezane za održavanje ličnih odnosa i neposrednih kontakt djeteta sa roditeljem, a da prethodno ne uzmu u obzir pojave nasilja koje pokriva opseg ove Konvencije. Nasilje koje jedan roditelj vrši nad drugim kao i nad djetetom mora biti uzeto u obzir kod donošenja ovih odluka.

Konvencija o pravima djeteta u članu 9. propisuje da se se dijete odvaja od roditelja u onim slučajevima kada je to nužno i u najboljem interesu djeteta, a kao primjer nužnosti se navodi zlostavljanje ili zanemarivanje djeteta od roditelja. Lični odnosi i neposredni kontakti će se zabraniti kada dovode u opasnost odgoj, život ili zdravlje djeteta. Ukoliko roditelj stavlja u opasnost sigurnost, zdravlje ili moral djeteta, možemo govoriti o zloupotrebi prava koja su roditelju poverena. To su sve razlozi zbog kojih sud izriče mjeru oduzimanja roditeljskog prava/staranja.

Princip najbolji interes djeteta, shodno članu 3. Konvencije o pravima djeteta, a valja naglasiti da je porodično zakonodavstvo Bosne i Hercegovine u najvećem dijelu usklađeno sa Konvencijom o pravima djeteta ističe: *U svim akcijama u vezi s djecom, bez obzira da li ih poduzimaju javne ili privatne, društvene, dobrotvorne institucije, sudovi, upravne vlasti ili zakonska tijela, najbolji interesi djeteta bit će od prvenstvenog značaja*. (čl. 3. Konvencije o pravima djeteta).

 Koristeći termin javne ili privatne, društvene, dobrotvorne institucije, misli se na obavezu čitavog sektora, od stručnjaka do ustanova koje rade sa ili u ime djece- zvanične ustavove koje imaju za cilj zaštitu dobrobit djeteta, državne institucije, ali i obrazovne i medicinske ustanove. Najbolji interes djeteta – korištenje superlatiova najbolji govori da će u svim okolnostima interes djeteta prevladati nad bilo kojim drugim interesom. Prema Konvenciji, dijete se ne smatra kao striktno individualizirana osoba nego se posmatra kao član porodice, društva i kao takvo, integralnim dijelom Države. Kao takav, zajedno, najbolji i interesi znači da krajnji cilj jeste dobrobit djeteta što je definirano u Preambuli konvencije, ali i članu 3.

Prema porodičnom zakonu Federacije Bosne i Hercegovine, u članu 142. stav. 1. normirano je da ukoliko roditelji ne žive u porodičnoj zajednici, roditeljsko staranje ostvaruje roditelj sa kojim dijete živi. Odluku o tome sa kojim će roditeljem dijete živjeti donosi sud. U članu 145. sud u odluci o staranju određuje i način održavanja ličnih i neposrednih kontakata djeteta sa roditeljem sa kojim ne živi. Održavanje ličnih odnosa može se ograničiti ili zabraniti samo radi zaštite interesa djeteta. Ukoliko interes djeteta zahtijeva, sud će u vanparničnom postupku zabraniti roditelju koji ne živi sa djetetom da mu se neovlašteno približava i uznemirava ga. Rješenje o zabrani približavanja djetetu se dostavlja organu starateljstva i nadležnoj policijskoj upravi koja je dužna u slučaju potrebe intervenirati i pružiti asistenciju. Porodično zakonodavstvo Republike Srpske u članu 85. stav, 2. određuje nadležnost organa starateljstva za donošenje ove odluke. Rješenje Porodičnog zakonodavstva Federacije pruža bolju zaštitu djetetu, a jedino je sud ovlašten da poduzima represivne mjere. Organ starateljstva u okviru svojih ovlaštenja može preduzimati samo mjere preventivne prirode (pomoć u sređivanju ličnih i imovinskih prilika ili nadzor nad vršenjem roditeljskog staranja/prava)

**Budući da je puno veći broj slučajeva nasilja koji su evidentirani od strane centara za socijalni rad u odnosu na one koji se zvanično prikazuju i procesuiraju, postavlja se pitanje zašto centri za socijalni rad ne koriste ovlaštenja koja po zakonu imaju. Prije svega u slučajevima izricanja privremenih mjera u postupku posredovanja ukoliko primjete da interes djeteta nije zaštićen, zatim kod ovlašćenja da mogu pokretati postupke u svim slučajevima kada se radi o zaštiti prava i interesa djeteta.**

**Član 32. Građanske posljedice prinudnih brakova**

Članice će preduzeti neophodne zakonodavne odnosno druge mjere kako bi osigurale da se brakovi sklopljeni pod prinudom mogu smatrati rušljivim, poništiti odnosno razvesti beznepotrebnog finansijskog odnosno administrativnog opterećivanja žrtve.

**Pravni okvir usklađen sa članom 32. Konvencije.**

**Član 33. Psihičko nasilje**

Članice će preduzeti neophodne zakonodavne odnosno druge mjere kako bi osigurale da namjerno ponašanje koje ozbiljno narušava psihički integritet nekog lica prinudom odnosno prijetnjama bude inkriminirano.

**Pravni okvir usklađen sa članom 33. Konvencije**

**Član 34. Proganjanje**

Članice će preduzeti neophodne zakonodavne odnosno druge mjere kako bi osigurale danamjerno ponašanje ponovljanjem prijetnji upućenih drugom licu, koje uzrokuju da se ona/onplaši za svoju sigurnost, bude inkriminirano.

**Pravni okvir nije usklađen sa Konvencijom**

**Član 35. Fizičko nasilje**

Članice će preduzeti neophodne zakonodavne odnosno druge mjere kako bi osigurale danamjerno počinjena djela fizičkog nasilja nad drugim licem budu inkriminirana.

**Pravni okvir u BiH usklađen sa članom 35.**

**Član 36. Seksualno nasilje, uključujući silovanje**

1. Članice će preduzeti neophodne zakonodavne odnosno druge mjere kako bi osigurale da

sljedeći vidovi namjernog ponašanja budu inkriminirani:

a. vaginalna, analna ili oralna penetracija seksualne prirode na tijelu drugog lica bez

njenog/njegovog pristanka, korištenjem bilo kojeg dijela tijela odnosno predmeta;

b. druge seksualne radnje s licem bez njenog/njegovog pristanka;

c. navođenje drugog lica na pokušaj seksualnih radnji s trećim licem bez njenog/njegovog

pristanka.

2. Pristanak mora biti dobrovoljan ishod slobodne volje lica prema procjeni u kontekstu datih

okolnosti.

3. Članice će preduzeti neophodne zakonodavne odnosno druge mjere kako bi osigurale da se

odredbe iz stava 1. također primjenjuju na djela počinjena nad bivšim odnosno sadašnjim

supružnicima odnosno partnerima u skladu s međunarodnim pravom.

**Pravni okvir nije usklađen sa članom 36. Konvencije**

**Član 37. Prinudni brak**

1. Članice će preduzeti neophodne zakonodavne odnosno druge mjere kako bi osigurale da

namjerno prisiljavanje odraslog lica odnosno djeteta da stupi u brak bude inkriminirano.

2. Članice će preduzeti neophodne zakonodavne odnosno druge mjere kako bi osigurale da

namjerno namamljivanje odraslog lica odnosno djeteta na teritoriju članice odnosno države

koja nije njena/njegova država prebivališta s ciljem prinude tog odraslog odnosno djeteta da

stupi u brak bude inkriminirano.

**Pravni okvir djelimično usklađen sa članom 37. Konvencijom budući da Krivično zakonodavstvo Republike Srpske inkriminira ovo djelo.**

**Član 38. Genitalno sakaćenje žena**

Članice će preduzeti neophodne zakonodavne odnosno druge mjere kako bi osigurale da se

sljedeći vidovi namjernog ponašanja inkriminiraju:

a. obrezivanje, infibulacija odnosno bilo kakvo drugo sakaćenje cijelih odnosno bilo kojeg

dijela malih i velikih usmina odnosno klitorisa kod žene;

b. prinuda i navođenje žena da se podvrgnu nekoj od radnji navedenih pod tačkom a.

c. podsticanje, prinuda odnosno navođenje djevojčice na neku od radnji navedenih pod

tačkom a.

**Pravni okvir djelimično usklađen sa članom 38. Konvencijom budući da Krivično zakonodavstvo Republike Srpske inkriminira ovo djelo.**

**Član 39. Prinudni abortus i prinudna sterilizacija**

Članice će preduzeti neophodne zakonodavne odnosno druge mjere kako bi osigurale da se

inkriminiraju sljedeće namjerne radnje:

a. abortus žene bez njenog informiranog pristanka;

b. operacija u svrhu odnosno uz ishod onemogućavanja prirodne reprodukcije kod žene bez

njenog informiranog pristanka i razumijevanja procedure.

**Pravni okvir usklađen sa članom 39. Konvencije**

**Član 40. Seksualno uznemiravanje**

Članice će preduzeti neophodne zakonodavne odnosno druge mjere kako bi osigurale da

svaki oblik neželjenog verbalnog, neverbalnog odnosno fizičkog ponašanja seksualne prirode

u svrhu odnosno uz ishod povrede dostojanstva lica, posebno kada se stvara zastrašujuća,

neprijateljska, degradirajuća, ponižavajuća odnosno uvredljiva atmosfera, bude predmet

krivične odnosno druge pravne sankcije.

**Pravni okvir usklađen sa članom 40. Konvencije**

**Član 41. Pomaganje, odnosno podstrekivanje i pokušaj**

1. Članice će preduzeti neophodne zakonodavne odnosno druge mjere kako bi ustanovile kao

krivično djelo, ukoliko je počinjeno namjerno, pomaganje odnosno podstrekivanje izvršenja

krivičnih djela iz čl. 33., 34., 35., 36., 37., 38.a i 39. Konvencije.

2. Članice će preduzeti neophodne zakonodavne odnosno druge mjere kako bi ustanovile kao

krivično djelo, ukoliko je počinjeno namjerno, pokušaj izvršenja krivičnih djela iz čl. 35., 36.,

37., 38.a i 39. ove konvencije.

**Pravni okvir djelimično usklađen sa članom 37. Konvencije**

**Član 42. Neprihvatljiva opravdanja za krivična djela, uključujući i djela počinjena u ime tzv.časti**

1. Članice će preduzeti neophodne zakonodavne odnosno druge mjere kako bi osigurale da se u krivičnim postupcima pokrenutim na osnovu svakog djela nasilja obuhvaćenog Konvencijom, kultura, običaji, religija, tradicija odnosno tzv. čast ne smatraju opravdanjem za takva djela. Tu spadaju posebno tvrdnje da je žrtva prekršila kulturne, vjerske, društvene ili tradicionalne norme odnosno običaje prikladnog ponašanja.

2. Članice će preduzeti neophodne zakonodavne odnosno druge mjere kako bi osigurale da se

nijednom licu koje nagovara dijete da učini bilo koje djelo navedeno u stavu 1. ne umanji

krivična odgovornost za počinjena djela.

**Iako tumačenjem vazećeg pravnog okvira bismo mogli izvesti zaključak da je ovo djelo prepoznato u zakonodavstvu BiH, striktna odredba ne postoji.**

**Član 43. Važenje krivičnih djela**

Krivična djela iz ove konvencije važe nezavisno od prirode odnosa između žrtve i učinioca.

**Pravni okvir u BiH usklađen sa članom 43. Konvencije**

**Član 44. Nadležnost**

1. Članice će preduzeti neophodne zakonodavne odnosno druge mjere kako bi osigurale

nadležnost nad svakim krivičnim djelom iz ove konvencije, kada je djelo počinjeno:

a. na njihovoj teritoriji;

b. na brodu koji plovi pod njihovom zastavom;

c. u avionu registriranom prema njihovom zakonu;

d. od strane njihovog državljanina;

e. od strane lica koje boravi na njihovoj teritoriji.

2. Članice će nastojati preduzeti neophodne zakonodavne odnosno druge mjere kako bi

uspostavile nadležnost nad svakim krivičnim djelom iz ove konvencije, kada je ono učinjeno

nad njihovim državljanima odnosno nad licem koje boravi na njihovoj teritoriji.

3. Kod sudskih postupaka za krivična djela iz čl. 36., 37., 38. i 39. ove konvencije, članice će

preduzeti neophodne zakonodavne odnosno druge mjere kako bi osigurale da njihova

nadležnost ne bude uslovljena time da su djela inkriminirana na teritoriji na kojoj su počinjena.

4. Kod sudskih postupaka za krivična djela iz člana 36., 37., 38. i 39. ove konvencije, članice će preduzeti neophodne zakonodavne odnosno druge mjere kako bi osigurale da njihova

nadležnost u pogledu tač. g. i d. stava 1. ne budu uslovljene time da sudski postupak može

biti pokrenut samo na osnovu prijave žrtve krivičnog djela odnosno polaganja informacija

države u kojoj je krivično djelo počinjeno.

5. Članice će preduzeti neophodne zakonodavne odnosno druge mjere kako bi ustanovile

nadležnost nad krivičnim djelima iz ove konvencije, u slučajevima u kojima se optuženik

nalazi na njihovoj teritoriji, i ne bi ga isporučili drugoj članici, samo na osnovu njegovog

državljanstva.

6. Kada više od jedne članice tvrdi da ima nadležnost nad krivičnim djelom iz ove konvencije,

članice učesnice će se, prema potrebi, konsultirati međusobno, u smislu određivanja

najprikladnije nadležnosti za postupak.

7. Ne dovodeći u pitanje opća pravila međunardnog prava, ova konvencija ne isključuje nijednu krivičnu nadležnost neke članice koju ona ima u skladu sa svojim nacionalnim

zakonodavstvom.

**Pravni okvir u BiH usklađen sa članom 44. Konvencije**

**Član 45. Sankcije i mjere**

1. Članice će preduzeti neophodne zakonodavne odnosno druge mjere kako bi osigurale da

krivična djela iz ove konvencije budu kažnjiva sankcijama koje su djelotvorne, srazmjerne i

koje odvraćaju od vršenja krivičnih djela, uzimajući u obzir njihovu ozbiljnost. Ove sankcije

obuhvataju, prema potrebi, kazne lišavanja slobode, što može dovesti do izručenja.

2. Članice mogu donijeti druge mjere u odnosu na učinioce, kao što su:

- praćenje odnosno nadzor osuđenih lica;

- ukidanje prava na roditeljstvo, ako se najbolji interes djeteta, što može uključivati

sigurnost žrtve, ne može garantirati ni na koji drugi način.

**Pravni okvir u BiH usklađen sa članom 44. Konvencije**

**Član 46. Otežavajuće okolnosti**

Članice će preduzeti neophodne zakonodavne odnosno druge mjere kako bi osigurale da se

sljedeće okolnosti, ako već nisu sastavni dio krivičnog djela, mogu, u skladu s odgovarajućim

odredbama nacionalnog zakonodavstva, smatrati otežavajućim okolnostima prilikom

određivanja kazne za krivična djela iz Konvencije:

a. krivično djelo počinjeno nad bivšim odnosno sadašnjim supružnikom odnosno partnerom

u skladu s nacionalnim zakonodavstvom, od strane člana porodice, lica koje stanuje

zajedno sa žrtvom odnosno lica koje je zloupotrijebilo svoj autoritet;

b. ponovljeno krivično djelo, odnosno srodna djela;

c. krivično djelo počinjeno nad licem koje je postalo ugroženo usljed određenih okolnosti;

d. krivično djelo počinjeno nad djetetom odnosno u prisustvu djeteta;

e. krivično djelo počinjeno od strane dvoje ili više ljudi u saradnji;

f. krivično djelo kojem je prethodilo odnosno koje je pratilo ekstremno nasilje;

g. krivično djelo počinjeno uz upotrebu oružja odnosno uz prijetnju oružjem;

h. krivično djelo sa ozbiljnim fizičkim odnosno psihičkim posljedicama za žrtvu;

i. učinilac prethodno osuđivan za krivična djela slične prirode.

**Pravni okvir djelomično usklađen sa članom 46. Konvencije**

**Član 47. Presude treće članice**

Članice će preduzeti neophodne zakonodavne odnosno druge mjere kako bi prilikom

određivanja kazne uzele u obzir konačne presude trećih članica za krivična djela iz ove

konvencije.

**Pravni okvir nije usklađen sa članom 47. Konvencije**

**Član 48. Zabrana procesa obaveznog alternativnog rješavanja sporova odnosno određivanja kazne**

1. Članice će preduzeti neophodne zakonodavne odnosno druge mjere kako bi zabranile

obavezno alternativno rješavanje sporova, uključujući medijaciju i pomirenje, u odnosu na sve

oblike nasilja obuhvaćene Konvencijom.

2.Članice će preduzeti neophodne zakonodavne odnosno druge mjere kako bi osigurale, ako se odredi novčana kazna, da se povede računa o sposobnosti učinioca da ispuni svoje finansijske obaveze prema žrtvi.

Nacionalno zakonodavstvo mnogih zemalja članica Vijeća Europe osiguravaju alternativne procese rješavanja sporova ili kažnjavanja – u krivičnim i građanskim zakonima. Naročito u porodičnim zakonima, metode rješavanja sporova koje su alternative sudskim odlukama smatraju se boljim rješenjam za složene porodične odnose. U nekim pravnim sistemima, alternativni procesi rješavanja sporova ili kažnjavanja kao što su medijacija ili mirenje koriste se i u krivičnom zakonodavstvu.

Žrtve nasilja ne mogu nikada ući u alternativne procese rješavanja sporova na jednakoj razini kao počinitelj. U prirodi je takvih prijestupa da takve žrtve gotovo uvijek imaju osjećaj srama, nemoći i ranjivosti nakon takvih događaja, a počinitelj uživa u osjećaju moći i dominacije. Kako bi se izbjegla reprivatizacija porodičnog nasilja nad ženama i kako bi se omogućilo žrtvama da potraže pravdu, dužnost je države da pruži pristup sudskim postupcima sa suočavanjem strana kojima predsjeda neutralan sudac i koji se provode na temelju nacionalnih zakona koji su na snazi. Posljedično, stav 1. traži od Stranaka da zabrane u domaćim krivičnim i građanskim zakonima obavezno sudjelovanje u alternativnim procesima rješavanja sporova.

Stav 2. ovog člana ima za cilj sprečavanje drugih nenamjeravanih posljedica koje pravne mjere mogu imati za žrtvu. Mnogi počinitelji prijestupa utvrđenih Konvencijom članovi su obitelji žrtve. Štoviše, oni su često jedini koji zarađuju u porodici te stoga jedini izvor prihoda. Ako se počinitelju odredi plaćanje novčane kazne, to će utjecati na porodični prihod ili njegovu mogućnost plaćanja alimentacije i može rezultirati teškom financijskom situacijom za žrtvu. Takva mjera može stoga neizravno kazniti žrtvu. Ova odredba stoga traži od Stranaka da osiguraju da nijedna kazna koju počinitelj treba platiti ne smije neizravno dovesti do finansijskih poteškoća za žrtvu. Važno je naglasiti da to nije u neskladu s nezavisnošću sudstva i individualnim pristupom sankcijama.

Porodično zakonodavstvo Bosne i Hercegovine predviđa institut mirenja/posredovanja u vezi sa postupkom za razvod braka dajući mu karakter procesne pretpostavke. Nasilje u porodici se ne svrstava u red slučajeva koji ne zahtjevaju provođenje postupka posredovanja, čak šta vise, PZFBiH propisuje da u slučaju da se "oba bračna partnera, uredno pozvana, ne odazovu na poziv da učestvuju u postupku posredovanja, a ne opravdaju svoj izostanak, postupak će se obustaviti". Izuzetak od pravila o obaveznosti provođenja postupka posredovanja je predviđen jedino u slučaju izostanka bračnog partnera koji se nasilnički ponaša prema drugom bračnom partneru. Iako većina dokumenata donesenih na nivou Evropske unije i Vijeća Evrope, koji više ili manje dotiču porodično posredovanje, propisuju da provođenje ovog postupka nije opravdano u slučaju nasilničkog ponašanja, porodično zakonodavstvo FBiH je odredbom koja isključuje obaveznost provođenja postupka posredovanja jedino u slučaju izostanka nasilnog bračnog partnera ne samo odstupilo od smjernica evropskih dokumenata nego i od pozitivnih rješenja Zakona o zaštiti od nasilja u porodici. Ovaj zakon propisuje zabranu približavanja žrtvi nasilja, te osiguranje zaštite osobe izložene nasilju. U tom smislu, u najmanju ruku čini se paradoksalnom pomenuta odredba PZFBiH, koja u suštini znači da žrtva nasilja, kako bi pokrenula postupak za razvod braka, mora proći postupak posredovanja, što bi onda značilo da može doći u situaciju da se u susretne sa nasilnikom i ponovo bude izložena, ako ne fizičkom onda zasigurno psihičkom nasilju.[[11]](#footnote-11)

**Pravni okvir nije usklađen sa članom 48. Konvencije**

**Preporuka: Nasilje u porodici svrstati u red slučajeva koji ne zahtjevaju provođenje postupka mirenja/posredovanja u vezi sa postupkom za razvod braka**

**Poglavlje VI. Istraga, sudski postupak, proceduralno pravo i zaštitne mjere**

**Član 49. Opće obaveze**

1. Članice će preduzeti neophodne zakonodavne odnosno druge mjere kako bi osigurale da se

istrage i sudski postupci za sve vidove nasilja obuhvaćene Konvencijom provode bez

neopravdanog odgađanja i pritom uzimaju u obzir prava žrtve tokom svih faza krivičnog

procesa.

2. Članice će preduzeti neophodne zakonodavne odnosno druge mjere, u skladu sa osnovnim

principima ljudskih prava i imajući u vidu razumijevanje nasilja iz rodne perspektive, kako bi

**Pravni okvir usklađen sa članom 49. Konvencije**

**Član 50. Neposredni odgovor, prevencija i zaštita**

1. Članice će preduzeti neophodne zakonodavne odnosno druge mjere kako bi osigurale da

nadležni organi unutrašnjih poslova odgovore na sve vidove nasilja obuhvaćene Konvencijom

odmah i na odgovarajući način i ponude odgovarajuću i neposrednu zaštitu žrtvama.

2. Članice će preduzeti neophodne zakonodavne odnosno druge mjere kako bi osigurale da se

odgovorni organi unutrašnjih poslova uključe odmah i na odgovarajući način u prevenciju i

zaštitu od svih oblika nasilja obuhvaćenih ovom konvencijom, uključujući i upotrebu

preventivnih operativnih mjera i prikupljanje dokaza.

**Pravni okvir djelimično usklađen sa članom 50. Konvencije**

**Član 51. Procjena rizika i upravljanje rizikom**

1. Članice će preduzeti neophodne zakonodavne odnosno druge mjere kako bi osigurale da

nadležni organi obave procenu rizika od smrtnosti, ozbiljnosti situacije i rizika od ponavljanja

nasilja s ciljem upravljanja rizikom, i ako je neophodno, koordiniranog osiguranja i podrške.

2. Strane će preduzeti neophodne zakonodavne odnosno druge mjere kako bi osigurale da se

prilikom procjene iz stava 1. uzme u obzir, u svim fazama istrage i primjene zaštitnih mjera,

činjenica da učinioci djela nasilja obuhvaćenih ovom konvencijom posjeduju vatreno oružje

odnosno imaju pristup vatrenom oružju.

**Pravni okvir djelimično usklađen sa Konvencijom**

**Član 52. Hitne mjere zaštite**

Članice će preduzeti neophodne zakonodavne odnosno druge mjere kako bi osigurale da

nadležni organi imaju mandat da izdaju nalog, u situacijama neposredne opasnosti, učiniocu

nasilja u porodici da napusti mjesto stanovanja žrtve odnosno ugroženog lica na dovoljan

vremenski period i da zabrane učiniocu da uđe u stan odnosno stupi u kontakt sa žrtvom

odnosno ugroženim licem.

**Pravni okvir usklađen sa članom 52. Konvencije**

**Član 53. Mjere zabrane prilaska odnosno zaštite**

1. Članice će preduzeti neophodne zakonodavne odnosno druge mjere kako bi osigurale da

odgovarajuće mjere zabrane prilaska odnosno zaštite budu na raspolaganju žrtvama svih

vidova nasilja obihvaćenih Konvencijom.

2. Članice će preduzeti neophodne zakonodavne odnosno druge mjere kako bi osigurale da

mjere zabrane prilaska odnosno zaštite koje se navode u stavu 1.:

- budu dostupne za neposrednu zaštitu i bez nepotrebnih finansijskih odnosno

administrativnih opterećenja za žrtvu;

- se donose na određeni period odnosno dok se ne izmijene odnosno ukinu;

- tamo gdje je neophodno, izdaju se na ex parte osnovi s neposrednim djelovanjem;

- budu dostupne nezavisno od, odnosno uz druge sudske postupke;

- mogu da se uvedu u kasnije sudske postupke.

3. Članice će preduzeti neophodne zakonodavne odnosno druge mjere kako bi osigurale da

kršenja zabrane prilaska odnosno mjere zaštite izrečene u skladu sa stavom 1. budu predmet

sankcija koje su djelotvorne, srazmjerne i koje odvraćaju od vršenja krivičnih djela.

**Pravni okvir u znatnoj mjeri usklađen sa članom 53. Konvencijom**

**Član 54. Istrage i dokazi**

Članice će preduzeti neophodne odnosno druge mjere kako bi osigurale da, tokom svakog

građanskog odnosno krivičnog sudskog postupka, dokazi koji se odnose na seksualnu

prošlost i ponašanje žrtve budu prihvaćeni samo ako je to relevantno i neophodno.

**Pravni okvir djelimično usklađen sa članom 54. Konvencije**

**Član 55. Postupci *ex parte* i *ex officio***

1. Članice će osigurati da istrage odnosno sudski postupci za krivična djela iz čl. 35., 36., 37., 38. i 39. ove konvencije ne zavise u potpunosti od izvještaja odnosno prijave koju je podnijela

žrtva ako je krivično djelo u potpunosti odnosno dijelom počinjeno na njenoj teritoriji, i da postupak može da se nastavi čak i ako žrtva povuče svoju izjavu odnosno prijavu.

2. Članice će preduzeti neophodne zakonodavne odnosno druge mjere kako bi osigurale, u skladu sa uslovima koje propisuje njihovo nacionalno zakonodavstvo, mogućnost za vladine i

nevladine organizacije i savjetnike u oblasti nasilja u porodici, da pomognu i/ili daju podršku

žrtvama, na njihov zahtjev, tokom istrage i sudskog postupka u vezi s krivičnim djelima iz ove konvencije.

**Pravni okvir djelimično usklađen sa članom 55 Konvencije**

**Član 56. Mjere zaštite**

1. Članice će preduzeti neophodne zakonodavne odnosno druge mjere zaštite prava i interesa

žrtava, uključujući njihove posebne potrebe kao svjedoka, u svim fazama istrage i sudskog

postupka, posebno:

a. osiguravajući im zaštitu, kao i zaštitu za njihove porodice i svjedoke, od zastrašivanja,

odmazde i ponovljene viktimizacije;

b. osiguravajući obaviještenost žrtava, barem u slučajevima kada žrtve i njihove porodice

mogu biti u opasnosti, o bjekstvu učinioca odnosno privremenom odnosno trajnom

puštanju na slobodu;

c. obavještavajući žrtve, pod uslovima u skladu sa međunarodnim pravom, o njihovim

pravima i raspoloživim uslugama, o ishodu njihove žalbe, prijave, o općem napretku istrage odnosno postupka i o njihovoj ulozi u prethodnom, kao i o ishodu njihovog slučaja;

d. omogućavajući žrtvama, da u skladu s proceduralnim pravilima međunarodnog prava,

budu saslušane, pruže dokaze i iznesu svoje stanovište, potrebe i brige, neposredno odnosno preko posrednika, i da one budu uzete u razmatranje;

e. osiguravajući žrtvama odgovarajuće usluge podrške tako da njihova prava i interesi budu

propisno predstavljeni i uzeti u obzir;

f. osiguravajući usvajanje mjera za zaštitu privatnosti i ugleda žrtve;

g. osiguravajući da se gdje god je moguće izbjegne susret žrtava i učinilaca u prostorijama suda i organa unutrašnjih poslova;

h. osiguravajući žrtvama nezavisne i stručne prevodioce kada su žrtve stranke u postupku odnosno kada iznose dokaze;

i. omogućujući žrtvama da svjedoče, u skladu s pravilima njihovog nacionalnog zakonodavstva, u sudnici bez prisustva odnosno barem bez prisustva optuženog, naročito korištenjem odgovarajućih komunikacionih tehnologija, tamo gdje su dostupne.

2. Dijete žrtva i dijete svjedok nasilja nad ženama i nasilja u porodici treba da dobije, prema potrebi, posebne mjere zaštite koje su u najboljem interesu djeteta.

**Pravni okvir djelimično usklađen sa članom 56. Konvencije**

**Član 57. Pravna pomoć**

Članice će osigurati pravo na pravni savjet i besplatnu pravnu pomoć žrtvama pod uslovima koje propisuje njihovo nacionalno zakonodavstvo.

**Pravni okvir djelimično usklađen sa članom 57. Konvencije- Analiza standardi**

**Član 58. Zastarjelost**

Članice će preduzeti neophodne zakonodavne odnosno druge mjere kako bi osigurale da

zastarijevanje pokretanja sudskog postupka za krivična djela iz člana 36., 37., 38. i 39. ove

konvencije, traje dovoljno dugo i srazmjerno ozbiljnosti krivičnog djela koje je u pitanju, kako bi se osiguralo dovoljno vremena za efikasno pokretanje postupka nakon što žrtva dostigne punoljetstvo.

**Pravni okvir djelimično usklađen sa članom 58. Konvencije**

**Poglavlje VII. Migracije i azil**

**Član 59. Boravišni status**

1. Članice će preduzeti neophodne zakonodavne odnosno druge mjere kako bi osigurale da žrtve čiji boravišni status zavisi od supružnika odnosno partnera u skladu s njihovim nacionalnim zakonodavstvom, u slučaju raskida braka odnosno veze, i posebno teških okolnosti, na zahtjev dobiju nezavisnu dozvolu boravka bez obzira na dužinu trajanja braka odnosno veze. Uslovi koji se odnose na dodjelu i trajanje nezavisne dozvole boravka utvrđuju se nacionalnim zakonodavstvom.

2. Članice će preduzeti neophodne zakonodavne odnosno druge mjere kako bi osigurale da

žrtve mogu dobiti obustavu postupka protjerivanja pokrenutog u vezi s boravišnim statusom koji zavisi od supružnika odnosno partnera u skladu s nacionalnim zakonodavstvom i omogućile im da podnesu zahtjev za nezavisnu dozvolu boravka.

3. Članice će izdati dozvolu boravka s mogućnošću produženja žrtvama u jednoj od dvije

naredne situacije, odnosno u obje:

a. kada nadležni organ smatra da je njihov ostanak neophodan zbog njihove lične situacije;

b. kada nadležni organ smatra da je njihov ostanak neophodan u svrhu njihove saradnje s nadležnim organima u istrazi odnosno krivičnom postupku.

4. Članice će preduzeti neophodne zakonodavne odnosno druge mjere kako bi osigurale da žrtve prinudnog braka, dovedene u drugu zemlju u svrhu vjenčanja a koje su zbog toga izgubile boravišni status u zemlji u kojoj inače borave, mogu ponovo da ostvare taj status.

**Pravni okvir djelimično usklađen sa članom 58. Konvencije**

**Član 60. Rodno zasnovani zahtjevi za azil**

1. Članice će preduzeti neophodne zakonodavne odnosno druge mjere kako bi osigurale da

rodno zasnovano nasilje nad ženama bude prepoznato kao oblik proganjanja u okviru značenja člana 1, A (2), Konvencije iz 1951. koja se odnosi na status izbjeglica, i kao vid ozbiljnog ugrožavanja koje zahtijeva komplementarnu/subsidijarnu zaštitu.

2. Članice će osigurati rodno osjetljivo tumačenje po svakom osnovu Konvencije, a u slučajevima gdje se utvrdi da postoji strah od proganjanja po jednom ili više ovih osnova, podnosiocima zahtjeva bit će odobren izbjeglički status u skladu s primenjivim nadležnim instrumentima.

3. Članice će preduzeti neophodne zakonodavne odnosno druge mjere kako bi razvile rodno osjetljive procedure prijema i usluge podrške za azilante, kao i rodno osjetljiva uputstva i procedure za azil, koje obuhvataju utvrđivanje izbjegličkog statusa i zahtijevanje međunarodne zaštite.

**Pravni okvir djelimično usklađen sa članom 58. Konvencije**

**Poglavlje VIII. Međunarodna saradnja**

**Pravni okvir djelimično usklađen sa odredbama Poglavlja VIII Konvencije**

**Poglavlje IX. Mehanizam za praćenje**

**Pravni okvir djelimično usklađen sa odredbama Poglavlja IX Konvencije**

6. ZAKLJUČCI I PREPORUKE

VIZIJA, MISIJA I PRIORITETNI CILJEVI

Kao što je ranije spomenuto ovaj dokument, predstavlja potrebu za strateškim usmjerenjem države Bosne i Hercegovine prema povećanju kvalitete zakonodavstva na nivou BiH, kroz adekvatnu primjenu najbolje prakse u legislativnim procedurama a u skladu sa usvojenom Istanbulskom Konvencijom. U nastavku dokumenta bit će dat strateški smjer razvoja kroz postavljanje strateških ciljeva i njihovo ostvarenje kroz predložene aktivnosti.

Vijeće Evrope je vodeća organizacija za zaštitu ljudskih prava na našem kontinentu. Sve države članice Vijeća Evrope potpisale su Evropsku konvenciju o ljudskim pravima, međunarodni ugovor kojemu je cilj zaštita ljudskih prava, demokratije i vladavine prava.[[12]](#footnote-12)Aktivna uloga svih ključnih aktera u postupku sprječavanja i borbi protiv nasilja nad ženama i nasilja u porodici doprinijet će kvalitetno izrađenim javnim politikama u ovom području, te omogućiti donošenje kvalitetnijih, boljih i jasnijih zakonskih propisa. Zbog toga je nužno osigurati dugoročno planiranje, aktivnosti i praćenje sistema sprječavanja i borbe protiv nasilja nad ženama i nasilja u porodici, a što pretpostavlja postojanje jasnih politika, strateškog dokumenta i akcionog plana za osiguranje svih potrebnih procedura u postupku sprječavanja i borbe protiv nasilja nad ženama i nasilja u porodici. Razvoj ovog sistema počiva na viziji, misiji i ciljevima koji se namjeravaju ostvariti.

Država Bosna i Hercegovina, a prije svega Vijeće Ministara Bosne i Hercegovine bi trebalo postavit strateško usmjerenje razvoja sistema sprječavanja i borbe protiv nasilja nad ženama i nasilja u porodici, a u skladu sa Istanbulskom Konvencijom, određujući viziju, misiju i prioritetne ciljeve. Ovaj dokument predlaže viziju, misiju, i prioritetnih ciljeve za usklađivanje i unapređenje zakonodavstva Bosne i Hercegovine sa odredbama Istanbulske Konvencije za razdoblje 2018. do 2021.godina.

6.1 Vizija

Kroz adekvatnu primjenu Istanbulske Konvencije treba osigurati razvoj boljeg i kvalitetnijeg zakonodavstva tako da novo zakonodavstvo postiže zadane ciljeve uz niske troškove i bez nepotrebnih prepreka.

Konvencija Vijeća Evrope o sprječavanju i borbi protiv nasilja nad ženama i nasilja u porodici najdalekosežniji je međunarodni ugovor koji se bavi tom ozbiljnom povredom ljudskih prava. Cilj joj je postići nulti stupanj tolerancije prema takvom nasilju te predstavlja veliki korak naprijed prema sigurnoj Evropi i prostoru izvan nje.

6.2 Misija

Preduslov za uspješnu primjenu Istanbulske konvencije je aktivna saradnja i stručnost svih učesnika u postupku sprječavanja i borbe protiv nasilja nad ženama i nasilja u porodici. Za stvaranje kvalitetnog pravnog okvira u Bosni i Hercegovini potrebno je planirati aktivnosti i ulogu države kako bi se ograničeni resursi optimalno koristili. U skladu sa odredbama Konvencije potrebno je uključivanje svih mjerodavnih državnih agencija i službi kako bi se nasiljem nad ženama i nasiljem u porodici bavili na koordiniran način.

Misija Vijeća Ministara Bosne i Hercegovine bi trebala biti „osigurati razvoj djelotvornog i koordiniranog sistema sprječavanja i borbe protiv nasilja nad ženama i nasilja u porodici kroz aktivnu ulogu svih odgovornih tijela, uz sudjelovanje agencije i nevladinih organizacija zajedno prema protokolima za saradnju".

6.3 Opći i prioritetni ciljevi

Ovaj dokument predlaže prioritetne ciljeve u skladu sa predloženom vizijom i misijom. Ovi ciljevi objedinjuju ključne odrednice predložene vizije i misije o uspostavljanju adekvatnog sistema sprečavanja i borbe protiv nasilja nad ženama i nasilja u porodici. Ciljevi predstavljaju prioritete koji se žele ostvariti u trogodišnjem razdoblju, a u skladu sa odredbama Konvencije.

|  |  |
| --- | --- |
| OPĆI CILJEVI | POSEBNI CILJEVI |
| 1. Prevencija  | Prioritetni cilj 1. - Promijeniti stavove, rodne uloge, i stereotipe koji čine nasilje nad ženama prihvatljivimPrioritetni cilj 2. *-* obučiti stručne osobe koje rade sa žrtvamaPrioritetni cilj 3. - povećati razinu svijesti o različitim oblicima nasilja i njihovoj traumatizirajućoj prirodiPrioritetni cilj 4.- Reforme postojećih propisa (zakona i podzakonskih akata) u institucijama BiH.Prioritetni cilj 5. - Uključiti nastavne materijale o pitanjima ravnopravnosti u nastavni plan i program na svim razinama obrazovanja Prioritetni cilj 6. - Sarađivati s nevladinim organizacijama, medijima i privatnim sektorom kako bi se doprlo do javnosti |
| 2. Zaštita | Prioritetni cilj 7. Pobrinuti se da se u središtu svih mjera nalaze potrebe i sigurnost žrtavaPrioritetni cilj 8. Ojačati specijalizirane službe za podršku koje pružaju medicinsku pomoć ko i psihološko i pravno savjetovanje žrtvama i njihovoj djeciPrioritetni cilj 9. Otvoriti dovoljan broj skloništa i osigurati kontinuirane obuke za osobe angažovane na poslovima besplatne telefonske linije za pomoć koje su otvorene 24 sata (psihološki pristup) |
| 3. Integrirane politike  | Prioritetni cilj 10. Pobrinuti se da sve navedene mjere čine dio sveobuhvatnog i koordiniranog skupa politika te nude holistički odgovor na nasilje nad ženama i nasilje u porodici  |

U skladu sa tri opća cilja Prevencija, Zaštita i Integrirane politike, te s njima izvedenim deset prioritetnih ciljeva, a u skladu sa tim da je nasilje nad ženama povreda ljudskih prava i oblik diskriminacije - države se smatraju odgovornima ako na odgovarajući način ne odgovore na takvo nasilje.

S obzirom na nesumnjivo utvrđenu široku rasprostranjenost svih oblika nasilja nad ženama u Bosni i Hercegovini uključujući ubistva, premlaćivanje, seksualno nasilje kao i neravnopravnost žena i muškaraca na svim razinama društva, kao i neodgovarajući zakonodavni, pravosudni, socijalni i društveno-politički odgovor u cilju spriječavanja ovih pojava, od presudne je važnosti za ljudska prava žena u Bosni i Hercegovini da, Istanbulska konvencija što prije bude u cjelosti implementirana.

Na 106. sjednici, održanoj 22.06.2017., Vijeće ministara BiH je usvojilo Izvještaj o realizaciji Okvirne strategije za provedbu Konvencije o prevenciji i borbi protiv nasilja nad ženama i nasilja u porodici (Istanbulska konvencija) u Bosni i Hercegovini (2015 – 2018) za period juli 2015. – decembar 2016. godine. Izvještaj je na osnovu podataka domaćih institucija, nevladinih i međunarodnih organizacija izradila Agencija za ravnopravnost spolova BiH, Ministarstva za ljudska prava i izbjeglice BiH. U izvještajnom periodu Bosna i Hercegovina bilježi napredak u postizanju većine ciljeva i mjera. Evidentirano je poboljšanje u pogledu donošenja rodno osjetljivih politika u svim sektorima, čime se postavljaju temelji uspješnije prevencije nasilja i napretka u stanju ravnopravnosti spolova u BiH. Usklađivanje zakonodavnog okvira je prioritet u realiziranju navedenog zadatka, uključujući sve relevantne zakonske propise koji obuhvaćaju i na određeni način tretiraju pitanje sprječavanja nasilja nad ženama i djecom.

Uzimajući u obzir navedene odredbe Konvencije, te određene opće i prioritetne ciljeve u kojima su predviđene brojne obaveze za sve uključene institucije, onda proizlazi i potreba da se iste obaveze na vrijeme i na ispravan način provode. Na osnovi provedenih analiza najbolje prakse, te odredbi Konvencije, obaveze svake države potpisnice, u ovom slučaju države Bosne i Hercegovine, odnosno Vijeća Ministara su:

|  |
| --- |
| 1. - Promijeniti stavove, rodne uloge, i stereotipe koji čine nasilje nad ženama prihvatljivim2. *-* Obučiti stručne osobe koje rade sa žrtvama3.- Povećati razinu svijesti o različitim oblicima nasilja i njihovoj traumatizirajućoj prirodi4.- Reforme postojećih propisa (zakona i podzakonskih akata) u institucijama BiH.5. - Uključiti nastavne materijale o pitanjima ravnopravnosti u nastavni plan i program na svim razinama obrazovanja 6. - Sarađivati s nevladinim organizacijama, medijima i privatnim sektorom kako bi se doprlo do javnosti7. Pobrinuti se da se u središtu svih mjera nalaze potrebe i sigurnost žrtava8. Ojačati specijalizirane službe za podršku koje pružaju medicinsku pomoć ko i psihološko i pravno savjetovanje žrtvama i njihovoj djeci9. Otvoriti dovoljan broj skloništa i osigurati kontinuirane obuke za osobe angažovane na poslovima besplatne telefonske linije za pomoć koje su otvorene 24 sata (psihološki pristup)10. Pobrinuti se da sve navedene mjere čine dio sveobuhvatnog i koordiniranog skupa politika te nude holistički odgovor na nasilje nad ženama i nasilje u porodici  |

Uz navedeno potrebno je osnažiti postupak evaluacije sprječavanja i borbe protiv nasilja nad ženama i nasilja u porodici. Evaluacija je prema svojoj definiciji sud zasnovan na dokazima, mjere u kojoj je neka intervencija: efektivna i efikasna, relevantna u odnosu na potrebe i ciljeve. Evaluacija nije ocjena onog što se desilo, već evaluacija razmatra zašto je do nečega došlo, i kada god je to moguće, koliko se promijenilo kao posljedica toga. U skladu sa zahtjevima Konvencije a koji se odnose na to šta države trebaju da učine, posebno referirajući se na to da su države dužne pobrinuti se da sve navedene mjere čine dio sveobuhvatnog i koordiniranog skupa politika te da nude holistički odgovor na nasilje nad ženama i nasilje u porodici, potrebno je izraditi/unaprijediti protokole saradnje te poduzeti niz aktivnosti usko vezanih za unapređenje procesa uključivanja svih mjerodavnih državnih agencija i službi kako bi se nasiljem nad ženama i nasiljem u porodici bavili na koordiniran način :

* redovno praćenje provođenja propisa i u tom smislu prikupljanje neophodnih podataka prema unaprijed utvrđenim vremenskim intervalima,
* procjene naspram definisanih pokazatelja uspješnosti provođenja,
* osigurati horizontalnu i vertikalnu koherentnost u institucijama,
* nadgledanje promjena i poređenje s polaznim stanjem,
* osiguranje funkcionalnih instrumenata za međuinstitucionalno djelovanje
* identifikovanje rizika uz davanje prijedloga odgovarajućih mjera i aktivnosti za njihovo prevazilaženje,
* predlaganje izmjena i dopuna propisa ukoliko se utvrđeni ciljevi propisa ne ostvaruju,
* kreiranje evaluacijskih kriterija
* provoditi evaluacije i izrađivati izvještaje.

Konvencija uspostavlja mehanizam za praćenje u svrhu procjene koliko dobro su njene odredbe zaživjele u praksi. Taj se mehanizam za praćenje sastoji od dva stuba: jedan je Skupina stručnih osoba za djelovanje protiv nasilja nad ženama i nasilja u porodici (GREVIO), neovisno stručno tijelo, a drugi je Odbor stranaka, političko tijelo koje se sastoji od službenih predstavnika država stranaka Konvencije. Njihovi nalazi i mišljenja pomoći će osigurati da se države pridržavaju konvencije i jamči njenu dugoročnu djelotvornost. Prema navedenom načinu kako se prati provedba Konvencije, Vijeće Ministara Bosne i Hercegovine bi prioritetno trebalo Agenciji za ravnopravnost spolova, u skladu sa njenim nadležnostima, dati punu podršku u realizaciji svih aktivnosti koje se odnose na sprečavanje i borbu protiv nasilja nad ženama i nasilja u porodici. Uz navedeno, Bosna i Hercegovina urgentno treba imenovati svoga predstavnika u GREVIO, uz preporuku i uvažavanje najbolje prakse o referentnosti i meritornosti predstavnika za dato područje.

1. BIBLIOGRAFIJA

B. Braković, Vesti iz budućnosti: Istanbulska konvencija i odgovornost države za borbu protiv nasilja nad ženama – Funkcionisanje opštih servisa – operacionalizacija dužne prilježnosti, Program Ujedinjenih nacija za razvoj, Beograd, 2013.

Ombudsmen za ljudska prava Bosne i Hercegovine, Godišnji izvještaj o rezultatima aktivnosti institucije ombudsmena BiH za 2015. godinu, Banja Luka 2016. godina;

Vodič u postupanju:Nasilje u porodici – Dodatak Priručniku za sudska razmatranja slučajeva nasilja u porodici u Bosni i Hercegovini, Sarajevo, 2016.

Priručnik – sudska razmatranja slučajeva nasilja u porodici u BiH, , AI/DCAF– grupa autora Sarajevo, 2014.

Alternativni CEDAW izvještaj: Izvještaj organizacija civilnog društva o primjeni zaključnih zapažanja i preporuka CEDAW Komiteta za Bosnu i Hercegovinu 2013-2017. <http://zenskamreza.ba/site/wp-content/uploads/2017/02/CEDaW-WEB-final-novembar-2016.pdf>

OSCE, Zapažanja o primjeni Zakona o zaštiti od nasilja u porodici u praksi nadležnih institucija, juli 2009. godine

Udruženje za ostvarivanje prava djeteta “Naša djeca”, Izvještaj o stanju prava djece u BiH za 2014-2016. godinu, Sarajevo, 2017. godina;

NVO „Zdravo da ste“ u saradnji sa mrežom NEVAC , uz podršku UNICEF-a, Analiza trenutne situacije o stepenu nasilja nad ženama, djevojkama i nasilja u porodici u deset lokalnih zajednica širom Bosne i Hercegovine, Sarajevo, januar 2017. godine

Izvještaj Yakin Ertürk ,

UN Commission on Human Rights, Report of the Special Rapporteur on Violence against Women, Its Causes and Consequences on the Due Diligence Standard as a Tool for the Elimination of Violence against Women, 20 January 2006, E/CN.4/2006/61, available at: <http://www.refworld.org/docid/45377afb0.html>

Evropski sud za ljudska prava, Presuda u predmetu Kontrova protiv Slovačke, aplikacija br. 7510/04, 31.05.2007. godine;

Evropski sud za ljudska prava, Presuda u predmetu Bevacqua i S. protiv Bugarske, aplikacija br. 71127/01, 12.06.2008. godine;

Centar za edukaciju sudija i tužilaca FBiH, Program početne obuke i program stručnog usavršavanja za 2016. godinu, Sarajevo, decembar 2015.

Centar za edukaciju sudija i tužilaca FBiH, Program početne obuke i program stručnog usavršavanja za 2017. godinu, Sarajevo, decembar 2016.

Federalno tužilaštvo FBiH, Podaci o rješavanju pojedinih krivičnih djela za period 01.01.2014. do 31.12.2014., Sarajevo, 2015. godina;

Federalno tužilaštvo FBiH, Podaci o rješavanju pojedinih krivičnih djela za period 01.01.2015. do 31.12.2015., Sarajevo 2016. godina;

Federalno tužilaštvo FBiH, Podaci o rješavanju pojedinih krivičnih djela za period 01.01.2016. do 31.12.2016.; Sarajevo, 2017. godina

**Propisi**

Univerzalna deklaracija o ljudskim pravima, 1948.

Konvencija o zabrani trgovine ljudima i iskorištavanju prostitucije drugih, 1949.

Konvencija o državljanstvu udatih žena, 1957.

Konvencija o pristanku na brak, minimalnoj dobi za brak i registriranju brakova, 1962

Konvencija o eliminaciji svih oblika diskriminacije žena (CEDAW), 1993. i Opcionalni protokol

Konvencija o pravima djeteta, 1989.

Opšta preporuka 13. Komiteta za prava djeteta

Ženevske konvencije II V o zaštiti žrtava rata, 1949 i Dopunski protokoli I i II, 1977.

Konvencija o statusu izbjeglica, 1951. i Protokol, 1966.

Konvencija o državljanstvu udatih žena, 1957.

Konvencija protiv mučenja i drugih surovih, nehumanih ili ponižavajućih postupanja ili kažnjavanja, 1987.

Okvirna konvencija za zaštitu nacionalnih manjina, 1994.

Pekinška deklaracija sa Platformom za akciju, 1995.

Rezolucija UNSC 1325 Žene, mir i sigurnost, 2000.

Milenijski razvojni ciljevi i Milenijska deklaracija UN, 2000.

Evropska konvencija o zaštiti ljudskih prava i temeljnih sloboda, 1950. i Dodatni protokoli

Konvencija Vijeća Evrope o sprečavanju i borbi protiv nasilja nad ženama i nasilja u porodici, 2011

Evropska konvencija o međusobnom pružanju pravne pomoći u krivičnim stvarima, 1959.

Evropska konvencija o ekstradiciji, 1957. i Dodatni protokoli

Revidirana Evropska socijalna povelja

Evropska konvencija o sprečavanju mučenja, nehumanog ili ponižavajućeg postupanja ili kažnjavanja, 1987.

Konvencije Vijeća Evrope o borbi protiv trgovine ljudima, 2005.

KonvencijaVijeća Evrope o zaštiti djece od seksualnog iskorištavanja i seksualnog zlostavljanja, 2007.

Preporuka Rec 2002/05 o zaštiti od nasilja nad ženama

Preporuka Rec 2007/17 o standardima i mehanizmima jednakosti spolova

Preporuka Rec (2010) 10 o ulogama žena i muškaraca u prevenciji i razrješenjukonflikta i izgradnji mira

Preporuka R(2007)13 o gender mainstreamingu u obrazovanju

Strategija Vijeća Evrope za prava djeteta 2016-2021, 2015 godina;

Proposal for a COUNCIL DECISION on the conclusion, by the European Union, of the Council of Europe Convention on preventing and combating violence against women and domestic violence <http://eur-lex.europa.eu/legal> content/EN/TXT/?qid=1519311665915&uri=CELEX:52016PC0109

Zakon o ravnopravnosti spolova BiH prečišćeni tekst („Službeni glasnik BiH“,br. 32/10).

Zakon o zabrani diskriminacije BiH („Službeni glasnik BiH“,br. 59/09)

Porodični zakon FBiH, “Službene novine FBiH”, br. 35/05 i 31/14;

Porodični zakon RS, “Službeni glasnik RS”, br. 54/02, 41/8 i 63/14;

Porodični zakon BD BiH, “Službeni glasnik BD”, br. 23/07;

Zakon o zaštiti od nasilja u porodici FBiH, “Službene novine FBiH”, br. 20/13;

Zakon o zaštiti od nasilja u porodici RS, “Službeni glasnik RS”, br. 102/12 i 108/13, 82/15;

Krivični zakon FBiH, “Službene novine FBiH“, br. 36/03, 37/03, 21/04, 69/04, 18/05, 42/10, 42/11, 59/14, 76/14, 46/16;

Krivični zakon RS, “Službeni glasnik RS”, br. 63/17;

Krivični zakon BD BiH, “Službeni glasnik BD”, br. 6/05, 21/10, 9/13 i 33/13 – službena prečišćena verzija;

Zakon o krivičnom postupku FBiH, “Službene novine FBiH”, br. 35/03, 56/04, 37/03, 78/04, 28/05, 55/06, 27/07, 53/07, 9/09, 12/10, 8/13 i 59/14;

Zakon o krivičnom postupku RS, “Službeni glasnik RS”, br. 53/12 i 91/17;

Zakon o krivičnom postupku BD BiH, “Službeni glasnik BD”, br. 48/04, 6/05, 14/07, 19/07, 21/07, 2/08, 17/09, 9/13, 33/13 – službena prečišćena verzija i 27/14;

Zakon o zaštiti i postupanju sa djecom i maloljetnicima u krivičnom postupku FBiH, “Službene novine FBiH”, broj 7/14;

Zakon o zaštiti i postupanju sa djecom i maloljetnicima u krivičnom postupku RS, “Službeni glasnik RS”, br. 13/10 i 61/13

Zakon o zaštiti i postupanju sa djecom i maloljetnicima u krivičnom postupku BD BiH, “Službeni glasnik BD”, br. 44/11

Zakon o Vijeću Ministara BiH

<http://www.vijeceministara.gov.ba/pdf_doc/default.aspx?id=12235&langTag=bs-BA> –

Okvirni zakon o predškolskom odgoju i obrazovanju u Bosni i Hercegovini „Službeni glasnik BiH“, broj 88/07)

Okvirni zakon o osnovnom i srednjem obrazovanju u Bosni i Hercegovini „Službeni glasnik BiH“, broj 18/03

Okvirni zakon o srednjem stručnom obrazovanju „Službeni glasnik BiH“, broj 63/08“

Okvirni zakon o visokom obrazovanju u Bosni i Hercegovini „Službeni glasnik BiH“, broj 59/07

Strategije i izvještaji:

Okvirna Strategija za provedbu Konvencije Vijeća Evrope o prevenciji i borbi protiv nasilja nad ženama i nasilja u porodici <http://arsbih.gov.ba/wp-content/uploads/2015/10/CAHVIO_Strategija.pdf>

Odluka o usvajanju Okvirne strategije za provedbu konvencije o prevenciji i borbi protiv nasilja nad ženama i nasilja u porodici u Bosni i Hercegovini za period 2015-2018 “Službeni glasnik BiH“ br. 75/15

Komitet za prava djeteta, Zaključne primjedbe – Bosna i Hercegovina, 2005. godina;

Komitet za prava djeteta, Zaključna zapažanja Kombinovanog drugog, trećeg i četvrtog Periodičnog izvještaja Bosne i Hercegovine, 2012. godina;

Četvrti i peti periodični CEDAW izvještaj Bosne i Hercegovine, 2011

Preporuke CEDAW Komiteta na 4 i 5. izvještaj Bosne i Hercegovine

<http://arsbih.gov.ba/wp-content/uploads/2014/02/CEDAW_4-5.pdf>

BiH, Vijeće ministara, Ministarstvo za ljudska prava i izbjeglice BiH, Smjernice za postupanje u slučaju nasilja nad djecom u BiH, 2013. godina

Strategija razvoja i socijalnog uključivanja BiH

Strategija zapošljavanja FBiH (2009- 2013)

Strategija zapošljavanja Republike Srpske (2011- 2015)

Strategija za suzbijanje nasilja u porodici Republike Srpske (2014-2019)<http://www.vladars.net/sr-SP-Cyrl/Vlada/Ministarstva/mpos/Documents/_182131543.pdf>

Gender akcioni plan BiH, 2013-2017.<http://arsbih.gov.ba/wp-content/uploads/2014/01/GAP_BIH.pdf>

Vlada FBiH, Strategija za prevenciju i borbu protiv nasilja u porodici Vlade FBiH (2013-2017) („Službene novine Federacije BiH“, broj 22/13).

Vijeće ministara BiH, Strategija za borbu protiv nasilja nad djecom u BiH, 2012-2015, “Službeni glasnik BiH”, br. 38/13;

Vijeće ministara BiH, Akcijski plan za djecu BiH 2015-2019, Sarajevo, juni 2015. godina;

1. Tekst je preuzet sa zvanične stanice i dat u izvornom obliku na hrvatskom jeziku, vidjeti: <https://eur-lex.europa.eu/legal-content/HR/TXT/?uri=CELEX:52016PC0109> [↑](#footnote-ref-1)
2. B. Braković, *Vesti iz budućnosti: Istanbulska konvencija i odgovornost države za borbu protiv nasilja nad ženama – Funkcionisanje opštih servisa – operacionalizacija dužne prilježnosti*, Program Ujedinjenih nacija za razvoj, Beograd, 2013., str.17-18. [↑](#footnote-ref-2)
3. L. Kelly, L. Dubois, *Combating violence against women: Minimum standards for support services*. Strasbourg: Council of Europe, Gender Equality and Anti-Trafficking Division, Directorate General of Human Rights and Legal Affairs, September 2008 [↑](#footnote-ref-3)
4. Za potrebe analize korišteni su sljedeći zakoni: Zakon o ravnopravnosti spolova BiH prečišćeni tekst („Službeni glasnik BiH“,br. 32/10).Zakon o zabrani diskriminacije BiH („Službeni glasnik BiH“,br. 59/09)Porodični zakon FBiH, “Službene novine FBiH”, br. 35/05 i 31/14;Porodični zakon RS, “Službeni glasnik RS”, br. 54/02, 41/8 i 63/14;Porodični zakon BD BiH, “Službeni glasnik BD”, br. 23/07;Zakon o zaštiti od nasilja u porodici FBiH, “Službene novine FBiH”, br. 20/13;Zakon o zaštiti od nasilja u porodici RS, “Službeni glasnik RS”, br. 102/12 i 108/13, 82/15; Zakon o zaštiti od nasilja Brčko Distrikta, Skupština Brčko distrikta Bosne i Hercegovine na 26. redovnoj sjednici, održanoj 28. februara 2018. godine, usvojila zakon; Krivični zakon FBiH, “Službene novine FBiH“, br. 36/03, 37/03, 21/04, 69/04, 18/05, 42/10, 42/11, 59/14, 76/14, 46/16;Krivični zakon RS, “Službeni glasnik RS”, br. 63/17; [↑](#footnote-ref-4)
5. Podvukala: Dž. Duman [↑](#footnote-ref-5)
6. Presude preuzete iz: B. Braković, *Vesti iz budućnosti: Istanbulska konvencija i odgovornost države za borbu protiv nasilja nad ženama – Funkcionisanje opštih servisa – operacionalizacija dužne prilježnosti*, Program Ujedinjenih nacija za razvoj, Beograd, 2013. [↑](#footnote-ref-6)
7. Službeni glasnik BiH“ br. 75/15 [↑](#footnote-ref-7)
8. Vidjeti dio o pristupanju Evropske Unije Istanbulskoj konvenciji [↑](#footnote-ref-8)
9. Kada su u pitanju krivična djela iz člana 185 Zakona o zaštiti i postupanju sa djecom i maloljetnicima FBiH, među kojima je i nasilje u porodici. [↑](#footnote-ref-9)
10. Vodič u postupanju: Nasilje u porodici – Dodatak Priručniku za sudska razmatranja slučajeva nasilja u porodici u Bosni i Hercegovini, Sarajevo, 2016. [↑](#footnote-ref-10)
11. Dž. Duman, *Posredovanje u porodičnom pravu* (Univerzitet u Sarajevu, Pravni fakultet, magistarska teza, 2007.) [↑](#footnote-ref-11)
12. https://www.coe.int/fr/web/conventions/full-list/-/conventions/rms/090000168008482e [↑](#footnote-ref-12)